Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 45

Kwimura abatuye mu manegeka birakorwa ku nyungu z’Abanyarwanda - Minisitiri Shyaka. Yabivugiye mu kiganiro Minisiteri y’Ubutegetsi bw’Igihugu (MINALOC), iy’Ibikorwa Remezo (MININFRA), iy’Ibikorwa by’Ubutabazi (MINEMA) n’iy’Ibidukikije zagiranye n’itangazamakuru kuri uyu wa gatatu tariki 18 Ukuboza 2019. Muri iki kiganiro, Minisitiri Shyaka yavuze ko nyuma y’uko itangazo ry’Ikigo cy’Igihugu gishinzwe Iteganyagihe (Meteo Rwanda), rigaragarije ko mu karere u Rwanda ruherereyemo hari imvura nyinshi, Leta y’u Rwanda yahise itekereza uko yatabara ubuzima bw’abaturage batuye ahantu hashobora kubashyira mu kaga, batarahatakariza ubuzima. Yagize ati “Nk’inzego za Leta hakurikiyeho gushaka ahantu hashoboka, bene iyo miryango ivuye mu manegeka yakwikinga, atari ukuhaguma, ahubwo ari ukurengera ubuzima. Ni yo mpamvu mwabonye hari abagannye amashuri, n’ubwo atari inzu ariko biruta kurara hanze, cyangwa kunyagirwa”. Minisitiri Shyaka avuga ko ibi byose byakozwe ku nyungu z’Abanyarwanda, mu rwego rwo kurengera ubuzima bwabo, kuko Leta itategereza ko abantu babanza guhitanwa n’ibiza kugira ngo ibone gutabara. Ati “Leta yakoze uko ishoboye mu bushobozi buke, kugira ngo abo bantu aho bishoboka bacumbikirwe, ariko abandi bagahabwa amafaranga kugirango bashake aho bacumbika. Ibyo twabikoze ku nyungu z’Abanyarwanda, ku nyungu z’ubuzima bwabo. N’ubwo tuzi ko amashuri atagenewe kugira ngo abantu bayaryamemo, twabikoze ku nyungu z’Abanyarwanda”. Prof. Shyaka yavuze ko ishyirwa mu bikorwa ry’iyo gahunda, rirushaho kugenda rinozwa, kuko uko bikozwe uyu munsi, ku munsi ukurikiyeho bikorwa neza kurushaho. Yavuze kandi ko Abanyarwanda hirya no hino baganirijwe kuri iyi gahunda, ndetse hakaba n’abafashe iya mbere bakemera gufatanya n’inzego z’ubuyobozi gusenya inzu ziri ahantu hashobora kubateza ibibazo, akavuga ko ari ikigaragaza ko hari abamaze kubyumva neza. Minisitiri w’Ibikorwa by’Ubutabazi, Kamayirese Germaine, yavuze ko mu mwaka washize wa 2018, mu Rwanda hapfuye abantu barenga 250, bahitanwe n’ibiza. Minisitiri Kamayirese yavuze ko kubera iyo mpamvu, muri uyu mwaka hagombaga gukorwa ibikorwa by’ubutabazi, kugira ngo hatongera gupfa abantu benshi. Yavuze kandi ko n’ubwo hateganyijwe umucyo mu cyumweru cya gatatu n’icya kane cy’uku kwezi, bidasobanuye ko imvura yashize mu karere. Ati “Umuturage umwe kuba yapfa yishwe n’ibiza ni igihombo ku gihugu”. Minisitiri w’Ibidukikije, Dr. Mujawamariya Jeanne d’Arc, yavuze ko ibipimo bya Meteo bigaragaza ko iyi mvura izacika mu cyumweru cya gatatu cy’Ukuboza, ariko ko bitabuza abaturage gukomeza kuba maso no kwirinda, cyane cyane bagakomeza gutega amatwi iteganyagihe. Ati “Niba itangazo rya meteo ryavuze ko aho uherereye hari ibiza, ugerageze uhave, bitakuviramo gutakaza ubuzima”. Yavuze kandi ko n’ubwo imvura izagabanuka, hari uturere tuzakomeza kugira imvura; turimo Rusizi, Nyaruguru, Nyamasheke, Nyamagabe, Gakenke na Ngororero. Minisitiri w’Ibikorwa Remezo, Ambasaderi Claver Gatete, na we yavuze ko mu mwaka ushize u Rwanda rwahuye n’ibiza, ko ndetse byagize ingaruka ku bikorwa remezo mu turere twose tw’igihugu. Minisitiri Gatete kandi na we yavuze ko n’ubwo imvura y’umuhindo iri hafi gucika, hataramenyekana uko izagwa mu mezi ya Werurwe na Mata muri 2020 izaba ingana, bisobanuye ko inzego zigomba kwitegura. Ku kibazo cy’abaturage basenyewe ariko bakanga kuva mu matongo, Umuyobozi w’Umujyi wa Kigali, Pudence Rubingisa, yavuze ko abenshi ari abanze gusiga ibintu byabo. Ati “Ingamba zafashwe ni ugukorana n’inzego z’umutekano, kugira ngo abantu bimuke, ariko ibintu byabo byasigaye bikomeze kugira umutekano”. Muri rusange mu gihugu cyose, abaturage bamaze kwimurwa ahantu hashobora gushyira ubuzima bwabo mu kaga barakabakaba 6000. Ibihumbi bine muri bo bacumbikiwe n’abaturage bagenzi babo, abarenga 1500 bafashijwe gukodesha, naho imiryango 300 yabaye icumbikishijwe mu mashuri. Umunyamakuru @ CharlesRUZINDA2

Burundi: Leta yatangaje ko hari abandi bantu batanu basanzemo #COVID19. Kugeza ubu, abantu 11 nibo bamaze kumenyekana ko banduye Coronavirus mu Burundi. Muri iryo tangazo, Minisiteri y’Ubuzima ivuga kandi ko bakomeza gukurikirana abandi bantu baba barahuye n’abo barwayi kugira ngo na bo basuzumwe. Iyi minisiteri ikomeza ivuga ko abarwayi batanu ba mbere bongeye gusuzumwamo Coronavirus ku itariki ya 18 n’iya 19 z’ukwa kane 2020 bagasanga nta virus bagifite, bityo bakaba bahawe uburenganzira bwo gusubira mu miryango yabo kuri uyu wa 21/04/2020. Coronavirus yatangiye kumenyekana mu Burundi ku wa 31 Werurwe 2020. Umunyamakuru @ naduw12

Abapolisi b’u Rwanda 180 bagiye muri Santrafurika mu butumwa bwa UN. CP Costa Habyara, uyobora ishami rya Polisi y’u Rwanda rishinzwe kurwanya iterabwoba, yifurije iri tsinda ryoherejwe ku nshuro ya mbere mu butumwa bwa MINUSCA, rizakorera ahitwa Bangassou, muri Kilometero 727 uturutse mu murwa mukuru Bangui, kugerayo amahoro no kuzasohoza neza inshingano zibajyanye. Iri tsinda rya RWAFPU-3 niryo ryoherejwe bwa mbere mu butumwa bw’Umuryango w’Abibumbye bwo kubungabunga amahoro mu gace ka Bangassou, aho bazaba bafite inshingano zitandukanye zirimo no kurinda abaturage b’abasivili. Mu mpanuro bahawe n’Umuyobozi Mukuru wa Polisi wungirije ushinzwe ibikorwa, ku wa Kabiri, DIGP Felix Namuhoranye, yabasabye kuzitwara neza mu kazi, bagahesha isura nziza Igihugu kibatumye, baba intangarugero mu kazi bazaba bashinzwe. Ribaye itsinda rya kane ryoherejwe muri Santrafurika nyuma y’andi atatu yari asanzweyo, agizwe n’abapolisi 460 bose hamwe. Umunyamakuru @ MunyantoreC

Amajyaruguru: Bafatiye ingamba ubusinzi. Byagarutsweho mu biganiro biherutse kubera mu Karere ka Gakenke, byateguwe n’Intara y’Amajyaruguru, mu rwego rwo kurebera hamwe umusaruro wavuye mu bukangurambaga bwo kurwanya ubusinzi, bwatangijwe ku itariki 11 Nyakanga 2023, ku nsanganyamatsiko igira iti, “Dukumire ubusinzi, turengere ubuzima”. Iyo nama yayobowe na Guverineri w’Intara y’Amajyaruguru, Mugabowagahunde Maurice, yitabirwa n’Abayobozi b’uturere tugize iyo Ntara, n’abandi bayobozi barimo abagize inzego za Leta, iz’umutekano, abikorera, abahagarariye amadini n’amatorero, abagize inama y’igihugu y’abagore n’iy’urubyiruko. Ni ubukangurambaga bwateguwe, nyuma y’uko iyo Ntara ibaye iya nyuma mu mihigo ya 2022-2023, aho uturere tune twagaragaye mu turere 10 twa nyuma, ibiyobyabwenge n’ubusinzi bitungwa agatoki kuba intandaro yo kutesa neza imihigo kw’iyo Ntara. Bamwe mu bayobozi b’uturere bitabiriye iyo nama, bagaragaje ko n’ubwo hakiri ikibazo cy’inzoga zitemewe n’ibiyobyabwenge biteza ubusinzi bukabije, ubwo bukangurambaga bwagize akamaro. Umuyobozi w’agateganyo w’Akarere ka Gakenke, Niyonsenga Aimé François, ati “Ubukangurambaga bwadufashije kurwanya inzoga z’inkorano, aho twashyizeho gahunda yo gushishikariza abaturage kwirinda ubusinzi budindiza iterambere ry’abo n’iry’Akarere, aho mu masibo agize imidugudu hashyizweho komite, buri wese ugiye gutara ibitoki akabanza kubimenyesha iyo komite, bakamenya ibitoki byatazwe n’inzoga zenzwe”. Nshimiyimana Jean Damascene, Umuyobozi w’agateganyo w’Akarere ka Burera, we yagize ati “Mu Karere ka Burera twafashijwe cyane n’amadini n’amatorero aho 6600 bamaze kwihana bareka urugomo, ubusinzi ndetse n’ubucuruzi bw’ibiyobyabwenge”. Nubwo abo bayobozi bemeza ko hari byinshi ubwo bukangurambaga bwabafashije, mu Karere ka Gicumbi gahana imbibi n’umupaka wa Gatuna, hakomeje kuvugwa ubusinzi bukabije, nk’uko Visi Meya, Uwera Parfaite yabitangarije muri iyo nama. Ati “Turacyahanganye n’ikibazo cy’ibiyobyabwenge birimo inzoga z’inkorano, hari iyo bise ‛Nzoga ejo’, iwacu irahari cyane, aho hari abaturage birirwa muri santere z’ubucuruzi ntacyo bakora ahubwo banywa, icyo kibazo kirakomeye, ariko twiyemeje kugihashya”. Polisi mu Ntara y’Amajyaruguru igaragaza ko mu mezi atatu ashize, muri iyo Ntara dosiye zisaga 1000 z’ibyaha bishingiye ku businzi no gukoresha ibiyobyabwenge, zagejejwe mu bugenzacyaha, aho Burera na Gicumbi nk’uturere twegereye imipaka ari two twagaragayemo ibyaha byinshi. Ni inama yafatiwemo ingamba zo guca burundu ubusinzi, aho Guverineri Mugabowagahunde yibukije abayitabiriye ingaruka z’ubusinzi n’ikoreshwa ry’ibiyobyabwenge byangiza ubuzima. Ni na ho ahera abasaba buri wese kurushaho kunoza ubufatanye mu rugamba rwo kurandura burundu icyorezo cy’ubusinzi. Ati “Bimwe mu bibazo bikomereye Intara yacu y’Amajyaruguru harimo ubusinzi bukabije, ariko nk’uko byagaragajwe muri iyi nama na bamwe mu bayobozi, birerekana ko icyo kibazo kigihari, ni yo mpamvu uyu munsi twarebaga ese muri ayo mezi abiri y’ubukangurambaga, icyavuyemo ni iki, ese hari umusaruro wavuyemo twakwishimira?” Arongera ati “Icyiza cyo kwishimira ni uko mu mibare twahawe na Polisi uyu munsi igaragaza ko ibyaha bikomeye byagaragaraga biturutse ku businzi n’ibiyobyabwenge, ibyaha by’urugomo, ibyaha byo gukubita no gukomeretsa, ibyaha by’ubujura, imibare iragaragaza ko bigenda bigabanuka”. Uwo muyobozi yasabye abayobozi gufata ingamba zo guhagarika ubwo businzi, hirindwa akajagari mu icuruzwa ry’inzoga, ariko hakabaho no kugenzura inganda zikora inzoga, harebwa ko zujuje ubuziranenge, kandi hakabaho guhozaho mu bugenzuzi, kugeza ubwo ikibazo cy’ubusinzi bukabije kiba amateka muri iyo Ntara. Umunyamakuru @ mutuyiserv

“Kuyobora Abanyarwanda ntako bisa”-Kandida-Perezida Kagame. Umukandida ku mwanya wa Perezida wa Repubulika y’u Rwanda watanzwe na FPR-Inkotanyi, Paul Kagame yatangaje ko yishimira kuyobora Abanyarwanda. Ibi yabitangaje ku wa 07 Nyakanga 2024 mu gikorwa cyo kwiyamamaza i Kayonza. Ni gikorwa cyabereye kuri site ya Nyagatovu mu Karere ka Kayonza ku gicamunsi cyo ku wa 7 Nyakanga 2024, nyuma yuko umukandida wa FPR-Inkotanyi yari avuye kwiyamamaza mu Karere ka Nyagatare. Abanyamuryango ba FPR-Inkotanyi bateraniye kuri site ya Nyagatovu bari bavuye mu Karere ka Kayonza, Ngoma na Gatsibo, bakaba barashimiye Umuryango wa FPR na Chairman wayo, kuba barabakijije imvune zo kuvoma kure bakegerezwa amazi meza, ubu bikaba byaranongereye umukamo. Bishimiye kandi ibikorwa remezo birmo imibanda, amashuri n’amavuriro, basezeranya FPR kuzayiba hafi, bakayihundagazaho amajwi. Umukandida wa FPR-Inkotanyi, Perezida Paul Kagame yavuze ko u Rwanda rwageze kuri byinshi mu myaka 30 ishize, ashimira Abanyarwanda babigizemo uruhare, yongeraho ko kuyobora Abanyarwanda ntako bisa. Yagize ati “Byose twanyuzemo byagenze neza kubera mwebwe, abayobozi babaho, ahantu hose uhasanga abayobozi, ariko kuyobora mwe ntako bisa, kuyobora Abanyarwanda ntako bisa pe!! Kuyobora FPR ntako bisa rwose.” Perezida Kagame, yasabye abanyamuryango bateraniye kuri site ya Nyagatovu, basaba kuzatora Umukandida wa FPR-Inkotanyi ku mwanya wa Perezida ndetse n’abadepite mu matora ateganyijwe ku wa 15 Nyakanga 2024.

Amb. Andrew Posyantos yatanze impapuro zimwemerera guhagararira Malawi mu Rwanda. Twitter ya Minisiteri y’Ububanyi n’Amahanga n’ubutwererane y’u Rwanda, yanditse ko Zumbe Kumwenda yashyikirije Prof. Nshuti Manasseh, impapuro ze kuri uyu wa Kabiri tariki 9 Kanama 2022. Bwana, Andrew Posyantos Efron Zumbe Kumwenda, woherejwe guhagararira inyungu z’igihugu cye mu Rwanda, asanzwe akora inshingano nk’izi mu bihugu bitandukanye nka Tanzania ndetse no mu Burundi. U Rwanda na Malawi bisanzwe bifitanye umubano mu bikorwa bitandukanye, birimo ubucuruzi, umutekano n’ibindi. Ibihugu byombi kandi bifitanye amasezerano hagati ya Polisi z’ibihugu, yasinywe mu mwaka wa 2019. Aya masezerano akubiyemo ibijyanye no guhanahana amakuru mu kurwanya ibyaha, kurwanya iterabwoba, kurwanya ikwirakwira ry’ibiyobyabwenge, kubaka ubushobozi mu bufatanye n’abaturage mu kwicungira umutekano, kurwanya ibyaha byambukiranya imipaka ndetse no kungurana ubumenyi binyuze mu mahugurwa. Umunyamakuru @ Umukazana11

Ngoma: Hafi abantu bakuze 5000 bigishijwe gusoma no kwandika. Mu karere kose kuva mu mwaka wa 2013 habarwaga abantu bakuru batazi gusoma no kwandika bagera ku bihumbi 15 mu karere ka Ngoma kose, bavuye ku bihumbi 25 mu mwaka wa 2010. Umukozi w’akarere ka Ngoma ushinzwe uburezi, Uzamukunda Judith, kuri uyu wa 06/06/2013 ubwo hatangwanga ceretificat ku bantu 209 bari barangije kwiga gusoma no kwandika mu murenge wa Sake, yavuze ko urugamba rukomeje kandi ko intego ari uko bose bamenya gusoma no kwandika. Yagize ati “nta muntu ushobora kwiteza imbere atazi gusoma, kubara no kwandika. Imibare twari dufite yari myinshi ariko urebye aho tugeze ubona ko hari icyizere ko mu myaka mike abatazi gusoma no kwandika baraba basigaye no kuri zero.” Abarangije kwiga muri aya mashuri nabo bemeza ko ubujiji bwakomeje kubabera imbogamizi mu kuba batera imbere nk’abandi. Abamaze umwaka barangije kwiga bemeza ko byabagiriye akamaro. Umwe muri bo w’umutegarugori yagize ati “kutamenya gusoma no kwandika byatumaga twiyumvamo ubujiji tukitinya mu gukora ibyaduteza imbere kuko twumvaga nta bwenge tuzi, ariko ubu umwaka tumaze gukora byinshi, na business ntituzitinya kuko tubasha kwandika no kubara”. Ubujiji bwaterwaga n’ababyeyi babuzaga abana babo kujya kwiga ngo kuko nabo batize maze bakabashora mu kuragira inka n’ibindi ndetse n’ingaruka za Jenoside yakorewe Abatutsi mu Rwanda yatumye bamwe mu bana bafata inshingano zo kurera barumuna babo ni kimwe mu byatumye imibare y’abatazi gusoma no kwandika yiyongera. Umushinga ADRA washyizeho igare muri buri murenge w’akarere ka Ngoma rizahabwa umwarimu wabaye indashyikirwamu kwigisha no gukangurira abantu benshi kwiga muri aya mashuri. Mu biga harimo n’abantu bakuze cyane bagejeje no ku myaka 64. Jean Claude Gakwaya

Rayon Sports ko yinjije umuba raa! Hamenyekanye amafaranga ikipe ya Rayon Sports yinjije kuri RAYON DAY. Rayon Sports ko yinjije umuba raa! Hamenyekanye amafaranga ikipe ya Rayon Sports yinjije kuri RAYON DAY Ku munsi w’ejo hashize tariki ya 3 Kanama 2024, ikipe ya Rayon Sports yakoze ibirori byayo biba buri mwaka bizwi nka RAYON DAY. Byari ibirori byiza ubona biteguye neza uhereye ku bahanzi bari batumiwe barimo Bushali, Platin P Baba ndetse n’abayoboye ibirori barimo Faustinho, Ngabo Roben ndetse na Wasili usanzwe ari umukozi wa Rayon Sports. Ku isaha ya saa sita, Sitade ya Kigali Pele Stadium yari yamaze gufungurwa abafana barimo kwinjira ndetse binjira neza ubona ko byateguwe. Hari inzego z’umutekano ndetse n’abari kureba amatike babikoze neza mu buryo bwitondewe. Amakuru UKWELITIMES twamenye ni uko ikipe ya Rayon Sports nyuma yo kuzuza Sitade ya Kigali Pele Stadium basaruye mu bafana abamafaranga arenga Milliyoni 72 z’amanyarwanda. Nubwo ibyo bari biteze yo bemererwa Amahoro Stadium bitakunze nayo babonye aha ntabwo ari macye. Ubuyobozi bwa Rayon Sports yo buhabwa Amahoro Stadium bwumvaga amafaranga buzinjiza ari Milliyoni ziri hagati ya 100 na 200 ariko nyuma yo kwimwa iyi Sitade hari n’ibikorwa byahise bikurwa muri Gahunda yagombaga gukurikizwa. Byavugwaga ko hari ikipe igomba guturuka hanze y’u Rwanda yagombaga gukina n’ikipe ya Rayon Sports y’abari n’abategarugori, ibyo muri Pele Stadium ntabwo byabaye kuko iyo kipe yahise ihagarikwa. Ikipe ya Rayon Sports igiye gukomeza kwitegura Shampiyona y’u Rwanda ndetse iyi kipe ishobora no kongeramo abandi bakinnyi cyane cyane mu gice gitaha izamu kuko abari bazanwe ubona ko ntakintu bafite cyafasha Rayon Sports muri iyi sezo tugiye gutangira.

Hakizimana Adolphe yarangije amasezerano yari afitanye na Rayon Sports. Uyu munyezamu wageze muri iyi kipe mu Ukuboza 2019 agasinya amasezerano y’imyaka ine, ayikinira aguzwe n’uwahoze ari Perezida wayo Munyakazi Sadate, amasezerano ye yarangiranye n’itariki 9 Ukuboza 2023, kuri ubu akaba ari umukinnyi wigenga wajya aho ariho hose. Nubwo amasezerano yari yararangiye ariko, uyu munyezamu yari ku ntebe y’abasimbura ubwo Rayon Sports yanganyaga na Kiyovu Sports igitego 1-1, mu mukino wasozaga imikino ibanza ya shampiyona tariki 12 Ukuboza 2023. Amakuru Kigali Today yahawe n’umuntu wizewe wegereye uyu munyezamu, ni uko ku mpande zombi yaba ikipe ya Rayon Sports na Hakizimana Adolphe nta biganiro byari byatangira, byo kureba uko amasezerano yakongerwa, ibi biravugwa mu gihe imikino yo kwishyura ya shampiyona iteganyijwe gutangira tariki 13 Mutarama 2023. Adolphe Hakizimana mu bihe bitandukanye yamaze igihe kinini ari umunyezamu wa mbere wa Rayon Sports ndetse anahamagarwa mu ikipe y’igihugu y’u Rwanda. Muri uyu mwaka w’imikino wa 2023-2024 nibwo yatangiye kujya ashyirwa ku ntebe y’abasimbura cyane nubwo yananyuzagamo agakina imikino imwe n’imwe abanjemo gusa imikino ibanza ya shampiyona irangiye adakoreshwa cyane. Uyu munyezamu ari mu bakinnyi benshi bazasoza amasezerano mu ikipe ya Rayon Sports, haba muri uku kwezi kwa Mutarama 2024 ndetse no mu mpeshyi, ubwo umwaka w’imikino wa 2023-2024 uzaba urangiye. Inkuru bijyanye: Rayon Sports yasinyishije umunyezamu wafatiraga AmavubiU-17 Umunyamakuru @UwimanaJeanJul1

Rwanda: Ababyeyi Barasabwa Kongera Isuku Bagirira Abana. Minisiteri y’Uburinganire n’Iterambere ry’Umuryango ivuga ko bibabaje kuba hari ababyeyi batita ku isuku y’abana babo bikagira ingaruka ku mibereho yabo kuko bituma barwaragurika. Ni ingingo ikomeye kuko abana bato bakunze kwibasirwa n’indwara ziterwa ahanini n’indyo mbi kandi yanduye. Abahanga bavuga ko niyo umuntu yarya ibintu byiza ariko afite inzoka mu nda biburizamo akamaro indyo yari bumugirire. Ubwo harangizwaga inama y’igihugu yagirwagamo uko abana bakwitabwaho mu buryo bwongererewe ubushobozi, abayobozi muri Minisiteri y’uburinganire n’iterambere ry’umuryango bavuze ko mu Rwanda abana bangana na miliyoni ebyiri bafite munsi y’imyaka itandatu. Ni umubare munini kuko Abanyarwanda muri rusange ari abantu barenze gato miliyoni 13. Abana bari muri iki cyiciro baba bafite ibyago byo kuzahazwa n’imirire mibi iyo batabonye ibiribwa bizima cyangwa bakagirirwa umwanda. Ibarura rusange ry’abaturage mu Rwanda riheruka rivuga ko abagera kuri 5,896,601 ari abana, ni ukuvuga 44.5% by’Abanyarwanda bose. Ubuyobozi bwa Minisiteri ishinzwe umuryango buvuga ko muri abo bose abana bafite munsi y’imyaka itandatu ari 2,426,016 ni ukuvuga 41% by’abana bose u Rwanda rufite. Binavuze ko abana bose muri rusange bangana na 18% by’Abanyarwanda bose. Ni umubare ufite icyo uvuze kuko abo bana baramutse bakuze nabi byatuma u Rwanda rw’ejo hazaza ruba rubi. Minisitiri w’Uburinganire n’Iterambere ry’Umuryango Consolee Uwimana yasabye Abanyarwanda kubungabunga ubuzima no kwita ku isuku y’abo bana bose. Ati: “Zirimo kubabungabungira ubuzima, kubaha uburere bufite ireme, indyo yuzuye, kurwanya ihohoterwa iryo ari ryo ryose rishobora kubakorerwa, kwita ku isuku yabo, kubabonera umwanya wo gukina, kubaganiriza n’ibindi”. Icyakora ashima ko kuva mu mwaka wa 2011, ubwo hatangirwaga gahunda mbonezamikurire y’abana bato, ECD, byatanze umusaruro mu kurwanya imirire mibi n’igwingira. Ubushakashatsi burebana n’imibereho y’ubuzima bwagaragaje ko kugwingira byagabanutse biva kuri 44% bigera kuri 33%, mu gihe imirire mibi yaviragamo abana kurwara bwaki yavuye kuri 3% ikagera kuri 1%. Iby’uko ingo mbonezamikurire zatanze umusaruro ku mikurire y’abana bishimangirwa na bamwe mu baturage bazirereramo ababo. Mu bihe bitandukanye ababyeyi babwiye itangazamakuru ko irerero ari gahunda yatumye abana babo babona aho basigara ngo bitabweho nabo bibaha uburyo bwo gukorera ingo zabo. Umuyobozi Mukuru w’ikigo cyita ku mikurire y’abana bato,  NCDA, Assumpta Ingabire avuga ko inama bamazemo iminsi bayiteguye bagamije ko abantu bamenya akamaro kurerera abana ahantu hatekanye. Mu mwaka wa 2018, Ingo mbonezamikurire zavuye ku 4010 kugera muri Kamena 2024 zagera 31,638. Abana bazirererwamo bavuye ku 256,677 bagera kuri 1,149,699, mu gihe ababarera babiherewe amahugurwa bavuye ku 35,712 bakagera 101,809 hamwe na Komite nyobozi z’ababyeyi 88846.

Rulindo: Ku myaka ye irenga 70, Zakariya yaje mu ba mbere mu irushanwa ry’amagare. Byari mu gikorwa cyo gukangurira abaturage mu Karere ka Rulindo kwitabira gukora siporo cyateguwe n’uruganda rwa Rutongo Mines ku wa 15 Werurwe 2015. Murera Zachariya, usanzwe ucuruza ibyuma by’amagare, avuga ko yitabiriye irushanwa ry’amagare agira ngo yipime arebe ko akibasha gutwara igare ,dore ko ngo aheruka kuritwara mu 1960,ubwo yaritwaraga acuruza amakara ayavana mu i Masoro ayajyana mu Mujyi wa Kigali. Akomeza avuga ko siporo yo gutwara amagare yumvise ari nziza kuko ngo yumvise ashize amavunane yari amaze iminsi afite, agakangurira abakuze kwitabira gukora siporo bakirinda za Rubagimpande. Yagize ati”Burya kwicara mu rugo nta cyo bimaze, ndakangurira abakuze kugana siporo cyangwa bakitoza gukora indi mirimo y’imbaraga kuko birinda abakuze kurwara za Rubagimpande.” Zachariya waje mu irushanwa yambaye numero ya 28 yahawe ibihembo nk’inararibonye mu gutwara igare, umudari w’ishimwe ndetse n’ibihumbi 20 by’amafaranga y’u Rwanda. Noneninjye Clarene, ushinzwe gukurikirana impano mu mikino mu Karere ka Karongi , na we yemereye uwo musaza, wari waje yiyambariye inkweto bita “Bodaboda” inkweto zo kujya ajyana muri siporo. Hortense Munyantore

Hashize imyaka 75 Abahamya ba Yehova babonye ubuzima gatozi muri Nouvelle-Zélande. Muri Werurwe 2022 hari hashize imyaka 75 abahamya ba Yehova bo muri Nouvelle-Zélande babonye ubuzima gatozi. Ku itariki ya 7 Werurwe 1947, umuvandimwe Nathan H. Knorr, Milton Henschel na Charles Clayton wari umumisiyonari wize mu ishuri rya mbere rya Gileyedi woherejwe muri Nouvelle-Zélande, basuye Inteko Ishinga Amategeko y’icyo gihugu. Guverinoma yahise iha abo bavandimwe inyandiko igaragaza ko Abahamya ba Yehova bahawe ubuzima gatozi. Ubu muri Nouvelle-Zélande hari ababwiriza bagera ku 14 500 kandi bakomeje kurangwa n’ishyaka mu murimo wo kubwiriza. Ubutumwa bwiza bw’Ubwami bwageze muri Nouvelle-Zélande mu mwaka 1898. Umubare w’ababwiriza ukomeje kwiyongera. Kiriziya Gatorika yarakajwe n’ukuntu ibitabo byacu byigisha ukuri ko muri Bibiliya, maze ishishikariza abantu kwanga Abahamya ba Yehova. Ku itariki ya 24 Ukwakira 1940 guverinoma yahagaritse murimo wacu. Icyakora ku itariki ya 8 Gicurasi Inteko Ishinga Amategeko, yakuyeho itegeko ryabuzanyaga umurimo wacu kandi iha uburenganzira abavandimwe bwo guteranira hamwe no kubwiriza. Icyakora bari bemerewe gukoresha Bibiliya gusa aho gukoresha n’ibitabo. Ku itariki 29 Werurwe 1945 umurimo wacu wongeye kwemerwa maze umubare w’ababwiriza ukomeza kwiyongera. Mu myaka ibiri yakurikiyeho umubare w’ababwiriza wiyongeyeho 40 ku ijana, maze bagera kuri 659. Uhereye ibumoso ugana iburyo: Umuvandimwe Charles Clayton, Milton Henschel na Nathan H. Knorr, bahagaze hanze y’inzu ikorerwamo n’Inteko Ishinga Amategeko, nyuma yo kubona urwandiko ruha umuryango w’abahamya ba Yehova ubuzima gatozi mu mwaka wa 1947 Umuvandimwe Knorr yasuye Nouvelle-Zélande mu mwaka 1947, igihe yari muri gahunda yo gusura abavandimwe bo hirya no hino ku isi. Icyo gihe ni bwo yanasuye Inteko Ishinga Amategeko. Nyuma yo kubona ubuzima gatozi, bahise bubaka ibiro by’ishami mu mugi wa Wellington kugira ngo biyobore umurimo wo kubwiriza. Umuvandiwe Robert Lazenby ni we wa mbere watumiriwe gukora ku biro by’ishami. Nyuma yo kubaka ibiro by’ishami no kwiyongera kw’ababwiriza, muri raporo ivuga ibyerekeye Nouvelle-Zélande, umuvandimwe Knorr yaranditse ati: “Icyo abantu bose bifuza, ni gukora ibishoboka byose bagashyigikira ibiro by’ishami, kandi buri wese akubahiriza ubuyobozi ahabwa na byo.” Kuva ku itariki ya 8 kugeza ku wa 9 Werurwe 1947, mu ikoraniro ryihariye ryabereye mu nzu mbera byombi yari mu mugi wa Wellington, ikiciro cyo ku mugoroba kibabera mu kigo k’ishuri ryigishaga imyuga, umuvandimwe Knorr na Henschel batanze disikuru. Iryo koraniro ryajemo abavandimwe na bashiki bacu bagera kuri 500. Mushiki wacu Beryl Todd, icyo gihe wari ufite imyaka 17, yagize ati: “Ni ryo koraniro ryajemo abantu benshi nari nteranye bwa mbere kandi twashimishijwe no kuba twari turi kumwe n’umuvandimwe Knorr.” Kuri uwo munsi ni bwo Clyde Canty yabatirijwe muri pisine yari hafi aho, nyuma y’aho yaje kuba umuhuzabikorwa w’ibiro by’ishami bishya bya Nouvelle-Zélande. Ku itariki ya 10 Werurwe 1947, abandi bantu bagera ku 300 bateraniye hamwe i Auckland bumva disikuru y’umuvandimwe Knorr, iya Henschel n’iya Lazenby. Umuvandimwe Knorr yavuze ko abona ko muri Nouvelle-Zélande hazaba ukwiyongera gutangaje. Yaravuze ati: “Nizeye ntashidikanya ko muri iki gihugu umurimo uzatera imbere. Muri iyi fasi hazaba ukwiyongera gushimishije.” Ibyo umuvandimwe Knorr yavuze byaje kugaragara ko ari ukuri. Ugereranyije muri Nouvelle-Zélande, mu myaka umunani yakurikiyeho, habaye ukwiyongera kwa 18 ku ijana. Mu mwaka wa 1955 hari ababwiriza 2 519. Mu mwaka wa 1989 ababwiriza bari bamaze kugera ku 10 000. Dushimira Yehova kuba yarafashije abavandimwe, agatuma umurimo wo kubwiriza ubutumwa bwiza wemerwa n’amategeko muri Nouvelle-Zélande.—Abafilipi 1:7.

RDC: Abarimu bigaragambije banga kwigisha batarishyurwa imishahara leta ibarimo. Abarimu, abanyamuryango b’ishyirahamwe ry’abarimu bo muri Kongo (SYECO), agace ka Kabambare (Maniema) batangije imyigaragambyo kuri uyu wa mbere,tariki ya 8 Mata,mu gihe abanyeshuri basubiye ku ishuri.Barasaba mbere y’ibindi byose umushahara wabo wo muri Gashyantare na Werurwe, kwishyura igice cy’imishahara ku barimu bigisha mu mashuri abanza, hamwe n’imikorere mibi mu kwishyura imishahara ya CARITAS.Umuyobozi wa sendika ya SYECO, Raphael Sefu,yavuze ko ibyo basaba bizakomeza ubuziraherezo.Yasabye rero uruhare rw’inzego zibishinzwe kugira ngo igisubizo cyihuse kiboneke.Aba barimu bigaragambyaga banze gukomeza guhembwa na IFOD (Ikigo cy’imari gishinzwe iterambere), CARITAS kandi basaba Guverinoma gukora inshingano zayo zose no kubahitiramo banki nziza bahemberwamo.

Basketball: U Rwanda rwatsinzwe n’u Burundi mu gushaka itike ya AFROCAN 2023. Mu mukino wa 4 ari na wo wari uwa nyuma mu itsinda, ikipe y’u Rwanda yatsinzwe n’iy’u Burundi amanota 53 kuri 52, bituma u Burundi busoza ku mwanya wa mbere. Ikinyuranyo cy’inota rimwe nicyo cyatumye u Rwanda rutakaza umukino warwo wa mbere, kuva iyi mikino yatangira tariki ya 17 Kamena 2023, mu mujyi wa Dar Salaam muri Tanzania. Imikino 3 ibanza u Rwanda rwakinnye rwarayitsenze yose, harimo uwo rwatsinze Eritrea amanota 114 ku manota 34, uwo rwatsinze Sudani y’Epfo amanota 72 kuri 55 mu gihe umukino wa gatatu rwahuyemo na Tanzania rwawegukanye ku manota 77 kuri 57, mbere yuko rutsindwa n’u Burundi ku manota 53-52. Mu buryo bw’umukino, u Rwanda nirwo rwitwaye neza mu duce dutatu tubanza, aho agace ka mbere rwakegukanye ku manota 18-15 ndetse n’aka kabiri abasore b’i Kigali bakegukana ku manota 18 kuri 16. Amakipe yombi yagiye kuruhuka u Rwanda ruri imbere ku giteranyo rusange, ndetse n’ikizere ko byashobokaga ko bakwegukana umukino. Mu gice cya 2 cy’umukino, ikipe y’u Burundi yagerageje kugabanya ikinyuranyi cy’amanota, ari na ko kandi icungana n’u Rwanda ngo rutongera gutsinda amanota menshi, ariko ntibyabahira kuko n’ubundi u Rwanda rwaje kwegukana agace ka gatatu n’amanota 10 ku 8. Mu gace ka 4 ari nako kanyuma, abasore ba DR Cheikh Sarr utoza u Rwanda, bakoze amakosa menshi ndetse bituma ikipe y’u Burundi ikuramo amanota y’ikinyuranyo, ndetse ihita inayobora umukino mu masegonda 10 ya nyuma. Muri uyu mukino, umukinnyi Nshobozwabyosenumukiza Jean Jacques w’ikipe y’igihugu y’u Rwanda, ni we watsinze amanota menshi kuko yatsinze 18, akurikirwa na Nijimbere Guibert w’ikipe y’igihugu y’u Burundi n’amanota 13. Nubwo ariko ikipe y’u Rwanda yatsinzwe, ntibivuga ko yatashye kuko kuri uyu wa gatanu izongera gucakirana n’u Burundi nk’amakipe 2 ya mbere yayoboye itsinda, maze izatsinda ikazabona tike iyerekeza muri Angola mu mikino ya AFROCAN 2023. Umunyamakuru @amonb_official

Kubwiriza mu ruhame ahabereye imurika mpuzamahanga ry’ubwato burebure mu mujyi wa Rouen mu Bufaransa. Buri myaka ine, mu mujyi wa Rouen mu Bufaransa habera imurika mpuzamahanga ryitwa Armada. Iryo murika ririhariye kuko rizamo amato maremare ku isi. Muri uyu mwaka iryo murika ryabaye kuva ku itariki ya 8 kugeza ku ya 18 Kamena kandi ryitabiriwe n’abantu barenga miriyoni esheshatu baturutse mu bihugu bitandukanye byo hirya no hino ku isi. Buri munsi Abahamya ba Yehova bashyiraga utugare turiho ibitabo ahantu hagera kuri 12 muri uwo mujyi. Abavandimwe na bashiki bacu barenga 600, bifatanyije muri iyo gahunda kandi baganiriye n’abantu babarirwa mu magana. Hari umuntu ufotora uri mu kiruhuko cy’izabukuru, wagiye aho akagare kari kari maze abwira abari bakariho, ko ahantu hose yabonye Abahamya, yabonye bakirana abantu urugwiro kandi bafite akanyamuneza. Ibyo yavuze byatumye bamara igihe kirekire bamusobanurira impamvu abantu bo muri iki gihe batakigaragaza urukundo. Bamaze kumusomera muri2 Timoteyo 3:1-5bakanahamusobanurira, yemeye ko bamuha agataboIshimire Ubuzima Iteka ryose.Yanabasigiye aderesi ye ababwira ko ategerezanyije amatsiko igihe azongera kuganira n’Abahamya. Hari n’umukobwa, waje ku kagare maze abaza abari bakariho ati: “Niba Yesu yarapfuye kandi akazuka, kuki abantu bacu bapfuye nta n’umwe urazuka? Napfushije sogokuru na nyogokuru kandi nifuza kuzongera kubabona.” Igihe mushiki wacu yamusubizaga, yanamweretse videwo ivuga ngo: “Ihumure ku bapfushije.”Ikiganiro bagiranye kirangiye, bamuhaye agatabo kandi yemera kwiga Bibiliya. Turashimira abavandimwe na bashiki bacu bo mu Bufaransa, bitanze babikunze ‘kugira ngo bageze ku bandi ubutumwa bwiza.’—1 Abakorinto 9:23.

Amateka y’Igikomangoma Harry na Meghan Markle bamaze kuva ibwami. Umuryango w’Igikomangoma Harry watunguye benshi mu ntangiriro za 2020, babinyujije ku rubuga rwabo rwa instagram, bavuze ko bikuye mu muryango w’ubwami. Bagize bati “Nyuma y’amezi menshi dutekereza hamwe n’ibiganiro twagize, twiyemeje kwivana mu muryango tukaba tuzitunga ariko tuzakomeza kwifatanya n’umwamikazi”. Iri tangazo ntiryatunguye abarisomye gusa, ahubwo ryatunguye n’Umwamikazi ubwe, kuko ntabwo ryari ryitezwe. Hiyongereyeho n’umujinya kuko byagaragaye ko ari ugusuzugura, kuko umwanzuro wo gusohora iri tangazo utari wemewe n’umuryango wose. Ibi byabaye hashize iminsi mike igikomangoma Harry na Meghan Markle bavuye muri Afurika y’Epfo, mu kiganiro bagiranye na televiziyo yitwa ITV, bavuze uburyo kuba mu muryango w’ibwami byabagoye nk’abageni ndetse n’umuryango ubwawo. Ntibyari bishya kuko bavuzwe cyane guhera muri 2016 itangazamakuru ryo mu Bwongereza ryamenya ko umwuzukuru w’umwamikazi Elizabeth II, akundana n’Umunyamerikakazi, ufite nyina w’umwiraburakazi, ukina filime ndetse wari warigeze gukora ubukwe mbere. Mu kwezi kwa Kamena 2016, Meghan Markle wakinaga muri filime y’uruhererekane yitwa ‘SUITS’ yahuye na Harry bahurira i Londre, bahujwe n’inshuti yabo Markus Anderson. Amezi akurikira, amafoto yabo yacicikanye mu itangazamakuru, aho bacaga hose abafotora barakurikiraga bashaka amafoto. Mu bukwe, basangira, aho ari ho hose Meghan na Harry bagaragaye ntihaburaga inkuru. Mu Gushyingo 2016 ibwami mu nzuya ya Kensington, imwe mu nzu zigize ubwami ziri mu Bwongereza, hasohotse itangazo ritanzwe na Harry ubwe, asaba itangazamakuru guha agahenge umukobwa bakundana asaba kurekera gukoresha imvugo y’ivanguraruhu mu gihe bavuze Meghan. Yasabaye kureka kureba umubano wabo nk’umukino kuko bariho bakina n’ubuzima bw’abantu. Mu kiganiro Meghan yagiranye n’ikinyamakuru Vanity fair, yagize ati “Gukundana n’igikomangoma ntabwo byoroshye, iminsi imwe igorana kurusha indi ariko mbifashwamo n’inshuti, umuryango ndetse na Harry ubwe”. 2017 mu kwezi k’Ugushyingo, Harry na Meghan Markle bavuze ko biyemeje kubana (fiancailles), mu kiganiro na BBC Harry yagize ati “Mu bintu nkunda muri uyu mubano ni uko uwo tuzabana adakomoka ibwami”. Ibirori bya Noheli bya mbere Meghan Markle yagiyemo ibwami mu nzu ya Buckingham ari naho umwamikazi Elizabeth II atuye, umugore wa mubyara w’umwamikazi Princess Michael wa Kent, yaje yambaye Blackamoor broach (agatako kambarwa n’abagore) kerekana umwiraburakazi mu buryo bw’ivanguraruhu. Ibi Igikomangomakazi Michael yaje kubisabira imbabazi avuga ko atari agamije kugira uwo akomeretsa. Bakoze ubukwe muri Gicurasi 2018, mu birori byitabiriwe na Thomas Markle, se wa Meghan wari urwaye ariko utari yaratumiwe kubera ko atumvikanaga n’umukobwa we yari yaranamuvuze nabi, avuga ko umukobwa we yirengagije se n’umuryango we. Byagaragaye ko atari byo kuko nyina wa Meghan yari mu batumirwa b’icyubahiro. Mu Ugushyingo 2018 kugeza muri Werurwe 2019, igihe Meghan yari atwite inda igaragara, abantu bakomeje bamuvuga nabi bavuga ko adatwite ahora ashyize amaboko ku nda kugira ngo bamufotore ko abikorera ubwibone. Yabyaye tariki 6 Gicurasi 2019 umwana w’umuhungu witwa Archie Harrison Mountbatten-Windsor, yamubyariye mu bitaro bitandukanye n’aho abandi bagore b’ibwami babyarira. Akiva mu bitaro ntiyigeze yifotoza ngo yerekane umwana nk’uko bimenyerewe. Yaje kwerekana Archie ari kumwe n’umugabo we baramaze gutaha. Umunyamakuru wa BBC witwa Danny Baker, yahise ashyira ifoto kuri twitter, iriho umugabo n’umugore bafashe amaboko ya inguge, ashyiraho amagambo ngo ‘umwana w’ibwami avuye ku bitaro’. Yahise yirukannwa. Ku mubatizo wa Archie, Meghan na Harry ntibigeze bavuga ababyaye umuhungu wabo muri batisimu. Abongereza ku mbuga nkoranyambaga barakajwe n’uko batamenye amakuru y’umubatizo, bavuga ko umuryango w’ibwami utunzwe n’amafaranga y’imisoro ariko bo batabyitayeho. Noheri ya 2019 Harry, Meghan n’umwana wabo bari muri Canada, uyu mwaka wa 2020 utangiye bavuga ko bivanye mu muryango w’ibwami, uyu mwanzuro nta we bari bawugishijeho inama ibwami. Umwamikazi Elizabeth II yahise abambura icyubahiro bakoreshaga nk’abo mu muryango w’ibwami, ndetse anavuga ko bazajya bikorera bakanitunga, bikazashyirwa mu bikorwa nyuma y’amezi atatu. Bivuga ko uyu munsi ari wo wa nyuma guhera igihe Umwamikazi yabahaye. Nk’uko bitangazwa n’urubuga rwa Harry na Meghan, 5% y’amafaranga akoreshwa ava mu misoro y’abagize ubwami, 95% akava mu kigega cya se wa Harry. Ikibazo benshi bibazaga ni uburyo bazakomeza kubaho kuko bakoreraga ibwami n’umutekano wabo ukaba warindwaga n’ibwami. Bari bamaze amezi atatu batuye muri Vancouver muri Canada barindirwa umutekano n’igihugu cya Canada. Umuvugizi w’umuryango wa Harry, yamaze kuvuga ko bagiye kwimukira muri Leta zunze ubumwe za America muri Los Angeles, aho Meghan yavukiye akanahakurira abe ari na ho bakorera. Perezida Donald Trump wa Leta zunze ubumwe za Amerika, yahise avuga ko nubwo baje gutura muri Amerika bazajya biyishyurira kurindirwa umutekano nk’abandi bose. Igikomangoma Harry na mukuru we William basigiwe na nyina Princess Diana angana na miliyari imwe na miliyoni 300 z’amayero, kandi Meghan Markle mbere y’uko akora ubukwe yari umukinnyi wa filime wari ufite amafaranga ye. Kugeza ubu ntawe uzi neza akazi bazakora. Meghan yasinyanye amasezerano na Disney, inzu itunganya filime azakora kuri filime ivuga ku nzovu zo muri Afurika. Umunyamakuru @ KamanziNatasha

Kamonyi-Kwibuka30: Hari benshi bakiriye, bagiriye neza ariko igihembo bahawe ni ukwicwa-Rutsinga Jacques. Ubwo Ubuyobozi n’Abakozi b’Akarere ka Kamonyi bibukaga ku nshuro ya 30 Jenoside yakorewe Abatutsi mu Rwanda, by’umwihariko abahoze bakorera Leta mu byahoze ari amakomini ya; Runda, Taba, Musambira, Kayenzi, Rutobwe na Mugina zahujwe zikabyara Akarere ka Kamonyi, abaje kwibuka babwiwe ko aba bari abakozi ba Leta, bakiraga ababagana ndetse bagiriye neza benshi ariko nta kindi bahembwe uretse Urupfu. Rutsinga Jacques wayoboye Akarere ka Kamonyi, mu kiganiro kigaruka ku mateka y’u Rwanda haba mbere na nyuma ya Jenoside yakorewe Abatutsi, yibukije ko aya Mateka ya Jenoside yakorewe Abatutsi mu Rwanda hari abayarwanya ndetse badashaka no kuyumva. Ati“ Ntabwo abagize uruhare muri aya mateka mabi bifuza y’uko twayagarukaho cyane cyangwa se twakomoza ku mizi yayo, kubera y’uko birumvikana birabatoneka”. Yakomeje yibutsa ko ari byiza kwibukiranya amateka by’umwihariko kuri aba bahoze ari abakozi bakoreraga Igihugu. Yakomeje, ati“ Bari abakozi batanga Serivise, baziha abaturage! Ibyo aribyo byose hari benshi bari barakiriye kandi bagiriye neza, ariko igihembo bahawe birumvikana ni ukwicwa. Cyakora sibo bonyine! Bishwe mu mugambi mugari w’ubutegetsi bwariho wo kurimbura Umututsi nkuko nyine byakozwe no mu bindi bice”. Rutsinga Jacques, avuga ko kumva neza aya mateka y’u Rwanda ari ukuyahera; mbere y’Ubukoroni, mu gihe cy’Ubukoroni, mu gihe cy’ibyiswe Repubulika ndetse n’u Rwanda rw’uyu munsi muri Leta y’Ubumwe bw’Abanyarwanda. Ugiye mu mateka y’u Rwanda mbere y’Ubukoroni, Rutsinga yibukije ko rwari rutuwe n’Abanyarwanda ariko uko Amateka abigaragaza, nta makimbirane yaranze Abanyarwanda b’icyo gihe ashingiye ku miterere y’Abantu, uko basa yaba indeshyo, yaba se n’ibindi ibyo aribyo byose. Avuga ko rwari u Rwanda rw’Umwami, ko kandi byari bijyanye n’aho Isi yari igeze kuko imitegekere ari uko yari iteye. Ahamya ko kandi ibyo bitari umwihariko ku Rwanda gusa kuko hari n’ahandi henshi hari Ubwami, hari n’aho na n’uyu munsi bukiri. Kuba u Rwanda rwari rufite ubutegetsi bushingiye ku Bwami, avuga ko ibyo bitigeze biteranya Abanyarwanda ngo bibageze ku rwego rw’aho bamwe bicwa!. Gusa, yerekana ko icyashobokaga byari Amakimbirane nayo wasangaga mu miryango ariko bitari ugusanga hari aho Abanyarwanda bapfa uko bateye, bapfa ubutunzi cyangwa se n’ibindi. Akarere ka Kamonyi, kugera kuri iyi nshuro ya 30 hibukwa Jenoside yakorewe Abatutsi, hamaze kumenyekana abari abakozi ba Leta 22 muri ariya makomine 6 twavuze hejuru ari yo yahujwe akabyara Kamonyi. Ubuyobozi bw’Akarere busaba buri wese wagira amakuru ku wari umukozi muri ariya Makonine wazize Jenoside yakorewe Abatutsi ko yafasha ubuyobozi agatanga amakuru. Amwe mu mafoto yaranze uyu munsi wo Kwibuka; Munyaneza Théogène

Nyuma y’impanuka ikomeye! Mama Nick agiye kubagwa. Umukinnyi wa firime MuKamanzi Beatha uzwi nka Mama Nick muri firime y’uruhererekane ya City Maid ica kuri televiziyo y’U Rwanda nyuma yo gukora impanuka akagongwa n’igare agiye gukorerwa operasiyo.Mu kiganiro yagiranye na MIE EMPIRE dukesha aya aya makuru , Mama Nick yavuze ko agiye kubagwa ukuguru nk’uko yabisabwe n’abaganga bari kumwitaho, yavuze ko n’ubwo bitoroshye ariko yizeye ko bizatinda bikagenda neza n’ubwo atorohewe, n’uburibwe ari kunyuramo.Uyu mubyeyi ukunzwe cyane muri cinema (...)Umukinnyi wa firime MuKamanzi Beatha uzwi nka Mama Nick muri firime y’uruhererekane ya City Maid ica kuri televiziyo y’U Rwanda nyuma yo gukora impanuka akagongwa n’igare agiye gukorerwa operasiyo.Mu kiganiro yagiranye na MIE EMPIRE dukesha aya aya makuru , Mama Nick yavuze ko agiye kubagwa ukuguru nk’uko yabisabwe n’abaganga bari kumwitaho, yavuze ko n’ubwo bitoroshye ariko yizeye ko bizatinda bikagenda neza n’ubwo atorohewe, n’uburibwe ari kunyuramo.Uyu mubyeyi ukunzwe cyane muri cinema nyarwanda bivugwa ko yakoze impanuka ari hafi yiwe murugo I Nyamirambo ku ya 17 Werurwe agonzwe n’igare nyuma akaza guhita ajyanwa kwa muganga.Ubusanzwe uyu mubyeyi yamenyekanye muri filime zitandukanye nka Gica, Intare y’Ingore, Giramata n’izindi nyinshi zirimo na filime y’uruhererekane ya City Maid aho akina ari Maman wa Nick na Diane. Ubusanzwe yitwa Beathe Mukakamanzi ni umubyeyi ndetse aranuzukuruje. Ahamya ko filime yatunga umuntu rwose ku bakuze n’abato akabashishikariza kurushaho kudacika intege no kuzamura uwo mwuga, ugatera imbere ukamamara.Mu mwaka wa 2020 Mama Nick yahawe igihembo cy’umukinnyi wa filime uhiga abandi mu bagore “Best Actress people Choice” muri Rwanda international Movie Awards People’s mu birori byabereye muri Kigali Convention center . Iki gihembo yatsindiye kiri kurwego mpuzamahanga dore ko ibyo bihemboo byari byitiriwe n’abafite aho bahuriye na Cinema bo muri Kenya Uganda ndetse n’u Burundi. Icyo sinacyo gusa ahubwo anafite ikindi gihembo yahawe muri Isango Star nk’umukinnyikazi mwiza wa firime mu gihugu(Best Actress 2020).

Bane bakomerekeye mu mpanuka eshatu zabereye mu muhanda Musanze-Kigali. Nk’uko Umuvugizi wa Polisi mu Ntara y’Amajyaruguru, SP Jean Bosco Mwiseneza yabitangarije Kigali Today, impanuka imwe yabaye ku mugoroba wo ku wa Kabiri tariki 20 Gashyantare 2024, aho imodoka nto itwara abagenzi mu zizwi ku izina rya Twegerane, yaguye munsi y’umuhanda. Ngo iyo modoka yaguye igeze mu Murenge wa Gashenyi mu Karere ka Gakenke, aho yari iturutse i Musanze yerekeza i Kigali, igongana n’imodoka ya Mitsubishi yerekezaga i Rubavu. Iyo Taxi yahise igwa mu gishanga, mu bagenzi yari itwaye hakomerekamo batatu mu buryo budakabije, bahita bagezwa mu bitaro bya Nemba. Indi mpanuka yabaye kuri uyu wa Gatatu tariki 21 Gashyantare 2024, aho ikamyo yaguye mu mugezi ubwo yari igeze mu ikorosi ry’ahitwa ku Gasumo mu Murenge wa Cyabingo mu Karere ka Gakenke, ku bw’amahirwe ntiyagira uwo ihitana. Nk’uko SP Mwiseneza yabitangarije Kigali Today, ngo iyo kamyo yari ipakiye amavuta aho yari iturutse muri Tanzaniya, yambuka umupaka wa Rusumo yerekeza i Rubavu. Impanuka ya gatatu ibaye muri iki gitondo cyo ku itariki ya 21 Gashyantare 2024, aho imodoka yo mu bwoko bwa Daihatsu-Delta yavaga i Musanze yerekeza i Kigali, yageze mu Murenge wa Kivuruga mu Karere ka Gakenke irenga umuhanda, igwa muri metero zirindwi munsi y’umuhanda. Ni impanuka ikomerekeyemo umutandiboyi wari kumwe n’umushoferi, aho yakomeretse ku mutwe ahita ajyanwa mu bitaro bya Nemba. Mu butumwa SP Mwiseneza ageneye abakoresha umuhanda, yagize ati “Abashoferi barasabwa kwirinda kurangara, bagasuzumisha ibinyabiziga byabo mbere yuko batangira akazi ko mu muhanda, yabona imodoka ifite agakosa akagakosora mbere yo gufata urugendo”. Arongera ati “Hari ubwo umushoferi abona imodoka ifite ikosa akumva yarigenderaho, akavuga ati reka mbanze mfate isafari ndaza gukoresha nyuma. Umushoferi akwiye kubanza gusuzuma imodoka ye akareba ubuziranenge bwayo yabona ifite ikibazo akabanza kuyikoresha mbere yo kujya mu muhanda. Turabasaba no kwirinda kurangara igihe bari mu muhanda, birinda umuvuduko ukabije”. Umunyamakuru @ mutuyiserv

Nyagatare: Abagabo batatu bakurikiranyweho kugira uruhare mu kwiba inka enye. Abagabo batatu, bafungiye kuri Sitasiyo ya Polisi ya Karangazi, bakurikiranyweho kwiba inka enye bazikuye mu nzuri ebyiri zo mu kagari ka Karama. Abagabo batatu bafungiwe kuri sitasiyo ya Polisi y’u Rwanda ya Karangazi, mu karere ka Nyagatare, bakaba bakurikiranyweho kwiba inka enye mu nzuri ebyiri ziri mu kagari ka Karama, mu murenge wa Karangazi. Abakekwa gukora iki cyaha ni Muhinda William ufite imyaka 23 y’amavuko, Rudasingwa Theogene ufite imyaka  21 y’amavuko, na Gakwerere Sam ufite imyaka  20 y’amavuko. Umuvugizi wa Polisi y’u Rwanda mu ntara y’Uburasirazuba, Inspector of Police (IP) Emmanuel Kayigi, yavuze ko hakekwa ko izo nka bazibye mu ijoro ryo ku wa 17 rishyira tariki 18 Mata. Yakomeje avuga ko ba nyirazo bakimara kuzibura bahise babimenyesha Polisi y’u Rwanda, maze itangira gushaka abazibye kugeza  izifatanye bariya basore batatu. IP Kayigi yagize ati:” Ku wa 18 Mata ahagana saa kumi n’ebyiri zo mu gitondo ubwo bari bazirongoye bakiri muri aka kagari bakekwa kuzibamo bahise bahagarikwa na Polisi y’u Rwanda muri aka karere. Bagihagarikwa, bahise biruka ariko Muhinda we arafatwa, avuga ko bari bagiye kuzigurisha mu isoko ry’inka rya Rwimiyaga”. IP Kayigi, Yavuze ko Polisi y’u Rwanda muri aka karere yakomeje gushaka Rudasingwa na Gakwerere kugeza ibafashe mu gitondo cyo ku wa 19 Mata ibasanze aho batuye muri kariya kagari ka Karama. Yongeyeho ko izo nka  zikimara gufatwa zahise zisubizwa ba nyirazo, naho aba bakekwa kuziba bakaba bafungiye kuri sitasiyo ya Polisi mu gihe iperereza rikomeje. IP Kayigi yagize ati:”Gutangira amakuru ku gihe bituma ibyaha bikumirwa, ariko na none  bituma uwamaze kubikora cyangwa ufite imigambi  yo kubikora afatwa”. Yavuze ko bene ubu bujura budakabije ugereranyije n’ibihe byashize, kuko mu ngamba zafashwe, habayeho no guhanahana amakuru hagati y’abibwe n’abatuye hafi y’umupaka w’u Rwanda na Uganda kimwe n’abacururiza mu masoko y’amatungo mu turere twa Nyagatare na Gatsibo. Yagize na none ati:”Abantu bakwiye gukora ibikorwa byemewe n’amategeko bibateza imbere aho gutega amakiriro n’amaramuko ku kwiba cyangwa ikindi kintu kinyuranije n’amategeko”. Abakurikiranyweho kwiba izi nka, baramutse bahamwe n’iki cyaha, bahanwa n’ingingo ya 300 y’igitabo cy’amategeko ahana ibyaha y’u Rwanda, ivuga ko umuntu wese ukora ubujura budakoreshejwe kiboko cyangwa ibikangisho ahanishwa igifungo kuva ku mezi atandatu (6) kugeza ku myaka ibiri (2) n’ihazabu y’amafaranga y’u Rwanda yikubye inshuro kuva kuri ebyiri (2) kugeza kuri eshanu (5) z’agaciro k’icyibwe cyangwa kimwe gusa muri ibyo bihano. Intyoza.com

o Kwegereza abaturage ibikorwa remezo: imihanda, Ingo zikoresha amazi meza ni 72.4% mu mijyi na 56.8% mu cyaro (EICV6), naho ingo zifite amashanyarazi ni 73% (REG,2022). F. Gushaka buri gihe umuti w’ibibazo binyuze mu nzira y’ibiganiro n’ubwumvikane busesuye Iri hame remezo rishimangira umuco wo kuganira ku bibazo Igihugu gifite, biciye mu nzego zinyuranye zihagarariye abaturage. Mu gihe cyo gushyiraho Itegeko Nshinga, abaturage batanze ibitekerezo n’ibyifuzo, ibyumvikanyweho bishyirwa mu Itegeko Nshinga. N’uyu munsi, uwo muco uragaragara mu buryo bwo gushaka ibisubizo by’ibibazo, biganirwaho mu nteko z’imidugudu, no muri za njyanama z’Utugari, z’Imirenge n’iz’Uturere. Uwo muco w’ibiganiro ugaragarira kandi mu mahuriro y’ibiganiro yashyizweho nk’Umwiherero w’Abayobozi bakuru, aho abayobozi bakuru b’Igihugu, abo mu nzego z’ibanze n’abikorera bahura bagasuzuma aho Igihugu kigeze mu iterambere, bagafata n’ingamba zo kuryihutisha. Hari kandi Inama y’Igihugu y’Umushyikirano isuzumirwamo uko ubuzima bw’Igihugu n’ubumwe bw’Abanyarwanda bihagaze, imyanzuro ivuyemo ikagezwa ku nzego bireba kugirango ziyishyire mu bikorwa. Muri iyo nama, abanyarwanda babona umwanya wo kuganira ku bibazo bibabangamiye, bigashakirwa ibisubizo. Ayandi mahuriro akorerwamo ibiganiro ku bibazo by’Igihugu harimo gahunda ya Rwanda Day ihuza Perezida wa Repubulika n’Abanyarwanda baba mu mahanga n’inshuti z’u Rwanda, bakaganira ku cyarushaho guteza imbere Igihugu. Hakaba n’ingendo za Perezida wa Repubulika mu Turere, iyo agiye gusura ibikorwa by’abaturage, bakamugezaho ibibazo bafite bigashakirwa ibisubizo. Abaminisitiri nabo, mu Turere bakurikirana bagira umwanya wo guhura n’abaturage bakungurana ibitekerezo, bagamije gukurikirana uko gahunda za Leta zishyirwa mu bikorwa, no gutanga inama zafasha gukemura ibibazo Akarere gahura nabyo mu iterambere. Urwego rw’Umuvunyi, ba Guverineri b’Intara, n’abayobozi b’inzego z’ibanze nabo basura abaturage kenshi, bakaganira nabo ku bibazo bafite, bakabafasha kubishakira umuti.

Abarusiya babyukiye mu matora y’Umukuru w’Igihugu. Abarusiya babarirwa muri Miliyoni 112 nibo bazitabira aya matora. Undi mukandida uhatanye na Putin, muri aya matora ni Nikolai Kharitonov, uhagarariye ishyaka rya Gikomunisiti. Perezida Putin yabwiye Abarusiya gutora neza bibuka ko igihugu cyabo kiri mu bihe bigoye kugira ngo bakomeze kunga ubumwe no kwigirira icyizere bagahitamo umuyobozi mwiza ubabereye uzageza ahazaza heza Uburusiya. Nubwo iki gihugu kiri mu matora kiracyari no mubihe by’intambara kirwanamo na Ukraine kuko mbere y’amatora gato Ukraine yagabye igitero gikomeye mu turere duhana imbibi n’u Burusiya. Guverineri w’Akarere ka Belgorod mu Burusiya, Vyacheslav Gladkov, yatangaje ko ku wa Kane umuntu umwe yaguye mu gitero cy’indege zitagira abapilote. Igitero cya kabiri cyo mu kirere cyahitanye umugore ndetse gikomeretsa abandi benshi. Perezida Vladimir Putin natorwa azayobora u Burusiya kugeza mu 2030. Ni ku nshuro ya gatanu Putin yiyamamarije kuyobora iki gihugu kuva mu 2000. Muri Kanama 1999 ni bwo Putin yabaye Minisitiri w’Intebe w’u Burusiya. Mu 2000 yabaye Perezida asimbuye Boris Yeltsin. Yayoboye manda ebyiri z’imyaka ine, ava ku butegetsi mu 2008 aho yasimbuwe na Dmitry Medvedev, Putin asubira ku ntebe ya Minisitiri w’Intebe. Putin yongeye gutorerwa kuba Perezida w’Uburusiya mu 2012, ndetse mu 2021 hashyirwaho itegeko rimwemerera kwiyamamaza izindi manda ebyiri z’imyaka itandatu imwe imwe. Amategeko y’Uburusiya yemerera Putin kwiyamamaza na nyuma yo gutorerwa iyi manda bivuze ko ashobora no kongera kwiyamamaza ku yindi manda y’imyaka itandatu mu mwaka wa 2030. Umunyamakuru @ musanatines

Nyarugenge: Ubuyobozi buracyafite umukoro ku bagifite ingengabitekerezo ya Jenoside. Mu Karere ka Nyarugenge mu Mujyi wa Kigali, umugabo witwa Ribakare Godfroid w’imyaka 58 utuye Kimihurura mu Karere ka Gasabo yafatiwe mu Kagari ka Nyabugogo mu Murenge wa Muhima nyuma yo kugaragarwaho ingengabitekerezo ya Jenoside. Yabwiye Kalisa Anaclet w’imyaka 52 na Mukankuranga Francine w’imyaka 54 ko uwabishe ntaho yagiye. Ubuyobozi bukaba bugifite umukoro wo kwigisha abakigaragaraho ingengabitekerezo ya Jenoside. Ribakare yahamijwe ibyaha bya Jenoside afungwa imyaka 13, arangije igihano atura ku Muhima mu Kagari ka Nyabugogo ahakodesha amezi 3. Nyuma yarahimutse ajya gukodesha Kimihurura. Ngabonziza Emmy, Umuyobozi Nshingwabikorwa wa Nyarugenge, yavuze ko ku wa Gatandatu tariki 13 Mata 2024 hari umuturage wabwiye abarokotse Jenoside yakorewe Abatutsi ko uwabishe ntaho yagiye. Yagize ati: “[…] aho umwe wanabonetse ku munsi w’ejo yabwiraga uwarokotse Jenoside ko abamwishe ntaho bagiye ndetse ko anabonye n’ubushobozi na Leta iriho yayikuraho kuko yamuhemukiye.” Amakuru Imvaho Nshya yamenye ni uko yari asanzwe azi abo yabwiye amagambo yuzuyemo ingengabitekerezo ya Jenoside. Ribakare ku wa Gatandatu tariki 13 Mata 2024 yazindukiye ku Muhima abanza kunywa inzoga, bigeze Saa tanu z’amanywa ngo ni bwo yabwiye abarokotse Jenoside yakorewe Abatutsi ayo magambo , ahita afatwa. Uwahaye amakuru Imvaho Nshya yagize ati: “Ribakare yari azi abo ashaka n’icyo ashaka kubabwira.” Urwego rw’Ubugenzacyaha (RIB) rwagize icyo rutangaza Dr Thierry B. Murangira, Umuvugizi w’Urwego rw’Ubugenzacyaha (RIB), yahamije aya makuru. Yagize ati: “Uwitwa Ribakare Godefroid akurikiranyweho ingengabitekerezo ya Jenoside aho yabwiye abantu babiri ati: “N’uyu munsi twakongera tukabica, ntabwo kwica byarangiye.” Dr Murangira yavuze ko Ribakare yanakurikuranyweho kugira uruhare muri Jenoside yakorewe Abatutsi mu 1994, akaba yarafunzwe imyaka 13 mu yahoze ari gereza ya Kigali 1930. Hashize ibyumweru bibiri afunguwe mu igororero rya Nyarugenge Mageragere. Kugeza ubu afungiye kuri Sitasiyo ya RIB Nyarugenge mu gihe dosiye ye iri gutunganywa ngo ishyikirizwe ubushinjacyaha mu gihe cyagenwe n’itegeko. Mu cyumweru cy’icyunamo, mu Karere ka Nyarugenge hamaze kuboneka abantu bagera kuri batatu bagaragaweho ingengabitekerezo ya Jenoside ndetse n’uwahohoteye uwarokotse Jenoside. Akarere ka Nyarugenge kavuze ko hari bamwe mu bagifite iyo mitekerereze ariko ubuyobozi bubibona nk’umukoro ukomeye ku Banyarwanda atari ku baturage ba Nyarugenge gusa, ko kurwanya ingengabitekerezo ya Jenoside, ihakana n’ipfobya ari inshingano ya buri wese gukomeza kubirwanya. Ni n’umukoro ukomeye nk’abakuru wo kwigisha amateka urubyiruko kugira ngo basobanukirwe amateka yabo, aho kwirirwa bayashakisha hirya no hino bityo bikaba byabaha imbaraga zo kugira amahitamo akwiye y’ubumwe bw’Abanyarwanda.

PSD irasaba ko abadepite baba 120 naho abasenateri bakaba 40 mu nteko. Muri Kongere y’ishyaka riharanira Demokarasi n’imibereho myiza y’abaturage (PSD)  yateranye ku wa 24 Werurwe 2024, PSD yagaragaje ko mu migabo n’imigambi bafite hari mo no gusaba kongera umubare w’Abadepite n’ Abasenateri bahagarariye abaturage mu nteko. PSD yafashe umwanzuro wo gushyigikira umukandida wa FPR-Inkotanyi mu matora ya Perezida wa Repubulika mu matora ateganyijwe ku wa 15 Nyakakanga 2024. Ishyaka rya PSD  ryatanze urutonde rw’abakandida Depute bazahatanira umwanya wo mu  Nteko mu mato y’Abadepite azabera rimwe n’aya Perezida wa Repubulika. Mu migabo n’imigambi (Manifesito) iri   Shyaka  rizajyana mu matora harimo no gusaba kongera umubare w’abadepite n’abasenateri bahagarariye abaturage mu Nteko ishinga amategeko imitwe yombi. PSD yifuza ko  abadepite  bava kuri 80 bakagera ku 120, naho aba Senateri bakava kuri 26 bakagera kuri 40. Inteko Ishinga Amategeko y’u Rwanda igizwe n’abadepite 80 bahagarariye abaturage yashinzwe ku wa 10 Ukwakira 2003, isimbuye iy’inzibacyuho yashyizweho mu 1994, Jenoside yakorewe Abatutsi imaze guhagarikwa n’ingabo zari iza FPR Inkotanyi. Ubusanzwe umubare w’intumwa za Rubanda ugenwa hashingiwe ku mubare w’abaturage Igihugu gifite.  Muri 2023 hajya gushyirwaho abadepite 80, u Rwanda rwari rufite abaturage  bakabakaba muri Miliyoni umunani. Ni mu gihe ibarura rusange rya gatanu ryagaragaje ko u Rwanda rutuwe n’abaturage bagera kuri miiliyoni 13. PSD ikaba  ivuga ko umubare w’abaturage wiyongereye bityo n’umubare w’ababahagarariye mu nteko ugomba kwiyongera Senateri Nkusi Juvenal ubwo yagezaga ku barwanashyaka ba PSD Manifesto  muri Kongere  ya kabiri idasanzwe  Yagize ati “PSD yazifuza ko muri iyi manda y’imyaka itanu, umubare w’Abadepite wava kuri 80 ukagera ku 120, abasenateri bakava kuri 26 bakagera kuri 40. Icyo gitekerezo gishingiye ko umubare w’abahagarariye Abanyarwanda wagiyeho mu gihe Abanyarwanda bari hagati ya miliyoni zirindwi na miliyoni umunani. Ubu tugeze kuri miliyoni 13 kandi guhagararirwa ku buryo bugaragara dutekereza y’uko koko ari ukwimakaza demokarasi.” Perezida wa PSD, Dr Vincent Biruta yatangaje ko umubare w’Abadepite n’Abasenateri ukwiye kongerwa “kubera ko uwo tugenderaho uyu munsi washyizweho hagendewe ku mubare w’abaturage igihugu cyari gifite icyo gihe, hagati aho umubare w’abaturage wariyongereye.” Ati “Ibi bitekerezo dutanga rero ntabwo ari ukuvuga ngo umubare w’abadepite tugiye gutora baziyongere muri iyi manda ariko ni ibitekerezo bizaganirwaho ku buryo wenda muri manda izakurikiraho, umubare w’abahagarariye abaturage wazahuzwa n’uburyo abaturage ubwabo biyongereye.” Yahamije ko “Abadepite baba bahagarariye abaturage. Rero iyo tuvuze ngo twari dufite abadepite 80 mu gihe twari dufite miliyoni umunani z’abaturage, ni ukuvuga ko hari umudepite umwe ku baturage ibihumbi 100.” “Noneho rero niba abaturage dufite bamaze kugera kuri miliyoni hagati ya 13 na 14, dukurikije icyo kigereranyo birumvikana ko umubare wari ukwiye kuba wakongerwa kugira ngo abahagarariye abaturage babe bafite umubare bahagarariye ungana n’uwo bari bahagarariye igihe Inteko yashyirwagaho bwa mbere nyuma ya Jenoside yakorewe Abatutsi.” Mu badepite 80 bagize inteko ishinga amategeko, 54 batorwa binyuze mu mitwe ya Politiki n’abakandida bigenga. 24 batorwa mu nzego zitandukanye z’abagore, babiri batorwa mu nzego z’urubyiruko naho umudepite umwe agatorwa mu nzego z’ababana n’ubumuga. Inteko ishinga amategeko y’u Rwanda umutwe wa Sena ugizwe n’abasenateri 26, harimo 12 batorwa hakurikijwe inzegi zitandukanye z’imiyiborere y’igihugu. Abasenateri 8 bashyirwaho na Perezida wa Repuburika. Abasenateri 4 bashyirwaho n’inama nyungurana bitekerezo ry’imitwe ya Politique, naho  anasenateri 2 bagatorwa mu barimu n’abashakashatsi  muri za kaminuza zitandukanye n’amashuri makuru.

Tugomba kwamagana uburyarya aho tububona hose- Perezida Kagame. Ni ingingo Perezida Kagame yagarutseho kuri iki Cyumweru tariki 28 Mata mu 2024, mu kiganiro yatanze ku bitabiriye Inama idasanzwe ya World Economic Forum, muri Arabie Saudite. Iki kiganiro cyari gifite insanganyamatsiko igira iti “Icyerekezo gishya ku bw’iterambere ry’Isi” Perezida Kagame yagihuriyemo n’abandi barimo Perezida wa Nigeria, Bola Ahmed Tinubu, Minisitiri w’Intebe wa Malysia, Anwar Ibrahim, Umuyobozi Mukuru w’Ikigega IMF, Kristalina Georgieva ndetse na Peter Orszag uyobora Lazard Group, ikigo gitanga ubujyanama mu by’imari. Abari muri iki kiganiro bareberaga hamwe imwe mu mikorere ikwiriye guhinduka kugira ngo bidakomeza kuvugwa ko ibihugu byinshi bitera imbere mu gihe hari umubare utagira ingano w’abaturage bakomeza kujya mu bukene. Ubwo ikiganiro cyaganaga ku musozo, Umuyobozi w’Umuryango World Economic Forum, Børge Brende ari na we wakiyoboye, yagaragaje ko hari uguhangana hagati y’abo mu Burengerazuba bw’Isi n’abo mu Burasirazuba, ariko kuri ubu hakaba haravutse n’ikibazo cy’ubusumbane mu batuye igice cy’amajyaruguru cy’Isi n’abatuye icy’amajyepfo y’Isi. Igice cy’amajyaruguru cy’Isi (Global North) ni imvugo ikunze gukoreshwa havugwa ibihugu by’u Burayi na Amerika ya Ruguru byateye imbere, mu gihe igice cy’amajyepfo cy’Isi (Global South) gikoreshwa mu kuvuga ibihugu bya Afurika, Amerika y’Epfo na Aziya, byiganjemo ibikiri mu nzira y’iterambere. Børge Brende yabajije Perezida Kagame icyo atekereza ku busumbane bukunze kuvugwa muri ibi bice bibiri by’Isi. Perezida Kagame mu gusubiza, yavuze ko “Ubusumbane burahari mureke ntitubice ku ruhande, kandi dukeneye kubukumira, dukeneye kuburwanya. Urugero iyo ubirebye wenda uhereye ku bibazo byibasira Isi duhora tuvuga hano na hariya, tutitaye aho byavuye ibihugu byose ku Isi bigirwaho ingaruka ariko bimwe bigahungabana kurusha ibindi.” Yakomeje avuga ko kuba ibihugu bimwe byagirwaho ingaruka kurusha ibindi ntacyo bitwaye, ariko ari ikintu gikwiriye kwibutsa abantu kurwanya uburyarya bushobora kubyara ubu busumbane. Ati “Ku bw’ibyo dukwiriye kuba dufite ubushobozi bwo kwamagana uburyarya aho tububona hose, duhora tuvuga ubusumbane buri hagati y’abatuye igice cy’Isi cy’amajyaruguru n’abatuye igice cy’Isi cy’Amajyepfo ariko ntitubona igisubizo mu buryo bworoshye kandi bwihuse, kandi dushobora kukibona, turabizi ko twakibona.” Perezida Kagame yagaragaje ko Umugabane wa Afurika by’umwihariko abantu bakwiriye kuba bawubonamo amahirwe kuruta kumva ko ntacyo uvuze ku mibereho y’Isi. Ati “Kuri ibi ndavuga by’umwihariko ku Mugabane wacu wa Afurika, ufite izamuka riri hejuru ry’abafite ubukungu buringaniye, mu gihe kitari kure izaba ari ho hantu honyine hafite abaturage bari mu cyiciro kigereranyije cy’ubukungu bakomeza kuzamuka. Ni gute ushobora kwibagirwa ko aha ari hantu h’ingenzi mu Isi yacu.” Yagaragaje ko kugira ngo iki kibazo gikemuke hari ibintu bibiri bikwiriye gukorwa, birimo kuba ibindi bihugu byaha agaciro Afurika ndetse n’Abanyafurika bakiha agaciro ubwabo. Ati “Hari ibintu bibiri bagomba kuba, ibindi bice by’Isi bikwiriye kubona ko aha ari ahantu h’ingenzi ho gufatanya naho mu ishoramari cyangwa ho gushora imari. Icya kabiri kirareba Afurika ubwayo, cyo kwirinda imyumvire yo guhora wigira inzirakarengane, tugatangira kwizamura kugera ku rwego dukwiriye kuba turiho, ari narwo turiho mu byukuri rw’uko turi ahantu h’ingenzi ku Isi yacu, dufite umutungo ukomeye, bitari umutungo kamere gusa, ahubwo n’abantu.” Iki kiganiro, Perezida Kagame yagihuriyemo n’abandi barimo Perezida wa Nigeria, Bola Ahmed Tinubu, Minisitiri w’Intebe wa Malysia, Anwar Ibrahim, Umuyobozi Mukuru w’Ikigega IMF, Kristalina Georgieva ndetse na Peter Orszag uyobora Lazard Group, ikigo gitanga ubujyanama mu by’imari Perezida Paul Kagame yagaragaje ko ku Isi hakigaragara imyitwarire y’uburyarya ituma bimwe mu bihugu by’Isi bisigara inyuma Perezida Kagame yagaragaje ko Umugabane wa Afurika abantu bakwiriye kuba bawubonamo amahirwe

Ngororero: Leta yahagurukiye ibiraro n’imihanda byadindije ubuhahirane. Minisitiri w’Ibikorwa Remezo MININFRA Dr Jimmy Gasore mu ruzinduko rw’akazi yagiriye mu Karere ka Ngororero, yasuye ibikorwa remezo bitandukanye byangiritse birimo imihanda n’ibiraro bihagarika urujya n’uruza, bifatirwa ingamba.  Ari kumwe n’Umuyobozi Mukuru wa RTDA Imena Munyampenda, Umuyobozi w’Ikigega gishinzwe gusana imihanda (RMF) Bwana Sibomana Mathias n’Umuyobozi w’Imirimo rusange muri LODA Ngendahimana Pascal n’abandi bakozi bafite mu nshingano gukurikirana ibikorwa remezo. Barebye uburyo ibikorwa remezo (imihanda n’ibiraro) byangijwe n’ibiza bigahagarika urujya n’uruza rw’abantu n’ibintu muri imwe mu Mirenge. Nyuma yo kugaragazwa ingano y’ibyangiritse basuye ikiraro cya Rutindo cyasenywe n’umugezi wa Satinsyi ku buryo abaturage batabona uko bambuka bava cyangwa bajya mu mirenge ya Kageyo na Muhororo ndetse n’abanyeshuli bajya kwiga ku kigo cy’ishuri cya Kamashi ntibabona uko bambuka bajya ku ishuri. Banasuye ibiraro bya Satinsyi na Kagogo basanga bidasanwe vuba byarushaho kwangirika ku buryo nk’umuhanda Muhanga- Ngororero-Mukamira wazaba utakiri nyabagendwa mu gihe gito. Ku munsi wa 2 w’uruzinduko rw’akazi mu Karere ka Ngororero Minisitiri w’Ibikorwa remezo Dr Jimmy Gasore n’itsinda yari ayoboye biboneye uko imihanda ijya mu nzuri za Gishwati n’umuhanda uhuza Imirenge ya Muhanda na Kavumu yangiritse ikaba itakiri nyabagendwa. Imyanzuro yafashwe mu gusana ibyo bikorwa remezo Nyuma yo gusura ibikorwa remezo byangijwe n’ibiza hakozwe inama hafatirwamo imyanzuro itandukanye y’ibizakorwa. Ikiraro cya Rutindo cy’umuhanda wa Kazabe-Kavumu cyatwawe n’umugezi wa Satinsyi hemejwe ko hashyirwaho byihuse ikiraro cy’abanyaguru (Foot bridge) kizakorwa ku bufatanye bw’Akarere, LODA na Bridge to Prosperity. Hemejwe ko kandi RTDA ifatanyije na MININFRA izakora icyo kiraro cya Rutindo ku buryo burambye n’imodoka zikongera kugenda. Mu rwego gukemura ibi bibazo by’ibikorwaremezo byangijwe n’ibiza by’umwihariko imihanda ku buryo burambye hasabwe ko hashyirwaho itsinda rya tekiniki rihuriweho n’abatekinisiye ba RTDA n’Akarere bagakora isesengura ry’ibizakenerwa kugira ngo hakorwe imihanda    irambye. Iryo sesengura rigomba kuba ryarangije gukorwa bitarenze ibyumweru 3 rigashyikirizwa inzego bireba. Umuhanda   Muhanda- Rutagara- Mutake hemejwe ko uzakorwa ku bufatanye bwa MININFRA na RTDA Umuhanda werekeza mu nzuri za Gishwati (Muhanda -Bweru) uzakorerwa maintainance ku bufatanye bw’Akarere na LODA hifashishijwe VUP. Ikiraro cya Kagogo ku muhanda Muhanga- Ngororero- Mukamira hemejwe ko RTDA igiye gukora ubuvugizi hagashakwa ingengo y’imari yo kugisana. Umuhanda werekeza mu nzuri za Gishwati (Muhanda- Bweru) uzasanwa ku bufatanye bw’Akarere na LODA hifashishijwe VUP. Minisitiri Gasore yari kumwe n’itsinda ry’abatekinisiye bafite mu nshingano gukurikirana ibikorwa remezo bakiriwe na   Guverineri w’Intara y’Uburengerazuba Dr Lambert Dushimimana ari kumwe n’umuyobozi w’Akarere ka Ngororero Nkusi Christophe, Umuyobozi w’Akarere wungirije ushinzwe Iterambere ry’Ubukungu Uwihoreye Patrick, abayobozi b’Inzego z’umutekano zikorera mu Karere n’abakozi b’Akarere bafite mu nshingano ibikorwa remezo.

Positive Production yateguye “Accoustic Night” ku Ishyo Art Center. Agashya muri ibi bitaramo bya Accoustic Night ni uko abahanzi bose baba baririmba mu muziki ucurangirwa aho (live); nk’uko byemezwa na KANOBANA R. Judo umuyobozi wa Positive Production izwiho gutegura ibitaramo no gufasha abahanzi cyane cyane ku bijyanye n’ibyuma bya muzika byifashishwa mu gihe abahanzi baririmba. Iki gitaramo hazagaragaramo abahanzi benshi batandukanye harimo Gaby Irene Kamanzi, Moriah Band ndetse n’itsinda rya The Blesssed Sisters. Kwinjira muri iki gitaramo gitangira saa moya z’umugoroba ni amafaranga 2000. Marie Clemence CYIZA UWIMANIMPAYE

Kamonyi-Gacurabwenge: Amwe mu mafoto y’ihererekanya rya Gitifu mushya n’Impanuro za Meya Dr Nahayo. Ku mugoroba wo kuri uyu wa 30 Ukuboza 2022, ahagana ku i saa 18h30 mu cyumba cy’inama cy’Umurenge wa Gacurabwenge, Akarere ka Kamonyi, habereye umuhango w’ ihererekanyabubasha hagati ya Gitifu Niyobuhungiro Obed wakuwe mu Murenge wa Kayumbu. Hayoborwaga by’agateganyo na Ayinkamiye Beatrice. Mu butumwa bahawe na Meya w’Akarere ka Kamonyi, Dr Nahayo Sylvere yabasabye, bo n’abandi bakozi b’Umurenge kurangwa  n’imikoranire myiza igamije kwesa Imihigo no gukora nk’ikipe imwe. Muri iki gikorwa cyayobowe na Dr Nahayo Sylvere, aho yari avuye gukora nkacyo mu Murenge wa Kayumbu wahawe Gitifu mushya( niwe watsindiye umwanya), yari usanzwe ari umukozi mu biro bya Gitifu w’Akarere igihe kitari gito, yabasabye gushyira hamwe nk’Abesamihigo, bagaharanira iterambere ry’imibereho myiza y’Umuturage. Dr Nahayo Sylvere, yasabye buri mukozi w’Umurenge kugira ishyaka rizana impinduka nziza birinda icyo aricyo cyose cyatuma akazi bashinzwe kadakorwa neza. Yabasabye ko mu mbaraga zabo baharanira gutanga Serivise nziza ku babagana no kunoza neza ibyo bashinzwe, abasa ko aho bazabona inzitizi bazajya begera ubuyobozi bakagisha inama. Amwe mu mafoto ya Gacurabwenge; intyoza

Niyonzima Oreste agiye kumurika ibitabo birimo indirimbo zirenga 200. Ibi bitabo bizamurikirwa mu gitaramo gitegenyijwe kubera muri Grand Legacy Hotel ku itariki ya 1 Ukwakira 2023. Hazamurikwa Igitabo cy’uyu muhanzi yise ‘Nyakira Ndaje’, kirimo indirimbo ze bwite 100 harimo izisanzwe ndetse n’inshyashya, hanamurikwe n’ikindi yise ‘Nyagasani Wanshengeyemo’, kiriho Zaburi 123 zikoreshwa muri Kiliziya uyu muhanzi yakoreye amanota ziririmbwamo. Azanamurika kandi Album ye ya mbere yise Ubuzima na Yezu, iriho indirimbo ze zigera kuri 25 harimo izizwi n’inshyashya. Iki gitaramo kizatangira i saa kumi n’ebyiri z’umugoroba, hanaririmbemo abandi bahanzi nka The Bright Five Singers, Salome & Roberto, Cyuzuzo Gloria ndetse n’abandi. Uyu muhanzi ukomatanya kwandika indirimbo, kuzicuranga, kuziyobora no kuziririmba, yabwiye Kigali Today ko yari amaze kugira ibihangano byinshi, agahitamo kubibumbira hamwe. Ati “Hari abantu benshi bambazaga indirimbo zanjye nkasanga mbuze nk’aho nzikura. Ndavuga nti reka nzegeranye abazikeneye babone aho bazikura, nanjye mbashe kwisuzuma menye ngo umuziki wanjye uri gutera imbere gute. Kubikora uri umwe ntibyoroshye, nagize abampa ibitekerezo kuko nazihimbye mu myaka umunani, kuzishyira hamwe mbikora mu myaka itatu”. Niyonzima yavuze ko ku giti cye asanga umuziki wa Classique mu Rwanda, uri gukorwa biteye imbere kandi udatakaje umwimerere, ahubwo ufungurira amarembo n’abandi batabarizwa mu idini Gatolika, kugira ngo ubutumwa butangwa bugere kure cyane. Niyonzima Oreste afite impamyabumenyi ya ‘Advanced Diploma (A1)’ mu Gashami k’Ubuforomo yakuye muri Kaminuza y’u Rwanda, ndetse akaba n’umukozi muri MINISANTE. Ni umuhanzi mu muziki wa Classique watangiye kubikora mu 2015. Afasha amakorali menshi ariko aririmba mu itsinda ryitwa The Bright Five Singers, muri Korali Christus Reignat ndetse no mu rindi ryitwa Choeur International de Kigali, ririmbamo abahanzi b’ingeri zinyuranye. Umunyeshuri wimenyereza umwuga w’itangazamakuru @LeonidasLucky1

Inzovu za Côte D’Ivoire zahangamuye ingwe za Kongo.. Umukino wa 1/2 wahuzaga ikipe ya Kongo ndetse n’ikipe ya Côte D’Ivoire warangiye ikipe ya Kongo isezerewe. Aya makipe yombi yacakiraniraga mu irushanwa ry’igikombe cy’Afurika, ni ku nshuro ya 6 aya makipe yombi yarariho ahura, inzovu za Côte D’Ivoire zunze mubyari bisanzwe zitsinda umukino wa 3 mugihe banganyije 2, Kongo igatsinda 1. Ku munota wa 65′ Sébastien Haller yahemukiye ikipe ya Kongo ayitsinda igitego cyamanuye amarira y’akababaro ku matama y’abakunzi ba Kongo n’amarira yibyishimo ku matama y’abakunzi ba Côte D’Ivoire. Ikipe ya Côte D’Ivoire yasanze ku mukino wa nyuma ikipe ya Nigeriya yari yasezereye ikipe ya Africa y’Epfo.

Myugariro w’Amavubi Mangwende yerekeje mu ikipe ikomeye i Burayi. Myugariro w’Ikipe y’Igihugu Amavubi ukina ku ruhande, ukinisha akaguru kimoso, Imanishimwe Emmanuel uzwi nka “Mangwende” , yatangajwe nk’umukinnyi mushya w’ikipe ya AEL Limassol yo muri Cyprus, nyuma yo kwimwa amasezerano mashya mu ikipe ya AS FAR yo muri Morocco, yari amazemo imyaka 3 batwaranye igikombe cya shampiyona. Ku wa 16 Nyakanga 2024 nibwo Ikipe ya AEL Limassol yo mu cyiciro cya mbere muri Cyprus, yatangaje ko yasinyishije Imanishimwe Emmanuel uzwi nka Mangwende, myugariro w’umunyarwanda ukina inyuma ku ruhande rw’ibumoso, iyo kipe yabaye iya 2 muri shampiyona ya Shipure (Cyprus) yemeje ko uyu musore aza kuyisinyira imyaka 2, nyuma yo gutsinda ibizamini by’ubuzima. Mu itangazo banshyize ku mbuga nkoranyambaga zabo, riherekejwe n’ifoto ya Emmanuel bagize bati”, ubuyobozi bwa AEL Limassol, buratangaza ko bwumvikanye n’umukinnyi mpuzamahanga Emmanuel Imanishimwe ku myaka 2 iri imbere, amasezerano n’uyu mukinnyi azatangira kubahirizwa, ubwo azaba atsinze ibizamini bya ngombwa by’ubuzima”. Emmanuel Imanishimwe “Mangwende” yari amaze imyaka 3 ari umukinnyi ngenderwaho mu ikipe ya AS FAR yo muri Morocco, akaba yaratwaranye nayo igikombe cya Shampiyona, ndetse umwaka ushize w’imikino akaba yarayifashije kuza ku mwanya wa 2. Uwo musore umaze gukinira Amavubi imikino 40, agiye kuba undi munyarwanda uzakina imikino yo ku mugabane w’iburayi, kuko iyi kipe ya AEL Limassol izakina UEFA Europa League. Ni myugariro wa kabiri w’Ikipe y’Igihugu Amavubi ukiniye iyi kipe ya AEL Limassol, dore ko na nyakwigendera Ndikumana Katawuti yanyuze muri iyi kipe akanakinana nayo amarushanwa yo ku mugabane w’iburayi.

Federer yegukanye Wembledon atsinze Murray, asiga Abongereza mu gahinda. Uwo mukino wari wanitabiriwe na Minisitiri w’Intebe, David Cameron; David Beackam n’umugore we Victoria Beckam ndetse n’umugore w’igikomangoma Kate Middleton. Nyuma yo gutsindwa uyu mukino, Andy Murray ukomoka muri Ecosse yavuze ko ntacyo atakoze ngo aheshe ishema Ubwongereza nk’umuntu wakiniraga mu rugo kandi na we ashaka kwegukana bwa mbere iryo rushanwa ryo mu bwoko bwa ‘Grand Slam’ ngo ariko yahuye n’umukinnyi ukomeye cyane aramurusha. Murray yagize ati, “Federer igikombe yatwaye yari agikwiye kuko yakinanye imbaraga n’ubuhanga kundusha. Amaze igihe kinini akina uyu mukino kandi yitabiriye amarushanwa yose akomeye ku isi kandi ayitwaramo neza ku buryo kumutsinda n’inararibonye amaze kugira ku myaka ye 30 ntabwo byari kunyorohera”. Murray w’imyaka 25 yavuze ko agiye gukomeza kwihata imyitozo kugira ngo nawe azitware neza mu gihe kiri imbere, dore ko byari ubwa mbere ageze muri ½ cy’irangiza muri iyi mikino wa Wembledon. Murray waranzwe n’amarira nyuma yo gutsindwa, yashimiye abantu bose baje kumufana barimo n’umukobwa bakundana witwa Kim Sears avuga ko ababajwe n’uko yananiwe kubashimisha kandi bari baje ari benshi kureba uyu mukino wanakurikirwanywe n’abantu basaga miliyoni 20; nk’uko tubikesha icyegeranyo cyakozwe na Dailymail dukesha iyi nkuru. Nyuma yo kwegukana igikombe no gushyikira umuhigo wari ufitwe n’Umunyamerika, Pete Sampras wo kwegukana Grand Slam inshuro 7, Roger Federer yavuze ko anejejwe cyane no gushyikira umuhigo w’umukinnyi we w’ibihe byose yakinaga areberaho (idole). Federer wahise ahinduka numero ya mbere ku isi kubera igikombe yatwaye, yashimye cyane Murray avuga ko nakomeza gukina nk’uko yakinnye bidatinze nawe azegukana irushanwa rya ‘Grand Slam’ kuko ngo akiri mutoya. Federer yageze ku mukino wa nyuma asezereye Umunya-Serbia Novak Djokovic amutsinze amaseti atatu kuri imwe, naho Andy Murray atsinda umufaransa Jo-Wilfried Tsonga amutsinze amaseti atatu kuri imwe. Mu rwego rw’abagore Umunyamerikakazi Serena Williams ni we wegukanye igikombe atsinze umunya Polognekazi, Agnieszka Radwanska, amaseti abiri kuri imwe mu mukino wabaye ku wa gatandatu tariki 07//07/2012. Iki ni igikombe cya gatanu cya Wembledon Serena Williams w’imyaka 30 yegukanye. Theoneste Nisingizwe

Urubanza rwa Kazungu Denis rwongeye gusubikwa bwa gatatu. Urukiko Rwisumbuye rwa Nyarugenge rwongeye gusubika urubanza Ubushinjacyaha buregamo Kazungu Denis kubera Inama y’abakozi b’inkiko yabaye kuri uyu wa Gatanu tariki ya 2 Gashyantare 2024.Uru rubanza rwaherukaga gusubikwa ku wa 12 Mutarama ku busabe bw’umwunganizi wa Kazungu Denis wasabaga guhabwa umwanya wo kubanza gutegura neza dosiye.Uru rubanza rwahise rwimurirwa ku wa 9 Gashyantare 2024 saa tatu za mu Gitondo.Urubanza rwe rwari ruteganyijwe kuri uyu wa Gatanu tariki ya 12 Mutarama 2024,rwasubitswe biturutse ku nzitizi zatanzwe n’abunganira uregwa z’uko batinze kubona dosiye.Tariki ya 5 Mutarama 2024,nibwo uru rubanza rwasubitswe bwa mbere biturutse ku busabe bw’Ubushinjacyaha kuko yari afite imanza ebyiri basaba ko zahuzwa.Kuwa 12 Mutarama nabwo rwarasubitswe bitewe nuko Me Murangwa Faustin,Umunyamategeko wa Kazungu yabwiye urukiko ko yabonye dosiye tariki ya 9 Mutarama 2024, bityo bitewe n’uburebure bwa dosiye akeneye umwanya kugira ngo ayisome.Urukiko rwategetse ko uru rubanza rusubikwa, rukazasubukurwa tariki ya 2 Gashyantare 2024,none nabwo rwasubitswe.Kazungu Denis akurikiranweho ibyaha 10 birimo ubwicanyi no gusambanya ku gahato.Kazungu Dennis aregwa ibyaha birimo ubwicanyi bw’abantu basaga 14 yarezwe n’urundi rubanza rwo gusambanya umugore ku ngufu.Ni urubanza rwaregewe Urukiko Rwisumbuye rwa Nyarugenge mu Ukwakira 2023, aho umwe mu bafashwe ku ngufu na Kazungu yamureze ndetse akaba anasaba indishyi muri uru rubanza.

Inzego za Leta 208 zirashimirwa mu ikoreshwa ry’Ingengo y’Imari. Komisiyo y’Iterambere ry’Ubukungu n’Imari muri Sena y’u Rwanda, yasanze mu nzego za Leta 208 zagenzuwe mu mwaka w’ingengo y’imari warangiye ku wa 30 Kamena 2023 nta na rumwe rwagize raporo y’agahomamunwa, ndetse n’izagize iya ntamakemwa zariyongereye zigera kuri 92%. Inzego za Leta zagenzuwe mu mwaka w’Ingengo y’Imari warangiye ku wa 30 Kamena 2023 ni 208. Ni umubare muto ku zari zagenzuwe mu mwaka wawubanjirije, kuko hari izitaragenzuwe nk’ibitaro by’Uturere, n’Ikigo cy’Igihugu cy’Ubwiteganyirize bw’Abakozi, RSSB. Nyuma yo gusesengura iyo raporo Komisiyo y’Iterambere ry’Ubukungu n’Imari muri Sena yamurikiye Inteko Rusange, ibyavuye muri iryo sesengura bigarukwaho. Abasenateri bishimiye ko nta rwego rwa Leta rukibona raporo y’agahomamunwa, kandi ko n’izibona raporo ya nta makemwa ziyongereye. Gusa bagaragaje ko bahangayikishijwe n’ubwiyongere bw’ibirarane by’imisoro bitishyurwa. Perezida wa Komisiyo y’Iterambere ry’Ubukungu n’Imari muri Sena Nkusi Juvenal asanga imikoranire myiza hagati y’usora n’usoresha, ari wo muti kuri iki kibazo cy’ibirarane by’imisoro bitishyurwa. Raporo y’Umugenzuzi Mukuru w’Imari ya Leta y’umwaka warangiye ku wa 30 Kamena 2023 igaragaza ko ibirarane by’imisoro bitishyuwe muri uwo mwaka, byari miliyari zisaga 661Frw ku misoro yo ku rwego rw’Igihugu, mu gihe mu mwaka wawubanjirije byari miliyari zisagaho gato 550Frw. Naho ku misoro yo mu nzego z’ibanze ibirarane byavuye kuri miliyari zisaga 2.5Frw mu mwaka wa 2022, bigera kuri miliyari zisaga 4.5 Frw mu mwaka wa 2023.

Amajyaruguru: Abayobozi basabwe kutajenjekera abakoresha abana imirimo ibujijwe. Usibye bimwe mu bigo by’abikorera birimo n’ibyibanda ku bucukuzi mu birombe by’amatafari bitungwa agatoki gukoresha rwihishwa abana, mu masoko yo hirya no hino, na ho ni hamwe mu hagaragara abana baba bikoreye imizigo iremereye y’ibicuruzwa, baba bahazanye cyangwa bayihakuye. Abo bana barimo abavuga ko babikora mu buryo bwo gushaka imibereho, kuko badafite ubushobozi bwo kugana ishuri. Umwe muri bo ati “Navuye mu ishuri ngeze mu wa kane w’amashuri abanza bitewe n’uko nta bikoresho hamwe n’imyambaro y’ishuri nagiraga. Nahise nigira mu bucuruzi bw’ibisheke, aho mbirangura mu masoko yo mu Gakenke nkabijyana ahandi aba yaremye hatandukanye, kugira ngo nibura ndebe ko nacyura nk’amafaranga ari hagati ya 500 na 800 ku munsi”. Ikibazo cy’ubushobozi bucye butuma imwe mu miryango itabasha kwihaza mu biribwa n’ibindi nkenerwa, kiri mu byo bamwe mu babyeyi, bagaragaza nk’imbogamizi ituma bemera ko abana babo bayoboka imirimo ibaha amafaranga bakiri bato. Mukaminani Immaculée agira ati “Hari igihe umubyeyi ageramo akabura ubushobozi bwo gutunga abana neza neza. Cyane rero nko muri iki gihe ibintu byahenze ku masoko, haba ubwo umuntu atabonye ikiraka, yanakironka udufaranga akorera ku munsi tukamubana ducyeya, tutabasha gutunga abagize urugo. Niho rero usanga twe nk’ababyeyi twiyambaza imbaraga z’abana tutitaye ko bakiri batoya cyangwa se bakuru”. Ati “Nk’inaha mu cyaro rero upfa kubona umwana afite akabaraga ko kuba yagira icyo akunganira. Uriyemeza ugahebera urwaje ukamwemerera akaya muri ubwo bucuruzi bw’ibisheke n’ibindi biribwa, cyangwa akajya mu biraka by’ubuyede n’ibindi ahemberwa udufaranga akakunganira gutunga urugo”. Minisiteri y’Abakozi ba Leta n’Umurimo igaragaza ko mu bana 638 bo mu Ntara y’Amajyaruguru, byagaragaye ko bakora imirimo ibujijwe, babiri bonyine ari bo batangiwe ibirego muri RIB ngo barenganurwe. Ni ikibazo Minisitiri w’Abakozi ba Leta n’Umurimo, Rwanyindo Fanfan, aherutse kugaragaza ko gihangayikishije. Yagize ati “Imirimo ibujijwe ku mwana igira uruhare rutaziguye mu guteza ingaruka z’imikurire mibi, kubangamira imitekerereze, imyigire n’ubuzima muri rusange. Nk’ahantu bikomeje kugaragara ko iki kibazo gihari birasaba ubufatanye bw’inzego z’ubuyobozi, izishinzwe umutekano n’abafite aho bahuriye no kurengera uburenganzira bw’umwana, mu gushyiraho ingamba zihamye zirinda abana gushorwa mu mirimo no gutanga ibihano bikomeye ku bantu bazajya bafatwa bashoye abana mu mirimo ibujijwe”. Igazeti ya Leta yasohotse muri Nzeri 2022, irimo iteka rya Minisitiri w’Umurimo, rigaragaza urutonde rw’imirimo 18 ibujijwe ku muntu uri munsi y’imyaka 18; muri yo hakaba harimo uwo gukoresha umwana nk’umukozi wo mu rugo, kubaga amatungo, gushorwa mu bucukuzi bw’amabuye y’agaciro na kariyeri, kwikorera no guterura imizigo irenze ubushobozi, gukora mu tubari, umurimo w’uburobyi, uwo gusenya inyubako, gusarura amashyamba, ubucuruzi bw’ibisindisha n’ibindi. Ni mu gihe iri tegeko rinagaragaza urutonde rw’imirimo yoroheje umwana ufite guhera ku myaka 13 yemerewe gukora, mu gihe ari hamwe n’umuntu mukuru umuyoboye. Iyo ni irebana n’ubucuruzi bworoheje, gufasha ababyeyi imirimo yo mu rugo, gufasha imirimo yerekeranye n’ubugeni, gusuka no kogosha n’indi mirimo yoroheje ikorerwa mu rugo. Mu ngamba Umunyamabanga Nshingwabikorwa w’Intara y’Amajyaruguru, Dr Mushayija Geoffrey, avuga ko bagiye kwibandaho harimo no kwegera ababyeyi ndetse n’abakoresha mu bigo bitandukanye, babasobanurira ibyo amategeko arengera abana ateganya kugira ngo uruhare rwabo mu gushyigikira imibereho y’abana rurusheho kwigaragaza. Umunyamakuru

DRC: Yongeye kwikoma u Rwanda irushinja kwinjira muri GPS z’indege. Leta ya DRC yatangaje ikirego gishya ishinja Ingabo z’u Rwanda cyo “kwinjirira guteje akaga” imikorere ya GPS y’indege zirimo iza gisivile mu Karere k’Iburasirazuba bw’icyo gihugu. ”Global Positioning System” (GPS) ikoreshwa n’indege mu gukoresha ‘signals’ z’icyogajuru mu kwerekana aho indege iri umwanya ku wundi, kwerekana icyerekezo n’umuvuduko, n’amakuru yerekana uko indege iva aho iri igana aho yerekeza. Leta ya Kongo ivuga ko yabonye “ibitero byo kwinjirira mu buryo butemewe” , ibizwi nka ‘‘spoofing’ muri cybersecurity”, amayira y’indege mu Turere twa Kivu ya Ruguru, n’Akarere gakikije Goma harimo Beni, Butembo, Kibumba na Kanyabayonga. Itangazo rya Minisiteri y’Itumanaho ya DRC rivuga ibyo bitero bishyira mu kaga indege zirimo n’iz’ubucuruzi, n’ubutumwa bwo gufasha abantu bari mu kaga. Kinshasa ivuga ko iperereza tekinike “ryahamije ko ibyo bitero ari igikorwa cy’Ingabo z’u Rwanda n’abakorana na M23”. Uruhande rw’u Rwanda cyangwa M23 nta cyo biratangaza kuri ibi birego bya Kinshasa. Gusa abategetsi i Kigali bagiye basubiramo ko ikibazo cya DRC, kireba Abanyekongo ubwabo. Kinshasa ivuga ko ibyo ari “uguhonyora gukomeye” amategeko mpuzamahanga agenga kudakoresha intwaro ku basivile, igasaba urwego mpuzamahanga rw’indege za gisivile gufatira ibihano u Rwanda. Leta ya Kongo yageze ku miryango mpuzamahanga n’ibihugu bitandukanye, isabira u Rwanda ibihano, irushinja gutera ubutaka bwayo iciye muri M23. Leta y’u Rwanda inenga ubutegetsi bwa DRC kunanirwa gukemura ikibazo cya M23 nk’Abanyekongo n’ikibazo cy’impunzi z’Abatutsi b’Abanyekongo bari mu Rwanda na Uganda, ikavuga ko ikibazo cyabo ari cyo gituma M23 igenda ikongera ikagaruka. Ishinja kandi Ingabo za Kongo gukorana n’umutwe urwanya Kigali wa FDLR.

Senderi yahigiye kwihorera kuri KNC akamuriza, naramuka atamusabye imbabazi mu ruhame. Mu magambo yanditse kuri Instagram umuhanzi Senderi Hit yavuze ko yababajwe no kumva umunyamakuru akunda kandi yubaha nka KNC atinyuka akamusebereza ibihangano ndetse akabipfobya amusaba gusaba imbabazi abafana be imbone nkubone nk’uko na we yamusebeje imbone nkubone. Yagize ati “Si byiza ibyo wakoze mu busesenguzi bwiza nzi ugira mwitangazamakuru ufate akanya usabe imbabazi abafana banjye Live nk’uko wabikoze Live”. Senderi akomeza avuga ko KNC ari umuyobozi yubaha kandi yemera ko Atari akwiye kuba umuvuga nabi. Mu kiganiro kuri terefoni, Senderi yashimangiye ko amagambo yamuvuzweho na KNC ari amagambo apfobya ibihangano bye kandi ko mu buzima busanzwe ari inshuti ye ndetse bafite henshi bahurira akavuga ko natanasaba imbabazi mu ruhame wenda azanazisaba Imana ndetse ko atiteguye kumusubiza, gusa ngo bibaye kabiri cyangwa gatatu byaba ngombwa ko amusubiza. Yagize ati “nta ribi ryanjye na KNC gusa nababajwe n’ibyo yakoze abafana banjye bakwiye gusabwa imbabazi, jyewe sinzamusubiza keretse bibaye kabiri gatatu, nibeshye nkamusubiza yahita arira direct”. KNC aherutse kuvuga kuri TV1 ko Senderi akwiye kureka umuziki akibera umufana w’umupira w’amaguru kuko azi kwambara amahembe no kwikorera igitebo nk’uko yabikoraga muri Primusi Guma Guma, ndetse amwizeza ko yajya amwishyura neza, aho kugumya gutaka inzara gusa ibi KNC yaje kuvuga ko byari urwenya. Nyamara kugeza ubu Senderi yari atarabivugaho ubu akaba aribwo yerekanye agahinda byamuteye. Ntibyadukundiye kubona KNC ku murongo wa terefoni igendanwa gusa nibidukundira turaza kumenya icyo avuga ku magambo ya Senderi.

S/ L Seyoboka yashinjwe ibyaha bya Jenoside no gusambanya ku ngufu abagore. Urukiko rwa Gisirikare rwa Nyamirambo rwasubukuye iburanisha ry’urubanza ruregwamo Seyoboka Henri Jean Claude woherejwe mu Rwanda na Canada, akekwaho ibyaha bya Jenoside yakorewe Abatutsi mu1994.Kuri uyu wa Kane, tariki ya 1 Ukuboza 2016, Herni Jean Claude Seyoboka wari Sous Lieutenant mu ngabo za Ex-FAR yitabye urukiko, noneho ari kumwe n’umwunganira mu mategeko Me Ngirabatware Albert. Agezwa imbere y’urukiko bwa mbere, uyu avoka ntiyabonetse bituma iburanisha risubikwa.Iburanisha (...)Urukiko rwa Gisirikare rwa Nyamirambo rwasubukuye iburanisha ry’urubanza ruregwamo Seyoboka Henri Jean Claude woherejwe mu Rwanda na Canada, akekwaho ibyaha bya Jenoside yakorewe Abatutsi mu1994.Kuri uyu wa Kane, tariki ya 1 Ukuboza 2016, Herni Jean Claude Seyoboka wari Sous Lieutenant mu ngabo za Ex-FAR yitabye urukiko, noneho ari kumwe n’umwunganira mu mategeko Me Ngirabatware Albert. Agezwa imbere y’urukiko bwa mbere, uyu avoka ntiyabonetse bituma iburanisha risubikwa.Iburanisha rigisubukurwa nk’uko biteganywa n’amategeko ko uwakatiwe n’Inkiko Gacaca adahari, mbere yo kuburanishwa n’urukiko rubifitiye ubushobozi rusesa icyemezo cyafashwe, ni byo byakozwe.Ubushinjacyaha bwasabye urukiko ko rusesa urubanza rwa Gacaca mu Kiyovu rwamukatiye kuwa 19 Ukwakira 2007 igifungo cy’imyaka19, n’uregwa avuga ko bikwiye. Urukiko rutesha agaciro icyo cyemezo.Ubushinjacyaha buhawe ijambo kugira ngo hatangire kuburana ku ifunga n’ifungurwa by’agateganyo, bwabwiye urukiko ko Seyoboka Henri Jean Claude bumushinja icyaha cy’ubufatanyacyaha mu gukora Jenoside; icyaha cyo kwica nk’icyaha cyibasiye inyokomuntu; icyaha cyo gutegura Jenosid n’icyaha cyo gufata no gusambanya ku ngufu abagore n’abakobwa.Umushinjacyaha yabwiye urukiko ko Seyoboka yagize uruhare mu kwica Abatutsi mu bice bitandukanye byo mu Kiyovu, yaba icyitwa icy’abakire no mu cy’abakene mu Mujyi wa Kigali.Ashinjwa ko yatoje Interahamwe, ndetse akaza gufatanya na zo kuyobora ibitero byo kwica Abatutsi. Hagiye hanavugwa amazina amwe namwe yabaguye mu bitero byagabwe kuri Saint Paul, kuri CELA no kuri Paruwasi Ste Famille.Bumushinja ko yatoje Interahamwe kuva 1993 abisabwe n’Umugenzuzi w’amashuri na Konseye Nyirabagenzi Odette mu Kiyovu, ariko we akabihakana akavuga ko aho atari ho byanyura nk’umusirikare. Abo basivile bari kubisaba Perefe, nawe agasaba Minisiteri y’Ingabo niba hari abasirikare bakenewe mu gikorwa runaka, nayo igasubiza binyuze mu nzego zitandukanye zayoboraga Seyoboka.Nk’uko yavuze ko yishimiye kumva ko agiye kuburanishwa n’urukiko rwa gisirikare, yavuze ko ururimi abwira urukiko, rurwumva neza nk’uko inzego za gisirikare zikora. N’utaye akazi akaba, hari ikibihamya.Umushinjacyaha yanavuze ko Seyoboka yamaranye iminsi itatu umukobwa amusambanya ku ngufu, ndetse hari n’umugore witwa Uwimana Chantal, we yaniciye abana.Umushinjcyaha yavuze ko uyu mugore, Seyoboka yamusabye ko baryamana, aramwangira ku neza, aramwica yongeraho n’amagambo y’agashinyaguro.Ubushinjacyaha buvuga ko kuwa 21 Mata 1994, Seyoboka mu gitero yateguranye cyahitanye abatutsi batagira ingano ku bari bahungiye Saint Paul no kuri CELA.Seyoboka imbere y’urukiko (Ifoto/Mbonyinshuti)Na nyuma y’aho, ngo akaba yaragiye agenda ayobora ubwicanyi mu bitero bitandukanye, hamwe anafite imbunda n’ubuhiri nk’uko imvugo z’abatangabuhamya zabwiwe urukiko.Ibyo Ubushinjacyaha byose bwagaragazaga nk’ibikorwa bigize impamvu zikomeye Seyoboka akekwaho ibyaha ashinjwa, yabikanye agaragaza ko nta rwango yagiriye Abatutsi, hari n’abo yagiye akiza. Ndetse hakaba n’abahungiye muri Hotel Milles Collines, kandi na ho akaba yarahageraga kenshi.Mu kugaragaza ko ari umwere, Seyoboka yasobanuye cyane ko mu gihe cya Jenoside, n’urugamba rwari rushyushye, afite inshingano zo gufasha abasirikare mu kurebera kure aho ibitero by’ingabo z’Inkotanyi biri guturuka, ngo harasweho.Me Ngirabatware n’umukiriya we bamaze kuburanaNa Me Ngirabatware yanavuze ko umukiriya we akwiye kurekurwa akazaburana ari hanze, kuko yigaragarije ko nta mpamvu zikomeye zimushinja, kuko inshingano yari afite zihambaye za gisirikare, atari kubona umwanya wo kujya no mu bitero by’Interahamwe.Byongeye, Seyoboka akaba avuga ko na mbere y’uko indege y’uwari Perezida Habyarimana Jevenal ihanurwa, bwo yari umunyeshuri i Ruhande muri Kaminuza y’u Rwanda muri Sciences appliquées.Nubwo Seyoboka yavuze amatariki menshi, avuga ko ibihe bamushinja gukoramo ibyaha yari ku ishuri cyangwa ari mu kazi kenshi ka gisirikare, Umushinjacyaha we yavuze ko ibyo atari ukuri kuko mu gihe yabaga ari ku ishuri bitavuze ko yari afunze cyangwa ari indembe mu bitaro, ku buryo byamubuza gusohoka.Seyoka yagiye anavuga ko no mu makuru yagiye atangwa mu bayobozi bagize uruhare muri Jenoside, ntaho yavugwaga, ndetse mu manza za Arusha yavuzwemo, yagerageje kuvugana n’abashinjacyaha bakuru b’u Rwanda ngo abasobanurire.Umushinjcyaha yasabye urukiko ko Seyoboka atarekurwa by’agateganyo, kuko hari impamvu zikomeye zimushinja, kandi hakaba hagikorwa iperereza mu kuzuza idosiye ye.Seyoboka nawe yasabye kurekurwa kuko nta cyo byakwangiza ku isura y’urukiko, kandi ko ageze no hanze atatoroka, kuko nta pasiporo afite.Umucamanza yavuze ko isomwa ry’urubanza ari kuwa Mbere, tariki ya 5 Ukuboza 2016, saa tanu z’amanywa.Src: Izubarirashe.rw

Intore z’Abanyamakuru zatumwe kureba iby’indi mitwe y’Intore yagezeho. Peacemaker Mbungiramihigo, Umuyobozi w’Inama Nkuru y’Itangazamakuru, nk’urwego rwafatanije n’Itorero ry’Igihugu gutuma abanyamakuru kureba uko Itorero ritanga umusaruro mu kubaka igihugu, yashimye uburyo Impamyabigwi zitwara mu kwesa imihigo dore ko “zibikora mu kazi kazo ka buri munsi ko gutara no gutangaza amakuru.” Mu biganiro byabanjirije gutuma Impamyabigwi kuri uyu wa 23 Mata 2019, Mbungiramihigo yagize ati “Imitwe y’Intore muzaganira na yo izadufasha kumva neza uko ubuzima bw’Abanyarwanda bumeze mu mivugire mu migirire no gufata ingamba zihamye zadufasha gukomeza ibindi bikorwa.” Aldo Havugimana, Umuyobozi w’Impamyabigwi, ubusanzwe witwa Intore yo ku Mukondo y’Impamyabigwi, yizeje ubuyobozi bw’Itorero n’ubw’Inama Nkuru y’Itangazamakuru ko Intore z’Impamyabigwi zizasoza kinyamwuga ubutumwa zahawe, dore ko ngo ziri mu ziri ku isonga mu yindi mitwe y’Intore mu kwesa imihigo. Yagize ati “Ntabwo tuvuga ko guhamya cyangwa kumenyekanisha ibyo imitwe y’Intore ikore ari ibya nonaho kubera ko umunsi ku munsi itangazamakuru ari ubuzima bw’igihugu.” Ibi Havugimana yabivugiye ko Itorero ry’Igihugu ryagejejwe mu nzego z’ibanze guhera ku mudugudu hakaba hari amasibo kandi kuva umutwe w’Impamyabigwi washingwa mu myaka itatu ishize ukaba uvuga ibikorwa by’izo ntore zindi mu masibo zikoreramo. Agaragaza yagarutse kuri imwe mu mihigo y’Impamyabigwi irimo kwihesha agaciro no kugaragaza ibigwi by’u Rwanda na Afurika; gusesengura, kuba maso no kurwanya abavangira ibyo u Rwanda rumaze kugeraho, kugaya no gushima icyiza ku mugaragaro ndetse no kubaka ubufatanye hagati y’ibitangazamakuru hagamijwe gusangira amakuru afitiye igihugu akamaro. Cyakora, yavuze ko n’ubwo imyinshi mu mihigo y’Impamyabigwi yakozweho hari ikigenda biguru ntege yizeza “ko muri uyu mwaka nta muhigo n’umwe wahizwe n’imyamyabigwi uzaba ukiri mu yagwingiye.” Ati “Aho tuzajya hirya no hino mu ntara tugomba kuzareba ya mitwe y’Intore icyemura ibibazo by’Abanyarwanda mu nyungu z’Abanyarwanda.” Ni mu gihe Ubuyobozi bw’Itorero bw’Igihugu buvuga ko iki gikorwa kigamije kureba uko umuco w’ubutore wimakazwa mu mitwe yose y’Intore zatojwe no kureba uko Itorero rihagaze mu tugari kuko ngo Itorero riramutse bikomeye byaba bisobanura ko ubuzima bw’abanyarwanda bwabwa buhagaze neza n’imyumvire yabo yarazamutse. Perezida w’Itorero ku rwego rw’Igihugu, Eduard Bamporiki, akaba yasabye Impamyabigwi kuzitwara neza mu butumwa zahawe byaba ngombwa zikanatoza. Yagize ati “Umurimo mwiza uwukora ukoranye n’abawuriho kuko ni bwo umenya koko ko bawukora neza, kuko muri abatoza.” Mu gihe mu Rwanda hari abanyamakuru babarirwa mu gihumbi, kugeza ubu abatojwe mu Itorero ry’Igihugu ni 350 batojwe mu byiciro bitatu mu myaka itatu ishize. Abahawe ubutumwa bwo guhamya ibigwi by’indi mitwe y’Intore ku ikubiro bakaba ari 31 bazabikora mu byiciro bibiri bitandukanye bakazakorera mu turere twa Gicumbi na Musanze mu Ntara y’Amajyaruguru, Bugesera na Rwamagana mu Ntara y’Ibirasirazuba, Nyarugenge mu Mujyi wa Kigali, Huye na Nyamagabe mu Mujyepfo ndetse na Rusizi na Nyamasheke mu Burengerazuba. Icyiciro cya mbere cy’ubu butumwa kikaba kizahera mu Majyaruguru, mu Burasirazuba no mu Mujyi wa Kigali guhera kuri uyu wa 24-29 Mata 2019 naho icyiciro cya kabiri kikazakorera mu Burengerazuba no mu Majyepfo guhera ku wa 2-6 Gicurasi 2019. Umunyamakuru wa Kigali Today/KT Radio @ Oswaldini1

GAMICO Mining Company yifatanije n’abaturage batera ibiti ku musozi wa Ryamakomari. GAMICO Mining Company yifatanije n’abaturage batuye umurenge wa Kigali akarere ka Nyarugenge umujyi wa Kigali, batera ibiti ku musozi wa Ryamakomari,  ni aho ikorera ibikorwa by’ubucukuzi bw’amabuye yagaciro, akaba yari mu rwego rwo kubungabunga  urusobe rw’ibinyabuzima no kurengera ibidukikije. GAMICO Mining Company yifatanije n’abaturage batera ibiti byitezweho kurwanya isuri Abaturage batuye mu kagali ka Ruliba,Kigali byo mu murenge wa Kigali baturanye na GAMICO Mining Company bemeza ko ibiti  byatewe kuri uwo musozi bizabarinda isuri, bakabafasha kubona umwuka mwiza no kujya barya kumbuto zizaba zabyezeho. Abayobozi batandukanye bifatanije n’abaturage bari kumwe n’abakozi ba Gamico Mining Company mu gutera ibiti Abaturage bashishikarijwe kugira umuco wo gutera ibiti Muri uwo muganda wabaye kuwa gatandatu tariki 29/10/2022, wanitabiriwe n’abayobozi batandukanye bashishikarije abaturage kugira umuco wo gutera ibiti, yaba ku misozi yaho batuye, ku nkengero z’imigezi, mu mirima no kunkengero zingo zabo, basabwe kandi kujya babungabunga ibiti byatewe. Kuri uyu musozi wa Ryamakomari hatewe ibiti bifata ubutaka,ibirwanya isuri n’ ibyera imbuto. Gamico ifite aho itunganyiriza imbuto z’ibiti byo gutera Jean Elysee Byiringiro / Indatwa.org

Tour Du Rwanda Igiye Guca Muri Nyungwe, Pariki Ihoramo Imvura. Ku munsi wayo wa Gatatu wa Tour du Rwanda ( ushyizemo n’umunsi iri siganwa ryatangiriyeho) abasiganwa barahaguruka mu Karere ka Huye bagana mu Karere ka Rusizi, mu Murenge wa Kamembe. Uyu munsi abasiganwa baraca muri Pariki ya Nyungwe, iyi ikaba ari pariki ihoramo imvura n’ibihu kandi iyi pariki igira amakoni menshi. Mu muhanda kandi hari ubwo bahura n’udukoko tuba twaje kwicara aho ku muhanda ngo turebe abahisi n’abagenzi. Nk’uko bisanzwe, UkweliTimes irabagezaho uko aka gace kari bugende Hagati aho umwenda w’umuhondo ufitwe n’Umubiligi Jonathan Vervenne naho agace ka Muhanga- Kibeho karaye gatwawe n’Umunya Israel Itamar Einhorn  wo mu ikipe Israel-Premier Tech.

YEHOVA ATUBERA URUGERO. 1, 2. (a) Kutamenya kwifata bigira izihe ngaruka? (b) Kuki ari iby’ingenzi ko muri iki gihe dusuzuma umuco wo kumenya kwifata? KUMENYA KWIFATA ni umuco uturuka ku Mana (Gal 5:22, 23). Yehova agaragaza uwo muco mu buryo butunganye. Icyakora abantu bo kwifata birabagora kubera ko badatunganye. Mu by’ukuri, ibyinshi mu bibazo abantu bahura na byo muri iki gihe, biterwa no kutamenya kwifata. Kutamenya kwifata bishobora gutuma umuntu arazika ibintu, agatsindwa ku ishuri cyangwa akica akazi. Nanone kutamenya kwifata bishobora gutuma abantu batukana, bagasinda, bakagira urugomo, bagatana n’abo bashakanye, bagafata amadeni atari ngombwa, bakabatwa n’ingeso mbi, bagafungwa, bakiheba, bakarwara indwara zandurira mu mibonano mpuzabitsina, bagatwita batabigambiriye n’ibindi.Zab 34:11-14. 2 Abantu batamenya kwifata bikururira ibibazo, bakabiteza n’abandi. Uko igihe kigenda gihita, ni ko abantu bagenda barushaho kunanirwa kwifata. Ubushakashatsi bwakozwe mu myaka ya 1940, bwagaragaje ko abantu batari bazi kwifata. Naho ubushakashatsi bwakozwe mu myaka ya vuba aha bwo, bwagaragaje ko byahumiye ku mirari. Ibyo ntibyagombye kudutangaza, kubera ko Ijambo ry’Imana ryari ryarahanuye ko kutamenya kwifata byari kuba kimwe mu bimenyetso bigaragaza ko turi “mu minsi y’imperuka.”2 Tim 3:1-3. 3. Kuki Abakristo bagomba kugira umuco wo kumenya kwifata? 3 Kuki tugomba kugira umuco wo kumenya kwifata? Reka dusuzume impamvu ebyiri z’ingenzi. Iya mbere: Byaragaragaye ko abantu bashobora gutegeka ibyiyumvo byabo bagira ibibazo bike. Usanga batuje, bazi kubana neza n’abandi, batarakazwa n’ubusa kandi ntibakunda kugira ibibazo byo guhangayika no kwiheba. Iya kabiri: Kunanira ibishuko no gutegeka ibyifuzo bibi bituma twemerwa n’Imana. Adamu na Eva bo bananiwe kwifata (Intang 3:6). Muri iki gihe nabwo, hari abantu benshi bahura n’ibibazo bikomeye bitewe n’uko bananiwe kwifata. 4. Ni iki cyahumuriza umuntu uhatana kugira ngo agaragaze umuco wo kumenya kwifata? 4 Nta muntu udatunganye ushobora kwifata mu buryo bwuzuye. Yehova azi ukuntu abagaragu be bahatana kugira ngo bakomeze kwifata, kandi yifuza kubafasha gutsinda kamere ibogamira ku cyaha (1 Abami 8:46-50). Yehova ni inshuti nziza ifasha abantu b’imitima itaryarya bifuza kumukorera, ariko rimwe na rimwe bakaba bananirwa kwifata. Muri iki gice turi busuzume ukuntu Yehova yatanze urugero rutunganye mu birebana no kumenya kwifata. Nanone turi burebe abantu bavugwa muri Bibiliya bashoboye kwifata n’abatarabishoboye. Hanyuma turi burebe inama z’ingirakamaro zadufasha kurushaho kugaragaza umuco wo kumenya kwifata. YEHOVA ATUBERA URUGERO 5, 6. Yehova yagaragaje ate ko azi kwifata? 5 Yehova agaragaza umuco wo kumenya kwifata mu buryo butunganye kubera ko ibyo akora byose biba bitunganye (Guteg 32:4). Icyakora twe ntidutunganye. Ariko tugomba gusuzuma uko Yehova agaragaza uwo muco, kugira ngo dushobore kumwigana. Ni mu bihe bintu Yehova yagaragajemo ko azi kwifata? 6 Tekereza uko Yehova yitwaye igihe Satani yigomekaga. Icyo kibazo cyagombaga gukemurwa kubera ko cyatumye abamarayika bizerwa bababara kandi bakarakara. Birashoboka ko nawe iyo urebye imibabaro yose Satani yateje, wiyumva utyo. Icyakora Yehova ntiyagize icyo akora ahubutse. Yarategereje, akemura icyo kibazo mu buryo bukwiriye no mu gihe gikwiriye. Icyo gihe Yehova yagaragaje ko atinda kurakara kandi yagikemuye mu buryo buhuje n’ubutabera (Kuva 34:6; Yobu 2:2-6). Yabitewe n’iki? Yehova yakomeje kwifata, kubera ko adashaka ko hagira n’umwe urimburwa, ahubwo “ashaka ko bose bihana.”2 Pet 3:9. 7. Urugero rwa Yehova rutwigisha iki? 7 Uko Yehova yitwaye bitwigisha ko natwe tugomba gutekereza mbere yo kuvuga, kandi tukitondera ibyo dukora, ntitugire icyo dukora duhubutse. Mu gihe ugiye gufata umwanzuro ukomeye, jya ufata umwanya utekereze. Senga usaba ubwenge, kugira ngo uvuge kandi ukore ibikwiriye (Zab 141:3). Iyo umuntu yarakaye ashobora gutegekwa n’ibyiyumvo mu buryo bworoshye. Ni yo mpamvu abantu benshi bicuza ibyo baba bavuze cyangwa bakoze batabitekerejeho!Imig 14:29; 15:28; 19:2. ABAGARAGU B’IMANA BATANZE URUGERO RWIZA N’ABATANZE URUGERO RUBI 8. (a) Ni hehe twakura ingero z’abantu bagaragaje umuco wo kwifata? (b)

abasoreshwa ntibakirwa bajya gutonda imirongo, babikorera aho bari bakoresheje terefoni cyangwa mudasobwa. Kuri ubu ushobora kubitsa, kubikuza cyangwa kohereza amafaranga aho ushaka hose ukoresheje terefoni cyangwa amakarita yabugenewe. Mu bwikorezi, ntibikiri ngombwa gufata urugendo ubitse amafaranga mu mufuka ngo ni ay'urugendo. Ubu ni ukuyashyira ku ikarita yitwa kozaho wigendere, maze iyo karita ukayikoza ku kamashini kabugenewe kaba kari mu modoka maze ukinjira mu modoka ukagenda. Mu buyobozi, abasaba serivisi babikora kandi bakayihabwa mu buryo bw'ikoranabuhanga batiriwe bajya ku biro runaka. Ikoreshwa ry'impapuro ryaragabanutse kuko hasigaye hakoreshwa mudasobwa mu ibika ry'amakuru anyuranye mirimo myinshi. Mu nzego zinyuranye inama zisigaye zitabirwa n'abantu bitabaye ngombwa ko baba bari hamwe. • Muri make, ikoranabuhanga n'itumanaho ni ingenzi mu kunoza imikorere no kwihutisha serivisi. Ibyo bituma iterambere ry'abaturage n'igihugu muri rusange ryiyongera. Ni ngombwa rero gushishikarira gukoresha ikoranabuhanga n'itumanaho kuko byoroshya imikorere. Vl.1.2 Gusobanura amagambo Sobanura amagambo n'amatsinda y'amagambo akurikira, wifashishije inkoranya cyangwa inyito afite mu mwandiko. Kubona izuba Guhamura umuti Uruhande mpuzamahanga Murandasi Bwimbitse Abasheshe akanguhe Gukendera Kunoza Vl.1.3 Kumva no gusesengura umwandiko Subiza ibibazo bikurikira: Iterambere ritaraza Abanyarwanda bakoreshaga ubuhe buryo? Ni hehe hakoreshwa ikoranabuhanga mu buvuzi havuzwe mu mwandiko? Ukurikije ibivugwa mu mwandiko sobanura uko ikoranabuhanga rishobora kwihutisha iterambere. 4. Garagaza igihembo Igihugu kigira iyo kidafite ikoranabuhanga. 5. Vuga ahandi ikoranabuhanga rikoreshwa mu Rwanda hatavuzwe mu mwandiko. 6. Garagaza ingingo z'ingenzi zikubiye muri uyu mwandiko. Imyitozo Kora imyitozo ikurikira 1. Simbuza amagambo atsindagiye impuzanyito zayo zakoreshejwe mu mwandiko kandi wubahirize isanisha rikwiye. a) Abasaza ba kera bari bafite ikoranabuhanga n'itumanaho bakoreshaga. Abanyarwanda bakoreshaga uburyo butandukanye mu buvuzi. Abantu b'ibyiciro binyuranye bakoresha ikoranabuhanga. 2. Shaka muri iki kinyatuzu, mu merekezo yacyo yose, amagambo ikenda afitanye isano n'ikoranabuhanga n'itumanaho yakoreshejwe mu mwandiko "Ikoranabuhanga ryaragikemuye" hanyuma uyandukure. T E R E F 0 N E A 1 A E C F 1 R 1 M 1 B w 1 R A D 1 y 0 R A B N 1 E B M E H 1 R 0 p M N V M w 1 0 u s u A B G 1 A K B w A w z A K 0 z u 1 A D A 0 V E J M 1 E T u 1 H E M B E A y N M u R A N D A s 1 0 3. Ikoranabuhanga n'itumanaho ni inkingi ikomeye mu kwihutisha iterambere. Nyamara iyo rikoreshejwe nabi risenya aho kubaka. Uhereye ku bumenyi bwawe, sobanura uko ikoranabuhanga n'itumanaho rikoreshejwe nabi ryasenya aho kubaka. Vl.2 Ntera, izina ntera n'igisantera Igikorwa 6.2 Uhereye ku bumenyi usanzwe ufite, wifashishije ingero, tanga inshoza kandi utandukanye ntera, izina ntera n'igisantera. Vl.2.1 Ntera 1. Inshoza ya ntera n'uturango twayo Ntera ni ijambo rigaragira izina rigasobanura imiterere, imimerere n'ingano by'ibyo iryo zina rivuga. Ntera yegerana n'izina ifutura cyangwa bigahuzwa n'inshinga "ni", "si", ri", "kuba"n'izindi zivuga imimerere. Ntera yisanisha mu nteko zose z'amazina. Ntera yifashishwa mu kugaragaza indanganteko y'izina igaragiye iyo indanganteko yaryo itigaragaza. Ntera ishobora gusimbura izina igaragiye igafata indomo yaryo, bityo ikitwara nk'izina. Ingero: Uyu mwana muremure ni mwiza. Ihohoterwa si ryiza mu muryango nyarwanda. Wa mukobwa wari muto yabaye munini aho amariye gushaka. Kamanzi ni umusore munini kandi muremure. Uru rukweto ni rushyashya. Uyu mukobwa yiga mu ishuri rikuru. Abakuru n'abato bunganirane. Imana ivubira imvura ababi n'abeza. 2. Urutonde rwa ntera z'lkinyarwanda -nini: umwana munini -inshi: ibishyimbo byinshi -bi: ibirayi bibi -tindi: agapfunyika gatindi -gari:inzu ngari -iza: umunsi mwiza -sa/sa-sa:ibijumba bisa/ amazi masamasa -zima: urukwavu ruzima -to/-to-to/-toya: amasaka mato, umuhungu mutomuto, ishyamba ritoya -toto: igiti gitoto -ke/keya/ke-ke:

Musanze: Ababyeyi bafunzwe bakekwaho kwica umwana wabo. Nk’uko bamwe mu baturage babitangarije KigaliToday, ngo ku wa Gatanu tariki 19 Mutarama 2024, abo babyeyi basanze umwana wabo ku ishuri bamushinja ko yabibye amafaranga ibihumbi 10. Ngo ubwo umwana yari mu ishuri yiga, yabonye ababyeyi be bageze ku ishuri ariruka, nibwo ise yamwirutseho amufashe amujyana mu rugo. Mu gitondo cyo ku wa Gatandatu tariki 20 Mutarama 2024, ngo nibwo abo babyeyi, umugabo w’imyaka 28 n’umugore w’imyaka 27, babyutse bavuza induru, bavuga ko babyutse bagasanga umwana wabo yapfuye kandi ko batazi icyamwishe. Umuvugizi wa Polisi mu Ntara y’Amajyaruguru, SP Jean Bosco Mwiseneza, yabwiye Kigali Today ko abo babyeyi bombi bafungiye kuri Polisi Sitasiyo ya Busogo, aho barimo kubazwa ku rupfu rw’uwo mwana. Ati “Uwo mwana yarapfuye koko, ababyeyi batabaje bavuga ko umwana wabo yitabye Imana, riko bikaba bikekwa ko bashobora kuba baramukubise bikavamo urupfu, iperereza riracyakorwa. Abo babyeyi barimo gukurikiranwaho urwo rupfu rw’umwana, aho bombi bafungiye kuri Polisi Sitation ya Busogo”. Umunyamakuru @ mutuyiserv

Ni inshyanutsi! Umugore wabyaranye na Danny Nanone avuze amagambo akomeye kuri Yverry ashinja kwivanga mu bibazo by’umuryango we. Busandi Moreen wabyaranye na Danny Nanone ndetse akaba anamutwitiye indi nda y’umwana wa kabiri yise umuhanzi Yverry inshyanutsi amushinja kwivanga mu bibazo bye n’umugabo we kuri ubu biri mu nkiko aho uyu mugore ashinja Danny Nanone kutita ku nshingano za kibyeyi ngo yite ku mwana babyaranye ndetse nuwo yitegura kwibaruka.Ibi yavivuze ubwo yari mu kiganiro na Thechoicelive ubwo yabazwaga ku mubano we na Danny babyaranye ariko ubu akaba yaramureze mu nkiko.Aha Moreen yavuze ko kuba Danny bafitanye ibibazo uyu munsi atari ko byahoze bakimenyana ndetse no murugendo rwabo rw’urukundo, avuga ko ubwo bakundanaga nta kibazo na kimwe bajyaga bagirana ahubwo ibibazo byaje ubwo yabyaraga umwana wabo w’imfura undi akamutererana.Uyu mubyeyi avuga ko ubwo yabyaraga Danny Nanone yihakanaga umwana muri rubanda ariko yamugera imbere akamwemera. Avuga ko nabyo byari ubusa kuko nubwo yamwemeraga ntacyo yamumariraga kandi yarabonaga amafaranga menshi.Ati"Twamenyanye ataraba umuhanzi tuba inshuti nyuma turabyarana, amafaranga yayabonye turi kumwe muhekeye ariko nta na Litiro y’amata umwana yigeze abona".Moreen avuga ko icyo gihe yahisemo kubaho wenyine n’umwana we ariko bigeze hagati agirwa inama yo kujya kurega mu Kagali bahamagaye Danny yemera kujya atanga ibihumbi 10Rwf ku kwezi.Avuga ko kuri we nubwo ayo mafaranga yari make yari ayishimiye ati" Numvaga ntacyo bintwaye nayo nayampa nzajya ndeba uko nyakoresha kuko no kubona isabune byari bingoye ariko nayo ntayo yigeze ampa".Uyu mugore ushinja bamwe mu byamamare avuga ko biyita inshuti za Danny ariko zitagize icyo zimumariye uretse kuba bamushuka ndetse akavuga ko bimwe mu byago Danny yagiye ahura nabyo byo gufungwa harimo no kuba yaragize inshuti mbi.Avuga ko ubwo Danny Nanone yari agiye gufungwa bwa kabiri yashutswe na Fatakumavuta wamubujije kwambara amapingu ndetse akanamufasha kurwanya umu Polisi warimo uyamwambika.Uyu mubyeyi avuga ko ubwo yabonaga ko nta bufasha azabona kuri Danny yahisemo gukomeza ubuzima bwe n’umwana ndetse Imana ikabaha umugisha bakamera neza ari nabwo umugabo yagarutse asaba imbabazi akamubwira ko yiteguye guhinduka ndetse ko ibyo yakoraga yabikoreshwaga n’ubwana.Moreen avuga ko icyo gihe yahisemo kumubabarira kubw’imibereho myiza y’umwana we ndetse anifuza ko umwana we yazagira abavandimwe bahuje ababyeyi nkuko nawe yabayeho.Aha ariko avuga ko uko yari abyiteze atariko byagenze kuko bakimara gusubirana yaje gusanga bidashoboka ko babana bitewe n’imyitwarire ya Danny atari ashoboye kwihanganira bahitamo kongera gutandukana ariko mu gutandukana nyuma asanga yamuteye inda ari nawe mwana yitegura kwibaruka.Akomeza avuga ko abiyita inshuti ze bakomeje kwivanga mu bibazo bye n’umugabo we barimo Yverry ati" Yverry namuvuzeho kenshi sinshaka kuzongera kumuvugaho naramwihanije bihagije uretse kuba namwita inshyanutsi mu ijambo rimwe nta rindi zina namwita kuko hari inshuti twagize na mbere y’uko dukundana ariko zitarivanga mu bibazo byacu na rimwe".Avuga ko Yverry ubwo wavuze ko yishyuriye umwana we ishuri ubwo Danny yari afunze atigeze abikora ari ibinyoma kuko ngo uretse no kwishyurira umwana atigeze anamusura.Moreen akomeza avuga ko mu byishe Danny harimo no kugira inshuti mbi kuko ntacyo zimumarira uretse kumwoshya no kuba bahurira mu gukora amabi gusa.Umunyamakuru yamubajije niba kurega umugabo we bidashobora gutuma afungwa bikazagira ingaruka ku bana avuga ko we icyo yifuza atari uko bamufunga ahubwo urukiko rwabafasha kugirango yubahirize inshingano zo kwita ku bana be ntakindi.Ati"Nta mu ntu numwe wifuza ko uwo babyaranye yafungwa gusa imyitwarire ye niyo ishobora gutuma afungwa gusa nge mwifuriza imigisha kugirango n’abana banjye nibakura ntibazagire isoni zo kuvuga Se byibura azabe hari icyo yimariye"Uyu mubyeyi yasoje avuga ko icyo akeneye kuri Danny atari uko amugira umugore ngo amushake ahubwo ko icyo ashaka ari uko yita ku mwana kandi ko atamusaba ibihambaye akwiye gukora mu bushobozi bwe.

Selena Gomez yinjiye ku rutonde rw’ibyamamare bitunze miliyari y’amadolari. Bloomberg ni yo yatangaje ko uyu muhanzikazi w’imyaka 32 usanzwe abikomatanya no gukina filime, yinjiye ku rutonde rw’ibyamamare bifite aka kayabo. Ndetse, bimugira umwe mu baherwe birwanyeho bakishakira ubutunzi bwabo muri Amerika bakiri bato. Umutungo we ubarirwa muri miliyari 1,3$. Ubukungu bw’uyu muhanzikazi bwavuye mu kuririmba, gukorana na bimwe mu bigo bikomeye ndetse no gukora ibijyanye n’ibirungo by’ubwiza. Iki kinyamakuru cyatangaje ko ariko cyane cyane Rare Beauty, imaze imyaka itanu itangiye gukora ibijyanye na ‘make up’, ari yo yatumbagije ubutunzi bwa Selema Gomez mu buryo bwihuse mu myaka mike yashize. Hari kandi umutungo waturutse rubuga yatangije rwitwa Wondermind rufasha abantu bafite ibibazo by’ubuzima bwabo bwo mu mutwe ndetse n’amafaranga akorera iyo yamamarije ibigo bitandukanye kuri Instagram ye ikurikirwa n’abagera kuri miliyoni 425. Umubare w’abakurikira uyu mukobwa urutaho miliyoni 100 abaturage bose batuye Leta Zunze Ubumwe za Amerika ndetse ni uwa kane mu bakurikirwa cyane ku Isi kuri uru rubuga, bikaba ari kimwe mu bishitura ibigo byinshi bikamuhundagazaho akayabo bishaka ko bakorana. Nk’urugero, gukurikirwa cyane byatumye Puma igirana na we amasezerano yari afite akayabo ka miliyoni 30 z’amadolari, agirana andi na sosiyete ya Coach New York ikora ibijyanye n’imideli afite agaciro ka miliyoni $10. Ibi na byo bikaba biri mu byongereye umutungo wa Gomez. Undi mutungo yawuvanye mu filime agaragaramo ica kuri Hulu yitwa “Only Murders in the Building”. Iyi iheruka kongera kuvugururwa kuri ‘season’ ya gatanu aho uyu mukobwa kuri buri ‘season’ yishyurwa miliyoni esheshatu z’amadolari. Uyu muhanzi yiyongereye ku bandi bahanzi batunze miliyari barangajwe imbere n’Umuraperi Jay-Z ufite miliyari 2.5$, Rihanna ufite miliyari 1,4$ na Taylor Swift usanzwe ari inshuti ye magara uheruka kwinjira kuri uru rutonde muri Mata uyu mwaka aho afite miliyari 1,3$. Selena Gomez aheruka gushyira hanze indirimbo yise “Love On” Selena Gomez yinjiye ku rutonde rw'abanyamuziki batunze miliyari y'amadolari Selena Gomez ni umwe mu batunze miliyari y'amadolari bakiri bato Uyu mukobwa ni umwe mu bafite igikundiro muri Amerika no hanze yayo Selena Gomez yasanze kuri uru rutonde Taylor basanzwe ari inshuti z'akadasohoka Rare Beauty yafashije cyane uyu mukobwa kujya kuri uru rutonde

Bwa mbere Diamond yeruye ko atwitiwe inda nkuru na Zuchu[AMAFOTO]. Ku nshuro ya mbere abahanzi bakomoka mu gihugu cya Tanzania, Diamond Platinmuz na Zuchu beruye ko bagiye kwibaruka umwana mu gihe cya vuba.Ibi byahishuwe na Diamond wavuze ko we n’umukunzi we bitegura kwibaruka ,abinyujije kuri Instastories, Diamond yavuze ko umukunzi we atwite ariko nta mazina yavuze. Mu byo yatangaje, asa nk’uwasezeye ku bakunzi be kugeza Mutarama 2024.Diamond kandi yashimiye abakunzi be kuba barashyigikiye indirimbo ye ’My Baby’ yemeza ko ikomeje kuyobora nyuma (...)Ku nshuro ya mbere abahanzi bakomoka mu gihugu cya Tanzania, Diamond Platinmuz na Zuchu beruye ko bagiye kwibaruka umwana mu gihe cya vuba.Ibi byahishuwe na Diamond wavuze ko we n’umukunzi we bitegura kwibaruka ,abinyujije kuri Instastories, Diamond yavuze ko umukunzi we atwite ariko nta mazina yavuze. Mu byo yatangaje, asa nk’uwasezeye ku bakunzi be kugeza Mutarama 2024.Diamond kandi yashimiye abakunzi be kuba barashyigikiye indirimbo ye ’My Baby’ yemeza ko ikomeje kuyobora nyuma y’iminsi ibiri gusa isohotse.Zuchu aherutse gusangiza abantu videwo kuri interineti aho yavugaga ko bishoboka ko yasama uyu mwaka.Iri hishurwa ryateje amatsiko no kwibaza byinshi mu bafana be n’abamukurikira ku mbuga nkoranyambaga be ariko Zuchu akomeza kubihakana.Zuchu yanasobanuye neza ko atazigera atererana Diamond, na nyuma yo kugirana umubano n’umucuranzi wo muri Gana witwa Francine Koffie, uzwi cyane ku izina rya Fantana.Inkuru ya Diamond, Fantana, na Zuchu yafashe indi ntera ubwo hasohokaga videwo igaragaza umubano udasanzwe hagati ya Diamond na Fantana.Uyu muhanzikazi yavuze ko atazasiga umugabo kubera gusa ko yamuciye inyuma, amagambo yateye urujijo abantu benshi. Zuchu yasobanuye uko abona ibintu, ashimangira ko kwihanganira gucibwa inyuma biterwa n’uko byagenze nubwo yahamije ko mu maso ye, icyaha cyo gucana inyuma kidakwiye kubabarirwa.Ku wa 14 Gashyantare 2022 umwaka washize nibwo urukundo rwabo rwagiye ku mugaragaro aho, wari munsi abantu benshi bizihizaho umunsi w’abakundana, mugitaramo cyateguriwe Zuchu cyiswe “”Mahaba Ndi ndi ndi”, uyu mukobwa w’imyaka 28 y’amavuko yagaragaye afatanye agatoki ku kandi na Diamond Platnumz w’imyaka 32 y’amavuko ibintu byatumye abantu benshi bashimangira urukundo rwabo.

Huye: Abafite ubumuga bishimiye igikombe cyegukanywe n’ikipe y’abatabona. Iki gikombe, abatabona bo mu Karere ka Huye bakibonye mu mukino wa goalball bakina baryamye, nyuma yo gutsinda ikipe yo mu Karere ka Kirehe ibitego 15 ku 9, tariki ya 29/11/2015. Mu kwishimira iki gikombe, ndetse no kwishimira ibikorwa by’abafite ubumuga muri rusange, Salvator Ndayisaba ukuriye abamugaye bo mu Karere ka Huye yagize ati “abafite ubumuga natwe turashoboye, ntidukwiye kwitinya.” Yunzemo ati “Ari ukwiga ntituba aba mbere? Bose babireba da! No muri kaminuza abafite ubumuga bajyayo. Korora, gucuruza, imikino, inzego zose z’ubuzima turimo .” Ku bijyanye n’uriya mukino wahesheje igikombe abatabona b’i Huye, umutoza w’iyi kipe, Samuel Nsengamungu, yavuze ko abatabona bo mu Rwanda bari bitabiriye iyi mikino ari abo mu turere 15 two mu Rwanda, ariko abahuye kuri iriya tariki ya 29, mu mikino ya nyuma, ni abo mu Tutere twa Kirehe, Huye, Burera, Nyamasheke na Karongi. Nsengamungu kandi ngo anatoza amakipe yandi y’abafite ubumuga bo mu Karere ka Huye harimo ikipe ya sitball na sitting Volleyball . Avuga kandi ko guhera mu ntangiriro z’umwaka utaha wa 2016, hazatangira amarushanwa y’amakipe y’abatabona mu mpushya zitandukanye zavuzwe haruguru, ndetse n’aya atletisme harimo no gusiganwa. Umunyamakuru @ JoyeuseC

Para jogar sem compromisso, basta escolher a versão demo do título. Desta forma, é possível conhecer todos os recursos sem limitação e as apostas não contam no seu valor real. Interfaces como Nomini também oferecem o título na forma demonstrativa. Apostas Baixas Se você se lembra, as probabilidades x100 e mais aparecem em média uma vez a cada minutos. Verifique as estatísticas dos jogos anteriores e, se por 60 a 90 minutos esse coeficiente não for atingido, tente pegá-lo em um dos próximos jogos. A probabilidade mais alta que os jogadores encontraram é x200, mas cai extremamente raramente, em média 1 vez a cada 300 jogos. Os clientes Pin-Up podem jogar Aviator ou selecionar uma das centenas de jogos populares e últimas novidades com um RTP de 95% e superior, rodadas de bônus adicionais e jackpots. Aqui na coleção pode ser encontrado o Pin-Up Aviator e outros jogos originais da Novomatic (GreenTube), Microgaming, NetEnt, Play’n Go, Playson e outros fornecedores TOP. Aviator Pin Up – Jogo De Slot E Características Você pode jogar nele mesmo que não tenha concluído o procedimento de registro. O modo grátis é uma ótima oportunidade para desenvolver suas habilidades antes de jogar com dinheiro real. Assim, a Pin Up inovou o seu menu de jogos trazendo o aviator spribe acessível tanto para quem joga pelo computador, quanto para quem quer acessar pelo aplicativo móbile. Dessa maneira, o cassino em comento fornece aos seus jogadores a possibilidade de efetuar o download do app para tablets e celulares, tanto para quem usa o Android quanto para quem usa o iOS. Existe a possibilidade de o jogador escolher jogar de maneira automática o Aviator, jogo do avião que ganha dinheiro. Truques E Estratégias Do Pin Up Aviator – Como Ganhar? O Aviator tem uma taxa de retorno ao jogador (RTP) muito alta de 97%. Ao fazer apostas com odds mínimas, o jogador quase sempre ganha. Ao descarregar a aplicação, o apostador pode executar o joguinho do avião que ganha dinheiro 24 horas por dia, 7 dias por semana e em qualquer lugar sem ter problemas de acesso. Você conversa com outros players através no Aviator online Pin Up ​​da ferramenta de bate-papo e fazer amigos enquanto você está aqui. Há também um emoticon e um pacote GIF para que você possa compartilhar piadas com outros que pensam da mesma forma. Além disso, ferramentas embutidas permitem que você compartilhe estatísticas para cada rodada jogada. Como Começo A Jogar Aviator No Pin Up Casino? Mas colocamos em nosso site cassinos temáticos que possuem um aviador, para que você possa começar a jogar com segurança. Com qualquer dúvida sobre o jogo Pinup Aviator ou métodos de pagamento disponíveis, pergunte ao suporte ao cliente. A equipe de suporte está disponível 24 horas por dia, 7 dias por semana, via e-mail ou chat ao vivo, para que você possa obter a resposta para resolver o problema imediatamente. Como mostra a experiência dos jogadores, esse coeficiente é alcançado em 40% dos jogos. Mas certifique-se de levar em consideração a tabela das rodadas anteriores, se as probabilidades altas não aparecerem por tempo suficiente – vale a pena usar outra

#Kwibuka30: Ibyaranze tariki 11 Mata 1994. Ku wa 11 Mata 1994, ni umunsi abatutsi benshi bishwe mu Gihugu. Abatutsi barenga 15,000 biciwe kuri Paruwasi ya Hanika Cyangugu, kuri iyo tariki kandi Abatutsi ibihumbi bari bahungiye muri Eto Kicukiro barishwe. Abatutsi biciwe muri Paruwasi Hanika muri Cyangugu Kuri Paruwasi ya Hanika mu Karere ka Nyamasheke, mu Murenge wa Macuba, mu mbuga yo kuri Paruwasi haguye Abatutsi basaga 15,000 bari bahahungiye . Biciwe mu nzu z’Abapadiri, muri Centre de Sante, no muri Centre Nutritionelle. Ayo mazu yose akaba ari aya Paruwasi ya Hanika. Interahamwe zabishe ni Alphonse bahimbaga Rasta mwene Pasteur uyu akaba yari umusirikare. Niwe wakoresheje Grenade zishe Abatutsi, Ngoboka Saveur, Gasheme mwene Basabose (Gasheme akaba yari umutandiboyi wa Gatera Fabien). Izindi Nterahamwe ni Hatunguramye Joseph, Hanyurwa Valens, Nkerabahizi Oscar, Michel Bahimaya, Mukono wari umucuruzi mu Kirambo akaba ari nawe waguriraga icyo kunywa Interahamwe ngo zice zifite morale. Aba bose bakaba bamwe bari abayobozi b’Interahamwe, abandi ari Interahamwe ruharwa, zamaze Abatutsi bo kuri Paruwasi ya Hanika. Abatutsi bo muri iyi Komine yitwaga Gatare batangiye guhungira kuri Paruwasi ya Hanika kuva ku wa 08 – 09/04/1994 kuko babonaga Abahutu baho batangiye kwiremamo udutsiko, bavuga ko Abatutsi babiciye umubyeyi wabo. Ku wa 09/04/1994 nibwo hishwe umusore wishwe atewe inkota n’umuturanyi we ashyingurwa ku wa10/04 mu Muramba – Gitwa, Abatutsi bagiye kumushyingura Abahutu barimo babakina ku mubyimba ngo muzashyingura muruhe. Ku wa 11/04/1994 nibwo Burugumestre w’icyahoze ari Komine Gatare witwaga RUGWIZANGOGA Fabien yahageze nka 12h00’ avuye mu nama ya Prefet wa Cyangugu, Emmanuel BAGAMBIKI. Nyuma y’aho nka 15h00’ hahise haza igitero gikomeye kiza kubica Burugumestre ahavuye. Iki gitero kandi cyarimo umugore witwaga Marigarita wari Konseye kuva mbere 1990 urugamba rwo kubohoza Igihugu rutangizwa, uyu mugore akaba yaragize uruhare rutaziguye mu gufungisha Abatutsi benshi babita ibyitso by’Inkotanyi. Abatutsi biciwe  Nyanza ya Kicukiro bakuwe muri ETO Mu kigo cy’ishuri ry’imyuga rya Kigali, (ETO) ryari ishuri ry’Abapadiri b’Abasalizayani. Kuva 1963 Abatutsi babahungiragaho bakabafasha. Hari hazitije umukwege warasiwemo Abatutsi benshi. Byabaye kuva Abatutsi bageze muri icyo kigo tariki ya 8 Mata 1994 kugeza tariki ya 11/04/1994 bajyanwa kwicirwa I Nyanza ya Kicukiro. Mu 1994 muri ETO hari ingabo za MINUAR zari mu butumwa bw’amahoro byatumye Abatutsi bahahungira ari benshi bizeye kurindwa n’ingabo zifite intwaro. MINUAR imaze kubasiga mu menyo y’Interahamwe n’abasirikare biteguye guhita babica ku wa 11/04/1994. Col Rusatira Leonidas yazanye abasirikare benshi batangira Abatutsi bashakaga guhungira kuri CND, (ku ngoro y’Inteko Ishinga Amategeko) no kuri Stade Amahoro i Remera, barabashorera bagenda babica kuva kuri SONATUBES kugera i Nyanza ya Kicukiro, barahabicira babatera amagerenade ubundi Interahamwe zikajya mu mirambo gutema abatahwanye no kubacuza. Ubwicanyi bwakorewe Abatuti muri Kiliziya ya Paruwasi Gatolika ya Kiziguro, muri Komini Murambi Kuva ku wa 07/04/1994 kugeza ku wa 10/04/1994 Abatutsi batangiye guhunga hirya no hino, bahungira kuri Kiliziya i Kiziguro bahageze babeshywa ko bajyiye kuharindirwa, ariko barabareka bariyegeranya baragwira maze ku itariki ya 11 Mata 1994, barabica guhera 10h00 kugera 16h00. Bishwe n’Interahamwe zoherejwe na Burugumesitiri Gatete Jean Baptiste afatanyije na Rwabukombe Onesphore wari Burugumesitiri wa Muvumba, Mwange Jean de Dieu, Sibomana Martin wari assistant Burugumesitiri wa Murambi, Nkundabazungu Augustin wari umucuruzi, Niyonzima Deogratias (Brigadier wa Komini), Munyakazi (policier), Mbuguje Jean Damascene (umucuruzi), Muganga Manasse, Mirasano Emmanuel, Biramahire Kaguru, Karekezi Augustin, Munyabuhoro Pierre Claver, Gakombe Balthazar, Gakwerere Aloys, Mutsinzi Emmanuel, Karengera Paulin (inspegiteri w’amashuri abanza), Musoni Francois, Manihura Habib, Kabalira Sylvain n’abandi. Abo bicanyi bari bahagarikiwe n’abasirikare baturutse I Gabiro bazanywe n’ umusirikare mukuru witwaga Major Nkundiye Leonard, wahoze ari umukuru w’abasilikare barindaga Perezida Habyarimana. Biciwe mu gikari kwa Padiri hafi y’ amatanki y’amazi, mu mizabibu yabo, kwa muganga, mu nturusu hafi y’ ishusho ya Bikiramariya, n’ahandi inyuma y’urukuta. Icyo gihe hari agashyamba. Abicwaga batabwaga mu cyobo cya m 30 z’ ubujyakuzimu kiri munsi y’amashuri abanza. Abo babaga bishe batwarwaga n’Abatutsi bene wabo batishwe bahagera na bo bakabatema noneho bakajugunywa hamwe nabo muri rwa rwobo. Uvugwa cyane wari ku rwobo yica ni Rwamakuba Emmanuel wari muganga, Sekamana na Fidele Karangwa bitaga Gasongo hamwe n’ impunzi zaturutse Kiyombe. Urwibutso rwa Jenoside yakorewe Abatutsi rwa Kiziguro rushyinguyemo Abatutsi ibihumbi cumi na bine magana inani mirorngo itatu na batanu (14.835). Abatutsi bahungiye muri ADEP Shagasha, bose barishwe ADEPR Shagasha rwari urusengero rw’abarokore kandi rwasengeragamo Abakirisitu benshi harimo n’Abatutsi benshi akaba ari nayo mpamvu Abatutsi bahahungiye. Abatutsi bahahungiye ni abana n’abagore, kuko abagabo iyo bahagera bari kwicwa. Muri uru rusengero hahungiyemo abagore n’abana bagera kuri 60, bakaba baratangiye kuhahungira guhera tariki ya 11/04/1994 ,Abatutsi batangiye kwicwa no gutwikirwa amazu. Muri uru rusengero n’ubwo hahungiyemo abagore n’abana, ariko Interahamwe zazaga kurobanuramo abana b’abahungu bakabica. Kugira ngo baticwa bambikwaga amakanzu, Interahamwe zaza zikagira ngo ni abakobwa. Ikindi gikorwa kirenzeho ni uko abagabo bakurwaga muri Segiteri ya Shagasha, Munyove, Rwahi bose bazanwaga kwicirwa kuri iyi ADEPR ya Shagasha, hakaba hariciwe Abatutsi benshi bakurwaga muri iyi Mirenge yavuzwe haruguru. Abatutsi biciwe I Save muri Komine Gisuma, Cyangugu Mu cyahoze ari Komini Gisuma, Segiteri ya Ruharambuga, Cellule ya Gihinga muri Perefegitura ya Cyangugu, uyu munsi akaba ari mu Karere ka Nyamasheke, Umurenge wa Ruharambuga mu Kagari ka Save, muri Jenoside ku wa 11/04/1994 hahurijwe Abatutsi basaga 50, bahurizwa mu nzu y’uwitwaga MUKANDAGARA Odette babiciramo bose barabarangiza. Aha naho hakaba harabaye umukwabu wo kubagota mu Kagari kabo bakabahuriza muri iyo nzu bakabona kubica. Nanone mu cyahoze ari Segiteri Nyamuhunga, Serire Kimpundu naho hiciwe Abatutsi basaga 1,000 bakaba bari bakusanyijwe n’Interahamwe zaho, zatangiye gukubita abantu no kubatoteza bikabije, Abatutsi baho bahitamo guhungira kuri Segiteri ya Nyamuhunga, ariko akaba ari nabwo buryo Interahamwe zari zateguye kugira ngo zibashe kubica zibarangize. Barahahungiye kuva ku wa 09/04/1994 nimugoroba bamaze kuba benshi, ku wa 11/04/1994 kumanywa nibwo babagose barabica. Bishwe n’Interahamwe zari zaturutse mu ma Serire yegereye Segiteri ndetse n’abapolisi ba Komini (Police communal). Interahamwe zari ziyobowe na Konseye wa Segiteri ndetse na RUJIGO François n’ n’abapolisi ba Komini bari baje bababeshya ko baje kubarinda naho ari ukubagota ngo batazahungira ahandi. Abatutsi barimburiwe I Midiho, EAR Nyagatovu, Kayonza, Kibungo Mu Murenge wa Mukarange aho bita Midiho, mu Kagari ka Nyagatovu ku wa 11/04/1994 hiciwe Abatutsi basaga 200 bari bahungiye muri EAR Nyagatovu, bicwa bose bigizwemo uruhare n’umucuruzi wari ukomeye muri Centre ya Kayonza witwa KANYENGOGA Thomas. Kugeza ubu imibiri y’abahiciwe ntiyigeze iboneka ngo ishyingurwe mu cyubahiro. Inkomoko: MINUBUMWE

Irushanwa ry'Abasora neza. Irushanwa ry'Abasora neza ( Taxpayers Appreciation Volleyball Tournament ) ni irushanwa ngarukamwaka rigamije gushimira abasora neza mu kigo cy'imisoro n'amahoro mu Rwanda, ritegurwa na ( Rwanda Revenue authority, RRA) hamwe Ishyirahamwe ry'umukino wa Volleyball mu Rwanda (The Rwanda Volleyball Federation, FRVB, , riratangira kuri uyu wa Gatandatu wa taliki 19 ugushyingo 2022. Niirushanwa ryitabirwa n’amakipe asanzwe akina mu kiciro cya mbere muri shampiyona ya Volleyball mu Rwanda. Irushanwa ry'Abasora neza riheruka kuba ryari ryatwawe na ikipe ya RRA mu bagore.

RRA: EBM yatumye umusoro ukusanywa wikuba gatatu. Komiseri Mukuru w’Ikigo cy’Imisoro n’Amahoro, Pascal Bizimana Ruganintwali, yatangaje ko abantu barenga ibihumbi 50, bafite ibirarane by’imyenda y’imisoro . Ni bamwe mu barebwa n’icyemezo Guverinoma iherutse gufata cyo gukuraho amande akomoka ku birarane by’imisoro ku bantu bafite ibyo kuva mu 2022. Minisiteri y’Imari n’Igenamigambi iherutse gutangaza ko abantu bafite ibirarane by’imisoro, ko ku wa 22 Werurwe kugeza ku wa 22 Kamena 2024, umuntu wese ufite umusoro atamenyekanishije kuva mu 2022, yakwimenyekanisha ku bushake, akawutanga ntacibwe ibihano. RRA ivuga ko impamvu z’iki cyemezo zishingiye ku korohereza abagowe no kwishyura ibirarane no kongera umubare w’abasora. Bizimana ati “Abantu bashobora kuba nta musoro bishyuye, hashobora kujyaho gahunda yo kuvanirwaho ibihano mu gihe bimenyekanishije ku bushake. Buriya abantu benshi batinya kumva bagwa mu bibazo byo kudasora ku gihe, bigatuma batimenyekanisha n’uwo musoro ntibawuzane.” Bizimana yagize ati “Hari abarenga ibihumbi 50 by’abantu bafite imyenda y’imisoro ariko yabaye myinshi kubera ibihano n’inyungu z’ubukererwe. Abo bantu, gukora ubucuruzi birimo kubagora kuko barahangayitse.” Bizimana yavuze ko itegeko ryateganyije ko umuntu wese uzamenyekanisha umusoro w’ikirarane, atazacibwa ibihano cyangwa amande bityo abasora batagomba kugira ubwoba. Ati “Ikindi ni uko uwamenyekanishije mu kwezi kwa mbere akishyura 50%, azajya ahabwa amahirwe yo kuba yakwishyura amafaranga asigaye mu byiciro birenze bitanu.” Komiseri Mukuru w’Ikigo cy’Imisoro  n’Amahoro, Pascal Bizimana Ruganintwali, yavuze kandi ko kuva hatangira gukoreshwa ikoranabuhanga rya EBM, umusoro ku nyongeragaciro RRA ikusanya wikubye gatatu. Ati “Ni ikimenyetso ko abantu bakoresheje EBM dushobora gukusanya amafaranga menshi. Kugira ngo abantu bose bajye muri iyo gahunda, twasanze ari ngombwa ko abo babigiramo uruhare bajya bahabwa ishimwe.” Bizimana yavuze ko mu 1999, iki kigo cyakusanyaga imisoro ingana na miliyari 59,5 Frw ariko kuri ubu umwaka ushize cyakusanyije miliyari 2019,1 Frw. Ati “Ni intera ndende cyane iyo tureba uburyo abantu bitabira n’uburyo basora. Ayo mafaranga y’umwaka ushize yari hafi 55% by’ingengo y’imari bingana na 15% by’umusaruro mbumbe by’igihugu.”

Menya amasano y’inka z’Inyarwanda kuva ku ‘Nkuku’ kugeza ku ‘Nyambo’. Mu kumenya neza amoko y’inka z’Inyarwanda mu rwego rwo kumenya uburyo zakwitabwaho, twegereye impuguke Maïtre Rutinywa Rugeyo, wiyemeje gusigasira inka z’Inyarwanda zikomeje kugenda zicika aharanira kubungabunga umuco w’u Rwanda. Uwo mugabo wororera inka mu Murenge wa Kaniga mu Karere ka Gicumbi, aganira na Kigali Today yagize ati “Inka zacu za Gakondo njye ni zo nibanzeho cyane korora ndetse nagiye nzikoraho ubushakashatsi nzandikaho n’ibitabo. Nubwo abandi baziteye umugongo bigira mu zikomoka mu mahanga njye ni zo nkomeyeho cyane mparanira ko umuco wacu usigasirwa”. Uwo mugabo woroye ubwoko bunyuranye bw’inka gakondo burimo Inkuku, Inkungu, Inyambo n’izindi, avuga ko Inkuku ari bwo bwoko gakondo bw’inka mu Rwanda, aho zorowe ku bw’Umwami Gihanga wahanze u Rwanda. Ngo Inkuku ni inka ziramba, zikomera zikaba zihanganira imisozi y’u Rwanda yose yaba miremire cyangwa imigufi. Avuga ko zirangwa n’amahembe magufi, akenshi zikaba ngufi nubwo atari ko zahoze, ahubwo iba ngufi byatewe n’uburyo zititaweho uko bikwiye. Rutinywa Rugeyo avuga ko nubwo inka z’Inyarwanda zidakamwa nk’inyamahanga, abantu badakwiye kwibeshya ko zidatanga umusaruro, aho yemeza ko zitanga amata afite intungamubiri zikubye inshuro nyinshi agereranyijje n’amata y’inka zinyamahanga (Inzungu). Agira ati “Izo nka nubwo zidakamwa nk’inyamahanga, ariko icyo zirusha imyamahanga ni ubuziranenge bw’amata zikamwa aho litiro imwe ishobora kuba yaruta nka litiro z’amata eshanu za Frizone ku ntungamubiri. Ati “Amata y’inka z’Inyarwanda aba ari umwimerere, afashe cyane. Zikamwa amata make ariko aremereye, ni nko kuvuga ngo umuntu yaguhaye icupa rimwe rya Jus ridafunguye, n’amacupa atanu afunguye”. Rutinywa avuga ko Abanyarwanda bazi ibyiza by’inka z’Inyarwanda, nubwo babigishije cyane inka z’amahanga bakangurirwa inyungu yazo, ariko ngo abo hambere bagiye baganira n’abakuru bazi neza ubwiza bwazo. Ibisekuru bine by’inka z’Inyarwanda Me Rutinywa avuga ko Inkuku, Inkungu n’Inyambo ari yo moko makuru y’inka z’Inyarwanda zororoka zigendeye mu bisekuru bine, kuva ku Nkuku gugeza ku Nyambo. Ngo Inkuku ibanguriwe ku mfizi y’inyambo ibyara inka yitwa Ikigarama, iyo nka y’ikigarama na yo yabangurirwa ku mfizi y’inyambo zigatanga inka yitwa Inkerakibumbiro. Inkerakibumbiro ibanguriwe ku mfizi y’inyambo havuka iyitwa Imirizo, Imirizo yabangurirwa ku mfizi y’inyambo bigatanga inyambo yuzuye ari yo bita Ingegene, ziboneka ku gisekuru cya kane. Rutinywa avuga ko uko zigenda zororoka kuva ku gisekuru kujya ku kindi, ari bwo zigenda ziba ndende ari na ko amahembe agenda aba maremare kugeza ku Nyambo. Ngo hari ubwo muri iryo bangurira hari ubwo ku gisekuri cya kane idatanze inyambo nyayo, hakaba inka yongeye gusubizwa inyuma ikongera kubangurirwa kugira ngo haboneke inyambo yuzuye. Muri uko kororoka uva ku Nkuku kugera ku Nyambo, ngo hari ubwo havukamo indi nka yitwa Inkungu itagira amahembe, aho iyo nka na yo igize amwe mu moko atatu agize inka z’Inyarwanda( Inkuku, Inkungu n’Inyambo). Nubwo inyambo ziganje mu zifite ibara ry’ibihogo, Rutinywa aremeza ko Inyambo zibokeka mu mabara anyuranye bitewe n’uko umuntu yabishatse mu gihe cyo kuyibanguriza. Ati “Inyambo ziba mu mabara yose kubera ko amoko zikomokamo ari inkuku, kandi inkuku ziri mu mabara yose y’inka nyarwanda. Niba ushaka ibihogo urabiterekera zikaba ibihogo, washaka imisengo, inzirungu, amagaju, ibitare n’izindi bikaba uko”. Uwo mugabo yavuze ko inka z’inyamahanga abantu bazibeshyaho bazita inkungu kuko usanga inyinshi nta mahembe zigira, ariko ngo ibyo si byo kuko ngo izo nka z’inzungu na zo zirimo izifite amahembe maremare nubwo hari abadakunda inka z’amahembe, aho zimara kuvuka bakayakura”. Yagarutse kuri ibyo bisekuru by’inka avuga ko imfizi ari yo itanga icyororo, aho Inkuku ibanguriye ku mfizi y’ikigarama bitanga na none ikigarama, Ikigarama yabangurirwa ku Nkerakibumbiro ikaza ari Inkerakibumbiro, ngo mu kororoka kw’inka ntabwo zisubira inyuma ku Nkuku, ahubwo ngo zororoka zigana imbere mu Nyambo. Rutinywa arakangurira Abanyarwanda korora inka Nyarwanda banazisobanurira abakiri bato Rutinywa ufite amashyo ariko akaba atemera kugaragaza umubare w’izo yoroye bitewe n’uko ngo umuco utamwemerera kuvuga umubare wazo, aremeza ko atazigera areka korora inka z’Inyarwanda, mu rwego rwo guteza imbere izo nka hirindwa ko umuco Nyarwanda ucika, asaba Abanyarwanda kwihatira korora izo nka. Ati “Icyo nkora ni ukuzibwira Abanyarwanda bakazimenya, bakazibuka bakamenya ko ari ikintu dufitanye ubumwe, bakamenya ko zifite agaciro kanini mu muryango nyarwanda”. Arongera ati “Hambere habaga inka y’imfatarembo urumva ni ho umuryango utangirira, bashyiraho inkwano, bashyiraho indongoranyo, bashyiraho amata y’umugeni washyingiwe ibyo urabizi, byose birazamo inka mu gutangiza umuryango”. Uwo mugabo avuga ko mu gihe inka ari zo zitangiza umuryango ngo ni na zo zitangiza ubukungu, aho kuva kera Abanyarwanda bahaga inka agaciro gakomeye, uworoye akabanza mu cyiciro cy’abakungu, agasaba ko hashyirwaho uburyo bwo kwigisha inka, abatazizi bakazimenya. Ati “Gutunga inka z’Inyarwanda ni ukubika umuco, ubukungu n’ubushobozi kugira ngo dukomeze turambane izo nka kuko izi z’amahanga ziraruhanya cyane, ntabwo zorohera ibi bihugu dutuyemo by’akarere indwara zizigeramo zigashira, ariko izi zacu zirakomera zikihanganira akarere kandi n’uwo musaruro uraboneka n’ubukungu zirabufite, n’amata yazo nta ngaruka agira ku buzima ni umwimerere”. Guverineri w’Intara y’Amajyaruguru Gatabazi JMV, mu byo akangurira abantu basura ku Murindi kuw’Intwari, harimo n’izo nka mu rwego rwo kuzimenyekanisha hirindwa ko zacika. Ati “Abashaka kuzisura nibaze mu Kaniga mu Karere ka Gicumbi kandi turifuza ko zakwira hose kuko zikubiyemo umuco w’Abanyarwanda. Kandi burya agaciro k’inka nubwo bakabonera mu mata n’amafaranga, harimo n’agaciro katagaragara ariko guhuza Abanyarwanda n’urukundo ruvuye ku mutima, inka iratabara, inka irera abana bagakura neza, tujye tuyibonera mu guhuza Abanyarwanda n’ikiranga umuco w’u Rwanda mu myaka yose n’abazadukomokaho”. Umunyamakuru @ mutuyiserv

Rusizi: Imvura idasanzwe yasize imiryango irenga 100 ijya gucumbika. Bamwe mu baturage bo mu Mirenge ya Muganza na Bugarama mu Karere ka Rusizi, batunguwe no kubona amazi menshi abasanga mu nzu zabo avuye mu migezi ya Cyagara na Katabuvuga yuzuye nyuma y’imvura idasanzwe yaguye, igasiga imiryango 130 ijya gucumbika mu baturanyi.Imvura yatangiye kugwa mu mpera z’icyumweru gishize, yateye imigezi ya Cyagara na Katabuvuga kuzura bituma amazi ajya mu ngo z’abaturage adasize no mu mirima ihinzemo imyaka, yangiza amazu ibikoresho byo mu nzu birimo ibiryamirwa ndetse n’ibiribwa.Mukamusoni Berthe wagizweho ingaruka n’iyi mvura, yavuze ko bagiye kubona bakabona amazi abateye mu nzu zabo batazi aho aturuka, akangiza ibyabo byose, ku buryo basigariye aho.Yagize ati “Twagiye kubona tubona amazi yiroshye mu nzu. Nta kintu twasigaranye, ibintu byose ni ibyo natiye, nta basi nta safuriya, ibya matora byo mwabibonye, imwe yo yaranagiye.”Bamwe mu baturage bagiye gucumbika mu baturanyi babo ndetse akazi kose kaba gutunganya ibyangijwe n’aya mazi.Umunyamabanga Nshingwabikorwa w’Umurenge waBugarama, Nsengiyumva Vincent de Paul yavuze ko hakwiye kugira igikorwa kuri iyi migezi yateye ibi biza.Ati “Hakwiye gukorwa inyigo ifashe irimo ubuhanga bw’abenjeniyeri, hakarebwa uburyo amazi amanuka mu misozi yafatirwa ruguru hagacukurwa wenda ibyobo byo kuyafata”Umuyobozi w’Akarere ka Rusizi, Dr. Kibiriga Anicet yihanganishije abahuye n’iri sanganya, avuga ko ku bufatanye n’umuryango utabara imbarare wa croix rouge bagiye kubaha ubufasha.Ati “Abaturage bahuye n’ibiza turabihanganishije kandi ikindi ni uko ubuyobozi bw’Akarere bubari inyuma mu kubashakira ibyo kurya n’ibyo kuryamaho. Twarangije kuvugana na croix-rouge, hari ibyo yatwemereye ku buryo umunsi w’ejo tuzatangira gutabara iyo miryango.”Ibi biza nta buzima bw’umuntu byahitanye, icyakora ubwo iyi nkuru yatunganywaga hari hamaze kubarurwa inzu 14 zaguye burundu ndetse n’izigera kuri 220 zangiritse ku buryo bukabije.Ibikoresho byo murugo ibyinshi byangiritse ndetse n’ibihingwa birimo n’umuceri byose ku buso bwa hegitari 3.5, hapfa inkoko 32, ihene 6 ndetse n’ingurube imwe.Src:Radiotv10

Imikino yo ku itara igiye kuba amateka kuri Kigali Pelé Stadium. Kuri uyu wa kane tariki 22 Kanama 2024 ubuyobozi bwa Rwanda Premier League bwatangaje ko ntamikino izabera kuri Kigali Pelé Stadium nijoro kubera urumuri rudahagije rutangwa n’amatara muri iyi sitade. Muri iri tangazo, ubuyobozi bwa Rwanda Premier League bwavuze ko ibi byafashweho umwanzuro nyuma y’inama yahuje Rwanda Premier League, Ishyirahamwe ry’umupira w’amaguru mu Rwanda, FERWAFA, n’umujyi wa Kigali. Muri iri tangazo havugwa ko kuva ku munsi wa kabiri wa shampiyona y’u Rwanda 2024-25, imikino yariteganyijwe kubera kuri Kigali Pelé Stadium saa kumi n’ebyiri z’umugoroba igomba guhita yimurirwa saa cyenda z’umugoroba. Ibi byakomye mu nkokora ikipe ya Rayon Sports yagombaga kwakirira Amagaju kuri Kigali Pelé Stadium kuri uyu wa gatanu tariki 23 Kanama 2024 saa kumi n’ebyiri z’umugoroba. Uyu mukino ukaba wahise wimurirwa saa cyenda z’umugoroba kuri Kigali Pelé Stadium n’ubundi.

Dr Ryambabaje wamamaye muri Volleyball burya afana Rayon Sports. Uburyo bahawe ikimasa n’Umunyarwanda wabaga mu cyahoze ari Zaire (ubu ni Repubulika ya Demukarasi ya Kongo) nyuma yo kubatsinda, byamukoze ku mutima ku buryo atajya abyibagirwa. Yagize ati “Twagiye gukina muri Kongo Brazzaville turayitsinda haza na Kongo Kinshasa na yo turayitsinda, umwe mu Banyarwanda babagayo wari uyoboye delegation (itsinda) ya Kongo Kinshasa witwa Gedeon yanayoboye komite Olimpike mu Rwanda, yaravuze ati nubwo mudutsinze ariko ndi Umunyarwanda, kubera izo mpamvu mbemereye ikimasa! Sinjya mbyibagirwa”. Dr Ryambabaje avuga ko nubwo bari bakunzwe cyane muri Kaminuza no hanze yayo, gukina volley byabarinze gusamara no kwiyandarika, ahubwo bigatuma bashyira imbere amasomo ndetse baranayatsinda. Yagize ati “Buriya umunyamuziki ashobora kunywa inzoga akajya no mu bakobwa bugacya akanaririmba, ariko twe nubwo twari tukiri bato intego yacu yari ukwiga nk’abantu bazajya mu mirimo, kubera gukina volley twanywaga inzoga rimwe ku cyumweru tumaze gukina ubundi tukiga, ibindi wenda byabaga muri vacances (mu biruhuko)”. Dr Ryambabaje avuga ko yakuriye i Nyanza mu Rukari bigatuma akura akunda ikipe ya Rayon Sports, ndetse yaje no gukina mu ikipe yayo ya Volley, akaba ari umufana wayo mu buryo butaziguye. Dr Ryambabaje akunda umuziki cyane cyane umuziki wo mu Rwanda indirimbo z’ubu ndetse n’izo hambere, kuri ubu akaba akina Tennis mu rwego rwo gukora siporo no kurwanya ubusaza. Yakinanye n’abanyabigwi nka Honorable Bernard Makuza, Robert Bayigamba, Habineza Joseph Joe, Karabaranga n’abandi benshi yemeza ko itoto bahorana barikesha gukunda gukina. Dr Ryambabaje yaretse gukina Volleyball mu mwaka wa 1990 nk’umunyamwuga ubundi agatoza cyangwa se agafasha abakiri bato gukina, nubwo byatangazaga abantu ukuntu akubita ibiro akarusha abato. Dr Ryambabaje wayoboraga ihuriro rya za kaminuza muri aka karere muri Uganda muri iyi minsi, yatangaje ko agiye gufata ikiruhuko cy’izabukuru ku myaka 60, akaba afite indoto z’uko mu Rwanda hazaba ishuri ry’umukino w’intoki (academy), aho abana bakurira bagatozwa gukina no gukunda uyu mukino kinyamwuga. Dr Ryambabaje asaba abakiri batoza kwitoza gukora ibyo bibwira ko bitari mu bushobozi bwabo aho gutekereza gukora ibyo n’ubundi bashoboye. Inkuru bijyanye: Twaganiriye na Dr Ryambabaje Alexandre wabaye umunyapolitiki, umwalimu n’umukinnyi ukomeye wa Volleyball

Boetie Gaan Border Toe. Boetie Gaan Border Toe ni filime yo gusebanya 1984 yashyizweho mugihe cy'intambara y'umupaka wa Afrika yepfo . Iyi filime yayobowe na Regardt van den Bergh, ikaba ikinamo Arnold Vosloo, Frank Dankert na Frank Opperman . Umusaruro wafashijwe n’ingabo z’Afurika yepfo (SADF). Umugambi. Boetie van Tonder, umusore wo muri Afrikaner, ashobora kwinjizwa mu gisirikare cya Afurika y'Epfo. Nubwo mu mizo ya mbere yiyemeje kurwanya umurimo w’igihugu no kwanga amabwiriza, ahita abona ihumure ari kumwe n’abasirikare bagenzi be mu gihe bahuye n’imyitozo ikaze y’amahugurwa y’ibanze ndetse no koherezwa ku mupaka wa Angola. Kwakira. Umusesenguzi w’ubuvanganzo Monica Popescu yasobanuye ko "Boetie Gaan Border Toe" hamwe "n’uruhererekane rwayo"", Boetie Op Maneuvers", nk'ibikorwa byerekanaga urukundo rw’intambara yo ku mupaka wa Afurika y'Epfo kandi byibanze cyane ku "myitwarire idahwitse y'abasirikare ba SADF". Keyan Tomaselli wo muri kaminuza ya Johannesburg yanenze iyi filime "kwamamaza".

Rayon vs APR: Umukino w’imbonekarimwe kuri iki cyumweru. Aya makipe adashobora gupfa gukina umukino wa gicuti hagati yayo akaba azaba ahatanira amanota atatu mu mukino wa shampiyona izaba igeze ku munsi wa gatanu aho APR iyoboye urutonde rw’agateganyo ikaba irusha Rayon Sport iri ku mwanya wa gatatu amanota atatu. Uretse Ngabo Albert ku ruhande rwa APR FC utazakina uwo mukino kubera amakarita abiri y’umuhondo afite na Bokota Labama ku ruhande rwa Rayon Sport utarizerwa ijana ku ijana ko azaba yabonye ibyangombwa bimwemerera gukina, ngo abandi bakinnyi ku mpande zose bameze neza kandi buri ruhande rwizeye intsinzi. Jean Marie Ntagwabira utoza Rayon Sport, nyuma y’imyitozo ikipe ye yakoze kuri uyu wa gatanu yavuze ko abakinnyi be biteguye kandi ko ari nta mvune ikanganye afite akaba abona ko, agendeye ku bakinnyi asanganywe hakiyongeraho Bokota Labama ushobora kuzakina uwo mukino, ngo yizeye gutsinda. “Nyuma yo gutsindwa na la jeunesse abakinnyi bahise babyivana mu mutwe bategura neza umukino wa APR kandi abatarakinnye bose ubushize bazaba bahari kandi n’umwuka ni mwiza kuko n’ubuyobozi buturi inyuma” Rayon Sport izaba ikinisha bwa mbere muri iyi shampiyona abakinnyi babiri b’abarundi Mbanza Hussein na Ndayisaba Tambwe Floribert, mu gihe mu mukino uheruka yatsinzwe, APR yo yorohewe no kubona amanota atatu imbere ya AS Kigali ubwo yayitsindaga ibitego 2 ku busa. APR irimo gushakisha igikombe cya 13 cya shampiyona ari nayo ifite ibikombe byinshi, izaba igendera cyane kuri kapiteni wayo ukubutse i Burayi Olivier Karekezi wanadutangarije ko n’ubwo abona ko rayon sport ikomeye ariko we intsinzi ayizeye nyuma y’imyaka 6 adahura n’iyi kipe. “Biragaragara ko Rayon Sport uyu mwaka ihagaze neza ariko kuba naragarutse muri APR, mbona nzafasha cyane mu gushaka intsinzi. ikindi kandi akenshi aya makipe iyo ahuye ntakunda kunganya, haba hagomba kuboneka ikipe itahana amanota atatu ariko ngendeye ku bushake dufite nk’abakinnyi ba APR tugomba gutsinda” Mu gihe Rayon Sport yatsinda uyu mukino izaba ikomeje gusatira mukeba wayo APR mu guhatanira igikombe cya Shampiyona ariko APR iramutse itsinze uyu mukino yaba isize Rayon Sport amanota atandatu atakorohera ikipe ya Rayon Sport kuzayakuramo. Uyu mukino ukaba uhuriranye n’undi w’amakipe ahora ahanganye mu Bwongereza Manchester United na Manchester City byanatumye uwa Rayon Sport na APR wagombaga kuzatangira saa cyenda wimurirwa saa kumi n’igice kugirango abakunda aya makipe yo mu Bwongereza banakunda Rayon na APR batazacikanwa. Uyu mukino wa Manchester City uzanerekwanwa kuri Stade Amahoro mbere y’uko uwa Rayon na APR utangira. Theoneste Nisingizwe

Kirehe: Ingengo y’imari y’akarere ivuguruye yiyongereyeho 4%. Ingengo y’imari ivuguruye yavuye kuri miliyari 9 na miliyoni 558 n’ibihumbi 242 n’amafaranga 932 igera kuri miliyari 9 na miliyoni 943 n’ibihumbi 868 n’amafaranga 23. Muri iyo ngengo y’imari, inkunga zituruka ku bikorwa byihariye ni yo igize igice kinini cyayo ifite amafaranga angana na miliyari 5 na miliyoni 889 n’ibihumbi 115 na 718. Imishahara y’abarimu n’iyabakozi b’akarere ni byo byatwaye ingengo y’imari nini ingana na miliyari zikabakaba 3,5 z’amafaranga y’u Rwanda. Ikinyuranyo cy’amafaranga miliyoni 385 n’ibihumbi 625 na 091 ngo cyaturutse ku myenda y’ubwisungane mu kwivuza yagombaga gukoreshwa mu kubaka umuyoboro w’amazi mu bigo nderabuzima bya Gahezi n’icya Nasho n’ibikoresho byongera umuriro mu gukoresha imashini z’ibitaro bya Kirehe. Ikindi cyateye iyo mpinduka ni bamwe mu bafatanyabikorwa bongeye ingengo y’imari nka KWAMP,FARG,RODA n’abandi. Mu bibazo kuri iyo ngengo y’imari ivuguruye ariko hagaragazwa amafaranga agenewe abanyeshuri bacitse ku icumu rya Jenoside yashize hakiri ibyo gukora, ibikoresho byatanzwe mu Bitaro bya Kirehe bimaze imyaka bidakoreshwa, abaturage bakabura serivisi ibagenewe n’ibindi. Mu gusubiza ibyo bibazo bavuze ko imashini yifashishwa mu kongera umuriro yatumijwe ku buryo ibikoresho byahawe Ibitaro bya Kirehe bizatangira gukora vuba. Umunyamabanga Nshingwabikorwa w’Akarere yamaze impungenge abitabiriye inama ko nta kibazo kizavuka kijyanye n’amafaranga ya FARG kandi abizeza ko yakoreshejwe neza. Ingengo y’imari ivuguruye yatowe ijana ku ijana n’abajyanama 18 bari bitabiriye iyo nama. Hanabayeho umuhango wo gusoza manda y’imyaka itanu y’Inama Njyanama y’Akarere, abenshi bayishimira ibikorwa yagezeho mu kuzamura iterambere ry’akarere. Depite Berthe Mujawamariya ati “Turabashima imikorere yabaranze, mwakoze kinyamwuga imirimo yanyu. Uburyo muhana ijambo, uburyo mutanga ibitekerezo birashimishije ndahamya ko imikorere ya Njyanama y’Akarere ka Kirehe ntaho itaniye n’iy’Inteko Ishinga Amategeko y’u Rwanda”. Yakomeje abasaba gukomeza kurangwa n’ibitekerezo bihamye kandi byubaka igihugu. Mu gihe Njyanama y’Akarere irangije manda yayo y’imyaka itanu hateganyijwe amatora ashyiraho Njyanama nshya muri Gashyantare 2016. Umunyamakuru @ mutuyiserv

rugendo rwe rwa mbere rw’ubumisiyonari yajyanye na Yohana wahimbwe Mariko, na ho mu rugendo rwa kabiri ajyana na Timoteyo (Ibyak 12:25; 16:1-4). Nta gushidikanya ko Pawulo yakoze uko ashoboye akabatoza kuyobora itorero, kuragira umukumbi no kwigisha neza.1 Kor 4:17. Jya wigana Pawulo uhore witeguye kubwiriza (Reba paragarafu ya 7)  7. Abasaza bakurikiza bate inama Pawulo yatanze iri mu Befeso 6:14, 15? 7 Isomo abasaza bavana kuri Pawulo. Abasaza bashobora kwigana Pawulo babwiriza igihe cyose babonye uburyo aho kubwiriza ku nzu n’inzu gusa. (Soma mu Befeso 6:14, 15.) Urugero bashobora kubwiriza igihe bagiye guhaha cyangwa igihe bari ku kazi. Nanone igihe bari mu mishinga y’ubwubatsi bw’amazu y’umuryango wacu, bashobora kubwiriza abatuye hafi aho cyangwa ababazanira ibikoresho. Ikindi kandi, abasaza bashobora kwigana Pawulo, maze igihe bari mu murimo wo kubwiriza, bakaboneraho gutoza abandi hakubiyemo n’abakozi b’itorero. 8. Ni iki rimwe na rimwe abasaza baba bakwiriye gukora? 8 Abasaza cyangwa abagenzuzi, ntibagomba guhugira mu nshingano ku buryo babura umwanya wo kubwiriza. Kugira ngo ibyo babigereho, hari igihe biba ngombwa ko batemera izindi nshingano bahawe. Nyuma yo gutekereza ku nshingano bafite kandi bakabishyira mu isengesho, bashobora kubona ko baramutse bemeye izindi nshingano byatuma batita ku bindi bintu by’ingenzi. Muri ibyo bintu by’ingenzi, hakubiyemo kuyobora gahunda y’iby’umwuka mu muryango buri cyumweru, kwifatanya mu murimo wo kubwiriza mu buryo bwuzuye no gutoza abana babo kuwukora. Hari abo bishobora kugora kwanga izindi nshingano kugira ngo bite ku bindi bintu by’ingenzi. Ariko niba bifuza gushyira mu gaciro, bagombye kwiringira ko Yehova abumva rwose. KUBONA IGIHE CYO KWITA KU BAVANDIMWE NA BASHIKI BACU 9. Ni ikihe kintu gishobora kugora abasaza bitewe n’inshingano nyinshi bafite? 9 Impamvu bishobora kugorana. Muri iki gihe abagaragu ba Yehova bafite ibibazo byinshi. Muri iyi minsi y’imperuka nta muntu udakeneye guterwa inkunga, kwitabwaho no guhumurizwa. Hari n’igihe bamwe baba bakeneye gufashwa kugira ngo birinde imyifatire mibi (1 Tes 5:14). Birumvikana ko abasaza badashobora kuvaniraho abagaragu ba Yehova ibibazo byose bafite. Icyakora nubwo bimeze bityo, Yehova yifuza ko batera inkunga abavandimwe na bashiki bacu kandi bakabarinda. None se ko abasaza basanzwe bafite inshingano nyinshi, babona bate igihe cyo kwita ku bavandimwe na bashiki bacu? Jya ushimira abandi kandi ubatere inkunga (Reba paragarafu ya 10 n’iya 12)  10. Dukurikije ibivugwa mu 1 Abatesalonike 2:7, Pawulo yagaragaje ate ko yitaga ku bagaragu ba Yehova? 10 Urugero Pawulo yasigiye abasaza. Pawulo yashakishaga uko yashimira abavandimwe na bashiki bacu kandi akabatera inkunga. Abasaza bakwiriye kwigana Pawulo bagakunda abavandimwe na bashiki bacu kandi bakabitaho. (Soma mu 1 Abatesalonike 2:7.) Pawulo yabwiraga Abakristo bagenzi be ko abakunda kandi ko na Yehova abakunda (2 Kor 2:4; Efe 2:4, 5). Nanone yafataga abagize itorero nk’inshuti ze kandi akamarana igihe na bo. Yaberekaga ko abafitiye ikizere akababwira ibyabaga bimuhangayikishije byose n’intege nke ze (2 Kor 7:5; 1 Tim 1:15). Icyakora ntiyibandaga ku bibazo bye gusa, ahubwo yifuzaga no gufasha abavandimwe be. 11. Kuki Pawulo yagiraga inama Abakristo bagenzi be? 11 Hari igihe byabaga ngombwa ko Pawulo agira inama Abakristo bagenzi be, ariko

komisiyo ishinzwe imiterere y’abagore. [264] [265] Ubusanzwe nk'igice kijyanye n'imiterere y'abagore, ishami ry'uburenganzira bwa muntu, ishami rishinzwe imibereho myiza y'abaturage, ubu rikaba rigizwe n'inama y'ubukungu n'imibereho myiza y'abaturage (ECOSOC). Kuva mu 1975, Loni yagiye ikora inama zitandukanye ku isi ku bibazo by’umugore, guhera ku nama mpuzamahanga y’umwaka mpuzamahanga w’abagore mu mujyi wa Mexico. Izi nama zashyizeho ihuriro mpuzamahanga ry’uburenganzira bw’umugore, ariko kandi ryerekana amacakubiri hagati y’abagore b’imico itandukanye n’ingorane zo kugerageza gukurikiza amahame ku isi hose. [266] Hakozwe Inama enye ku Isi, iyambere mu mujyi wa Mexico (Umwaka mpuzamahanga w’abagore, 1975), iya kabiri i Copenhagen (1980) n'iya gatatu i Nairobi (1985). Mu nama ya kane y’isi ku bagore i Beijing (1995), hashyizweho umukono ku ihuriro ry’ibikorwa. Harimo kwiyemeza kugera ku "buringanire no guha ubushobozi abagore". [267] [268] Imihigo imwe yongeye gushimangirwa n’ibihugu byose bigize Umuryango w’abibumbye mu nama y’ikinyagihumbi mu 2000 kandi byagaragaye mu ntego z'ikinyagihumbi zizagerwaho muri 2015. Mu mwaka wa 2010, Umuryango w’abibumbye washinzwe binyuze mu guhuza Ishami rishinzwe guteza imbere abagore, Ikigo mpuzamahanga cy’ubushakashatsi n’amahugurwa kigamije guteza imbere abagore, ibiro by’umujyanama wihariye cyangwa ibibazo by’uburinganire biteza imbere abagore n’ikigega cy’umuryango w’abibumbye gishinzwe iterambere. Abagore ku cyemezo cy'Inteko rusange 63/311. Uburenganzira mpuzamahanga bw'umugore. Ugereranije n’imiryango iharanira uburenganzira bw’umugore w’iburengerazuba, uburenganzira bw’umugore mpuzamahanga bwugarijwe n’ibibazo bitandukanye. Nubwo byitwa uburenganzira mpuzamahanga bwabagore, birashobora kandi kwitwa feminism yisi ya gatatu. Uburenganzira mpuzamahanga bw’umugore bukemura ibibazo nko gushyingirwa, uburetwa bw’imibonano mpuzabitsina, gushyingirwa ku gahato, no gutema igitsina gore. Nk’uko uyu muryango ukomeza ubivuga, EQUAL MEANS EQUAL, "Umuryango w’abibumbye uza mu mibare iteye ubwoba: Abahohotewe n’igitsina gore - umuhango wo gukuraho igituba cy’umukobwa ukiri muto kugira ngo ube umwizerwa - ni miliyoni 130. Abakobwa bagera kuri miliyoni 60 bahinduka 'abageni b’abana,' guhatirwa gushaka, rimwe na rimwe nyuma yo gushimutwa no gufatwa ku ngufu ". [269] Ikintu, cyashyizweho kugirango kirwanye ibintu nkibi ni Amasezerano yerekeye guca burundu ivangura iryo ari ryo ryose rikorerwa abagore. Yashyizweho kugira ngo ifashe kurwanya ivangura mu burezi, mu bashakanye, ihohoterwa rishingiye ku gitsina, na politiki. Nubwo ibi bitareba ibihugu bitari iburengerazuba gusa, leta 193 zarabyemeje. Bimwe mu bihugu byayirwanyije birimo Irani, Palau, Somaliya, Sudani y'Amajyaruguru n'Amajyepfo, Tonga, na Amerika. Banki y'Isi. Raporo ya 2019 kuva Banki y'Isi yasanze abagore bafite uburenganzira busesuye ku bagabo mu bihugu bitandatu gusa: Ububiligi, Danemarke, Ubufaransa, Lativiya, Luxembourg na Suwede. Uburenganzira bwa muntu. Itangazo mpuzamahanga ry’uburenganzira bwa muntu, ryemejwe mu 1948, ryerekana "uburenganzira bungana bw’abagabo n’abagore", kandi rikemura ibibazo by’uburinganire n’uburinganire. [271] Mu 1979, Inteko rusange y’umuryango w’abibumbye yemeje Amasezerano yerekeye guca burundu ivangura iryo ari ryo ryose rikorerwa abagore (CEDAW) kugira ngo ishyirwa mu bikorwa ry’itegeko ryerekeye guca ivangura rikorerwa abagore. Yavuze ko ari umushinga mpuzamahanga w’uburenganzira ku bagore, watangiye gukurikizwa ku ya 3 Nzeri 1981. Ibihugu bigize Umuryango w’abibumbye bitaremeje aya masezerano ni Irani, Palau, Somaliya, Sudani, Tonga, na Amerika. Niue n'Umujyi wa Vatikani, ibihugu bitari mu muryango, na byo ntibabyemeje. Intara iheruka kuba ishyaka muri ayo masezerano ni Sudani y'Amajyepfo, ku ya 30 Mata 2015. [273] Amasezerano asobanura ivangura rikorerwa abagore mu magambo akurikira: Itandukaniro iryo ari ryo ryose, guhezwa cyangwa kubuzwa bikorwa hashingiwe ku mibonano mpuzabitsina bifite ingaruka cyangwa intego yo kubangamira cyangwa gutesha agaciro kumenyekana, kwishimira cyangwa gukora imyitozo y’abagore, hatitawe ku mibereho yabo, hashingiwe ku buringanire bw’abagabo n’abagore, uburenganzira bwa muntu n'ubwisanzure bw'ibanze muri politiki, ubukungu, imibereho, umuco, ubwenegihugu cyangwa urundi rwego urwo arirwo rwose. Ishiraho kandi gahunda y'ibikorwa byo gukuraho ivangura rishingiye ku gitsina aho ibihugu byemeza ayo masezerano bisabwa gushyiraho uburinganire hagati y’amategeko y’imbere mu gihugu, kuvanaho ingingo zose z’ivangura mu mategeko yabo, no gushyiraho ingingo nshya zo kwirinda ivangura

Bishimiye ko Rutunga Venant ukekwaho ibyaha bya Jenoside yoherejwe mu Rwanda. Abazi Rutunga muri icyo gihe cya Jenoside bavuga ko mu gihe yari mu bayobozi b’aho muri ISAR Rubona, yafatanyaga n’abandi mu gutegura inama, ibikorwa bitegura Jenoside ngo yabaga abikomeyemo ndetse ashinzwe gukurikirana ko ibyemezo byafatiwe mu nama zitandukanye babaga bakoze bishyirwa mu bikorwa. Koherezwa mu Rwanda k’uwo mugabo Rutunga ukekwaho ibyaha bya Jenoside yasize akoze mu Rwanda bakavuga ko bishimishije kuko bishimangira uruhare Leta igirana n’amahanga mu gukurikirana abasize bakoze Jenoside cyane cyane ba ruharwa, kuko ngo n’ubwo abishwe batazagaruka ariko nibura iyo bahawe ubutabera binyuze mu kuburanisha no guhana abagize uruhare muri Jenoside nka ba Rutunga n’abandi bagiye bazanwa ndetse n’abandi bazazanwa mu gihe kizaza ngo biraruhura ku bacitse ku icumu rya Jenoside. Umunyamabanga Nshingwabikorwa wa Komisiyo y’Igihugu yo kurwanya Jenoside (CNLG) Dr Bizimana Jean Damascene avuga ko kuba hari ibihugu byohereza abakekwaho ibyaha bya Jenoside yakorewe Abatutsi kuburanishwa n’inkiko z’u Rwanda bigaragaza ko ibyo bihugu byatangiye guha agaciro Jenoside yakorewe Abatutsi ndetse bigaragaza icyizere ibyo bihugu biha ubutabera bw’u Rwanda. Yagize ati “Iyo igihugu cyohereje umuntu wakoze Jenoside mu Rwanda wari waragihungiyemo, akaza, biba bigaragaje icyizere icyo gihugu gifitiye ubutabera bw’u Rwanda mu bijyanye no guca imanza zo ku rwego mpuzamahanga zikurikirana icyaha cya Jenoside yakorewe Abatutsi. Ikindi rero, uko izo manza zigenda zibera mu Rwanda bigaragaza icyizere ubutabera bw’u Rwanda bufitiwe, bigaragaza imikorere myiza yabwo, bigaragaza ko n’abakurikiranywe na bo bagira uburenganzira bwo kwiregura kandi bagatanga ibimenyetso, urubanza rukaba rukurikiza ibisabwa byose n’amategeko mpuzamahanga". Ibihugu byohereza mu Rwanda abakekwaho ibyaha bya Jenoside babihungiyemo, biba bishyize mu bikorwa icyemezo cy’Umuryango w’Abibumbye cyo mu 2014 gifite nomero 2150 kibutsa ibihugu byose ko bifite inshingano zo gukurikirana cyangwa kohereza mu Rwanda abakekwaho kuba baragize uruhare muri Jenoside yakorewe Abatutsi mu Rwanda. Umunyamakuru @ umureremedia

MINEDUC yatanze igisubizo cyageza ku ireme ry’uburezi ryifuzwa. Byatangarijwe mu kiganiro cyatanzwe mu nama y’Igihugu y’Umushyikirano ku nshuro ya 18, aho byakunze kugarukwaho ko ubumenyi buke buri mu bidindiza serivisi zikenewe mu kazi, by’umwihariko bitewe n’uko hari abarangiza amashuri yisumbuye na za Kaminuza, ariko badafite ubushobozi bwo gukora ibyo bize. Denys Karera, umwe mu bikorera avuga ko iyo bagiye gutanga akazi ku barangije amashuri yisumbuye na Kaminuza, usanga nibura umuntu umwe ku icumi mu bakora ikizamini ari we utsinda, kandi na we agatsindira ku manota makeya dore ko benshi ngo baba batanazi kwandika ibaruza isaba isaba akazi. Karera asaba ko ubwo havugwa gushyira abana mu mashuri, hakwiye no gutekerezwa cyane ku ireme ry’uburezi, we asanga ntaryo arebeye mu buryo abaza gusaba akazi batsindwa ibizamini. Agira ati “Mu bantu 10 duha ikizamini mvugo (Interview) , usanga umwe ari we utsindira nko ku manota 60%, ndibaza ahantu ireme ry’uburezi ryagiye kuko n’abafite impamyabumenyi z’icyiciro cya gatatu cya Kaminuza, ubaha urupapuro n’ikaramu n’ikibazo basubiza, bakabura ibyo bandika, ndibaza ahantu ireme ry’uburezi ryagiye ku buryo twajya tubona abantu bafite ubumenyi duha akazi”. Minisitiri w’Uburezi, Dr. Uwamaliya Valentine, avuga ko ireme ry’uburezi rihari ariko yenda ridahagije, kuko hari abantu bashoboye kandi bakora akazi neza, icyakora ngo riracyari hasi hakaba hakiri akazi kenshi karimo no kongera umubare w’abarimu no kubafasha kwigisha, hagendewe ku nteganyanyigisho zikoze neza n’imfashanyigisho zihagije. Agira ati “Ireme ry’uburezi rirahari n’ubwo ritari ku kigero gishimishije, niyo mpamvu habayeho kubaka ubushobozi bwa mwarimu, kumushyiriraho ibikorwa remezo bikenewe no kwita ku mwarimu”. Avuga ko ku kijyanye no kwimenyereza umwuga, bigoye ngo abikorera bakire abanyeshuri kandi ari kimwe mu byatuma igihe bagiye mu bizamini by’akazi babitsinda, ariko ugasanga hakirimo ikibazo, agasaba ko habaho ubufatanye ngo haboneke ireme ry’uburezi ryifuzwa. Asobanura ko mwarimu wafashijwe byinshi ngo agire ubushobozi bwo gutanga ireme ry’uburezi rifatika, kandi ko Leta yashyizeho gahunda yo kwishyurira icya kabiri cy’ikiguzi cy’uburezi abanyeshuri biga uburezi muri za (TTC), kugira ngo habashe no kuzamo abanyeshuri bafite amanota yo hejuru, kuko mbere wasangaga abasaba kwiga uburezi bafite amanota make. Asobanura ko kwiga uburezi ufite amanota makeya, byumvikana ko nawe urangiza kwiga nta byinshi ufite watanga, ari nayo mpamvu abiga uburezi muri za kaminuza bo bahabwa buruse itazishyurwa, mu rwego rwo gukomeza gushaka abarimu bafite ubumenyi buhagije. Agira ati “Hari igihe cyageze bikumvikana ko abiga uburezi ari ababonye amanota macye, ibyo byatugizeho ingaruka kuko biradusaba guha abarimu amahugurwa menshi atandukanye, kugira ngo bazamure igipimo bagezeho”. Avuga ko ibiri gukorwa ngo mwarimu atange ireme ry’uburezi rikenewe bizagenda neza igihe hazakomeza kubaho ubufatanye mu kongerera abarimu ubushobozi. Perezida wa Repuburika, Paul Kagame, wari witabiriye ikiganiro yavuze ko na we hari ibyo anenga mu bayobozi badafite ubumenyi buhagije, ariko akizera ko ubwo Abanyarwanda bakomeje kwiyongera bishoboka kuzagera aho hakabonekamo abantu bazi ubwenge, kandi bihatira gushyira mu bikorwa ibikenewe ngo Igihugu gikomeze gutera imbere. Umunyamakuru @ murieph

Guverinoma yatanze icyizere cy’igabanuka ry’ibiciro ku masoko. Minisitiri w’Imari n’Igenamigambi Dr Uzziel Ndagijimana yatanze icyizere ko ibiciro ku masoko mu Rwanda byatangiye kumanuka, bitandukanye n’umwaka ushize warangiye bizamutseho 13,9%. Yabigarutseho kuri uyu wa Gatatu ubwo yagezaga ku Nteko Ishinga Amategeko, umushinga w’ivururwa ry’ingengo y’imari, yongereweho miliyari 106,4 Frw ikagera kuri miliyari 4764,8 Frw. Minisitiri Ndagijimana yavuze ko ibiciro ku masoko byazamutse ku gipimo cya 21,6% mu Ukuboza 2022 ugereranyije na 21,7% mu Ugushyingo 2022. Ni ibibazo byakomeje n’ingaruka za COVID-19 n’ingaruka z’intambara y’u Burusiya na Ukraine, bihurirana n’uko urwego rw’ubuhinzi rwagize umusaruro muke bitewe n’igihembwe cy’ihinga cya 2022A kitagenze neza, kubera ibura ry’imvura mu bice bimwe bw’igihugu. Ibiciro ku masoko byazamutse ahanini bitewe n’ibiciro by’ibiribwa, ibinyobwa bisembuye n’ibidasembuye, ibikomoka kuri peteroli ndetse na gaz, byazamutse cyane ku masoko mpuzamahanga. Dr Ndagijimana yagize ati “Impuzandengo y’izamuka ry’ibiciro ku masoko hagati ya Mutarama – Ukuboza 2022 yageze ku gipimo cya 13,9%, icyakora ibimenyetso bigaragaza ko ibiciro bitangiye kugabanuka ku masoko yacu byatangiye kugaragara guhera mu mpera za 2022.” “Ibicuruzwa bimwe nk’umuceli, ibishyimbo, inyanya, amavuta yo guteka, byatangiye kumanuka. Twizeye ko iki gihembwe cy’ihinga cya 2023A na cyo kizagira uruhare mu kugabanya ibiciro ku masoko, by’ibiribwa.” Igipimo fatizo cy’izamuka ry’ibiciro mu Rwanda kibarirwa kuri 5%, naho ictyo hejuru cyane ni 8%.

Mu Rwanda harabera inama yiga ku Mahoro, Umutekano n’Ubutabera. Ni inama yafunguwe ku mugaragaro na Minisitiri w’Ubutabera, Dr Ugirashebuja Emmanuel, washimiye Ishuri Rikuru rya Polisi ryateguye iyo nama ku bufatanye na Kaminuza y’u Rwanda, avuga ko iyo nama yitezweho ubumenyi buzafasha inzego z’ubutabera, mu kunoza ingamba zo kubaka amahoro n’umutekano birambye muri Afurika. Iyo nama ifite insanganyamatsiko igira iti “Kubaka ubutabera bugamije amahoro n’umutekano birambye muri Afurika”, ibaye ku nshuro ya 10, aho itegurwa by’umwihariko nk’isomo rifasha Abapolisi bakuru 35 baturutse mu bihugu icumi byo muri Afurika, mu mwaka baba bamaze bakarishya ubumenyi muri iryo shuri, nk’uko Umuyobozi waryo CP Rafiki Mujiji yabitangarije Kigali Today. Yagize ati “Symposium ni inama cyangwa ihuriro rifasha aba banyeshuri bagiye kurangiza, ni nk’urubuga ruhuza abantu bafite ubumenyi butandukanye mu gihugu no hanze y’igihugu, abashakashatsi, abarimu, aho tubazana kugira ngo bahure n’abanyeshuri batababwira ubumenyi twiga, ubu dusoma mu bitabo, ahubwo bakiga ubuzima bwo hanze”. Arongera ati “Biga ibijyanye n’uburyo inzego za Polisi zikora, inzego z’ubutabera zikora, mu bijyanye n’uburyo inzego z’umutekano muri rusange zikora, ni ho bahura bakaganirizwa ubuzima busanzwe, bakabaza ibibazo, bagahuza n’ubumenyi baba bamaze iminsi bahabwa n’abarimu mu ishuri”. Ibiganiro byatanzwe byibanze ku butabera muri Afurika, aho abitabiriye iyo nama banyuzwe n’uburyo urukiko Gacaca rwagize uruhare mu bumwe n’ubwiyunge bw’Abanyarwanda bari bavuye mu bibazo by’ingutu batewe na Jenoside yakorewe Abatutsi. Batangariye uburyo Gacaca yaciye imanza nyinshi mu gihe gito, ndetse bashima na gahunda y’igihugu y’abunzi, mu kiganiro cyatanzwe n’Umushinjacyaha Mukuru, Havugiyaremye Aimable. Ni inama yashimishije abo banyeshuri biga muri Polisi y’u Rwanda, aho bizera ko bazunguka byinshi byunganira ubumenyi bamaze umwaka bahaha mu Ishuri rikuru rya Polisi. SSP Emmanuel Ndahiro wo muri Polisi y’u Rwanda witabiriye iyi nama, yagize ati “Ibi biganiro bidufasha guhuza amasomo tuba twarize no kuyashyira mu ngiro, hagaragara impamvu shingiro z’umutekano, amahoro n’ubutabera bigamije amahoro arambye kuri uyu mugabane wacu. Iyo rero turi kuri aya mahugurwa yo ku rwego rw’ubuyobozi bidufasha gusubiza amaso inyuma duhuza ibyo twize tunabishyira mu ngiro”. Mugenzi we witwa SSP Cecilia MTAKULE wo mu gihugu cya Malawi, we yagize ati “Twe nk’abanyeshuri twishimira ibiganiro nk’ibi bivuga ku butabera bidufasha mu kugira ibyo duhindura mu bumenyi dufite, tuvuge nk’u Rwanda rwakoresheje uburyo butandukanye bushoboka bwose ruhuza Abanyarwanda bari bavuye muri Jenoside yakorewe Abatutsi, ni umwanya wo gutekereza tugana urugendo rw’imiyoborere ikwiye, kuri twe ibi biganiro ni umwanya dukwiye kubyaza umusaruro”. Iyi nama yitabiriwe n’impuguke zinyuranye ndetse n’abayobozi barimo abagize inzego z’umutekano, abo mu nzego nkuru za Leta barimo Guverineri w’Intara y’Amajyaruguru, Nyirarugero Dancille, Umuyobozi w’Urwego rw’Igihugu rw’imiyoborere (RGB), Dr Usta Kaitesi, abiga muri African Leadership University n’abiga mu ishuri ry’Amategeko (School of Law). Abo banyeshuri bagize icyiciro cya 11 (intake) cy’abize muri iryo shuri rikuru rya Polisi, iyo basoje amasomo, bahabwa impamyabumenyi yo mu cyiciro cya gatatu cya Kaminuza (Master’s), ijyanye no gukumira amakimbirane no kuyarwanya, bakabona na Advanced Diploma ijyanye n’imiyoborere, ariko ubwo bumenyi bugashingira ku bwa Gipolisi. Muri abo banyeshuri u Rwanda rufitemo 23 barimo Abapolisi 17, babiri bo mu rwego rw’Igihugu Rushinzwe Igorora (RCS), babiri bo muri RIB, babiri bo mu rwego rw’Iperereza (NSS) mu gihe 12 baturuka mu bihugu bya Ethiopia, Kenya, Malawi, Namibia, Lesotho, Nigeria, Somalia, Tanzania na Afurika y’Epfo. Umunyamakuru @ mutuyiserv

Urubyiruko rw’Abayisiramu rwasabwe kwirinda ibikorwa by’urugomo. Imamu Sheik Mukunzi Sudi uhagarariye Islam mu Karere ka Gicumbi, ari nako kakiriye aya mahugurwa, yasabye urubyiruko kwirinda ibikorwa bibi by’iterabwoba bikorwa n’intagondwa ziyitirira idini ya Isilamu bigatuma basiga isura mbi Abayisiramu b’ukuri. Yibukije urubyiruko ko ibikorwa by’urukundo aribyo bigomba kubaranga mu migenzereze yabo yose, kuko ariyo nzira nziza yabafasha kuvamo abantu bazubaka u Rwanda rw’ejo hazaza. Ati “Rubyiruko rwacu Korowani niyo igomba kubayobora ibikorwa by’urukundo mugomba gukora ibyo ibasaba byose mu migenzereze yanyu.” Kayirebwa Jasumini, umwe mu rubyiruko rwitabiriye aya marushanwa, avuga ko kuba azi Korowani mu mutwe bimufasha kugendera ku mahame yayo kuko, bigatuma agira imyitwarire myiza abikuye mu nyigisho zayo. Zimwe mu nyigisho akura muri korowani harimo kugira urukundo, kwicisha bugufi, kugira imyitwarire myiza ndetse n’andi masomo amufasha kuzavamo urubyiruko rwiza ruzubaka u Rwanda rw’ejo hazaza. Harerimana Abdukarim nawe witabiriye aya marushanwa, avuga ko ibikorwa bikorwa n’abayisiramu b’intagondwa ko ari ibikorwa bamaganiye kure kuko birimo iterabwoba. Avuga ko nk’urubyiruko babyamaganiye kure ndetse ko batazashyigikira umusiramu uwo ari we wese wakora ibikorwank’ibyo. Ati “Twebwe inyigisho duhabwa muri korowani n’izitwigisha imyitwarire myiza ntabwo ari ibikorwa by’ubwiyahuzi n’iterabwoba.” Intego y’amarushanwa ni ukurwanya ibitekerezo by’abayisilamu b’intagondwa, bakora ibikorwa by’ubwiyahuzi biyitirira idini ya Isilamu kandi baba bashyize imbere inyungu zabo. Gufata korowani mu mutwe bifasha abana gusobanukirwa korowani ikabafasha kubaka ejo heza habo hazaza aho gukura binjizwa mu bikorwa nk’ibyo. Ni inshuro ya gatanu haba amarushanwa y’urubyiruko rw’abayisiramu abera mu Karere ka Gicumbi, aho yaritabiriwe n’urubyiruko 43 rufite kuva ku mya itanu kugera kuri 20. Umunyamakuru @ musanatines

Urujijo mu makimbirane amaze iminsi hagati ya Dorcas na Vestine na manager Murindahabi. Abo bakobwa Dorcas na Vestine bamenyekanye ku mbuga nkoranyambaga baririmba ari babiri ndetse kubera impano bagaragazaga bituma Murindahabi Irene, yiyemeza kubabera umujyanama ushinzwe inyungu zabo n’iterambere ryabo (manager). Mu ibaruwa yanditswe n’umubyeyi w’aba bakobwa yashinjaga uyu wari manager wabo, kubacuruza mu bakunzi babo bakamuha amafaranga akayimirira ndetse n’urubuga rwa YouTube rwabo akarushimuta amafaranga avuyemo na yo akayarya. Uyu mubyeyi yifashishije abanyamategeko be yasabye ko uyu manager yaba yamaze kubasubiza ibyo yatwaye mu gihe cya vuba. Ibintu byaje gushyuha cyane ku mbuga nkoranyambaga aho bamwe bavugaga ko hari abihishe inyuma ya kiriya kibazo bagateramo umwuka mubi mu babyeyi ba bariya bana, mu bashyirwaga mu majwi havugwaga cyane uwitwa Mike Karangwa n’undi witwa Aimable. Gusa Mike karangwa yaje kubihakana yivuye inyuma ko ntaho ahuriye na byo ndetse ko atanazi ababyeyi ba bariya bana, gusa amashusho yaje kujya hanze agaragaza Mike Karangwa n’uwo witwa Aimable bari kumwe n’umubyeyi wa Vestine na Dorcas. Murindahabi na we yahakanye yivuye inyuma ndetse avuga ko hari abihishe inyuma mu kumugambanira bakamutwara abaclients be. Urujijo rwaje kuvuka aho mu masaha make ibyo byose bibaye, ababyeyi b’uyu mwana bisubiyeho bemera ko Murindahabi akomeza kubabera umujyana w’abana babo. Abantu ku mbuga nkoranyambaga bakomeje kudashira amakenga ibyabaye bamwe bati ni agakino kakozwe mu rwego rwo kumenyekanisha bariya bana, abandi bati bishobora kuba byarabaye ahubwo Murindahabi akemera gutanga amafaranga kugira ngo arinde izina rye. Umwe yagize ati “Ibi bintu bishobora kuba ari agakino bakinnye ngo abantu twese turangare kandi ni nabyo ibintu byashyushye n’utari uzi bariya bakobwa yabamenye”. Undi yagize ati “Irene azi ibyo arimo yabonye ko izina rye ryangiritse ahita abona ko bariya babyeyi na bo bazi ubwenge abaha amafaranga ubundi yishyiriraga mu gifu”. Bijya bibaho ko mu myidagaduro hari bamwe mu byamamare bahimba inkuru kabone n’ubwo yaba ari mbi kugira ngo abantu bate umwanya ndetse bazamure uburyo abantu babakurikire cyane, bigakorwa cyane iyo batangiye kutagaragara ku ruhando rw’ibyamamare.

Serivisi zose za RURA zigiye kuboneka kuri murandasi. Iyi gahunda yo gukoresha ikoranabuhanga mu gutanga serivisi zose, ije kugabanya na none umubare w’ impapuro zikoreshwa, zikajya ziboneka kuri murandasi bitagoranye, bityo umucuruzi wafataga umwanya ajya gusinyisha mu nzego z’ubuyobozi zitandukanye, byose abisange kuri murandasi. Patience Umutesi, uhagarariye TMEA mu Rwanda, avuga ko intego za TMEA ari ukorohereza umucuruzi kugera ku iterambere yifuza nta mananiza Kandi vuba. Ati “Umucuruzi ushaka kubona icyangombwa yajya yinjira mu biro, agafungura murandasi, akuzuza ibisabwa, ubundi agahita abona icyangombwa cye, atiriwe atega, adataye umwanya wo kujya I bunaka kubihiga. Noneho Kandi usibye amafaranga n’igihe azaba arokoye, bizanamuteza imbere, Kandi bitange n’akazi ku banditsi”. Ibyo byashimangiwe na Lt Col. Patrick Nyirishema, umuyoboyi wa RURA, aho yagize ati “Ubusanzwe hari serivisi zacu zatangirwaga kuri murandasi. Ariko noneho turagira ngo zose ziyijyeho. Ibyo bizatuma hari iterambere ryiyongera ku batugana, rigabanye inshuro n’umwanya bamaraga baza gusinyisha, kwaka ibyangobwa, no kubitanga. Cyane cyane ku bakora ubucuruzi bwambuka umupaka, buriya iyi serivisi izaborohereza cyane”. Uyu mushinga kandi uje gufasha intego ya Goverinoma y’u Rwanda, yo gukuraho burundu ingendo n’impapuro muri serivisi zayo zose yiswe “zero trips and zero paper in all Government services”.

The Ben azitabira ibirori bizabera Portofino i Nyarutarama. Umuririmbyi Mugisha Benjamin benshi bazi nka The Ben mbere y’uko atarama muri East Africa Party tariki ya 1 Mutarama 2017, azitabira ibirori bikomeye kizabera kuri Hotel Portofino iherereye i Remera.Kuwa 24 Ukuboza 2016 nibwo The Ben yageze mu Rwanda nyuma y’imyaka itandatu akorera muzika muri Leta zunze ubumwe za Amerika. N’amarira menshi uyu muhanzi yatunguwe no kongera kubona abavandimwe ataherukaga.Mushyoma Joseph umuyobozi wa EAP ifatanya na Bralirwa mu gutegura ’East Africa Party’ (...)Umuririmbyi Mugisha Benjamin benshi bazi nka The Ben mbere y’uko atarama muri East Africa Party tariki ya 1 Mutarama 2017, azitabira ibirori bikomeye kizabera kuri Hotel Portofino iherereye i Remera.Kuwa 24 Ukuboza 2016 nibwo The Ben yageze mu Rwanda nyuma y’imyaka itandatu akorera muzika muri Leta zunze ubumwe za Amerika. N’amarira menshi uyu muhanzi yatunguwe no kongera kubona abavandimwe ataherukaga.Mushyoma Joseph umuyobozi wa EAP ifatanya na Bralirwa mu gutegura ’East Africa Party’ binyuze mu kinyobwa cyayo Primus ari nayo yazenye The Ben mu Rwanda. Yabwiye umunyamakuru wa Umuryango.rw ko tariki ya 31 Ukuboza 2016, The Ben azitabira ikirori [ Vibe Party] kizabera i Remera.Yanavuze ko hari abavangavanga umuziki [Dj’s] benshi batandukanye ari nabo bazabanziriza The Ben kuburyo abazitabira icyo kirori bazaryoherwa. Avuga ko The Ben uherutse gushyira hanze indirimbo ’Habibi’ azaririmba indirimbo ebyiri cyangwa agakora ibizwi nka ’Akapela’ aho umuhanzi aba aririmba indirimbo ariko atayisoza.Mushyoma Joseph yakomeje avuga ko abazitabira icyo kirori bazagira amahirwe yo kwifotozanya n’umuhanzi bikundira ’The Ben’, bakishimira umwaka mushya wa 2017 tugiye gutangira mu minsi ya vuba.The Ben yavuye mu Rwanda mu mwaka wa 2010. Mu myaka itandatu amaze muri Amerika yatunganyije indirimbo nyinshi zanyuze benshi, I’m in Love, Ntacyadutanya, Konahindutse, Habibi kugeza kuri ’Roho yanjye’ aherutse gushyira hanze.Kwinjira muri iki gitaramo kizaba tariki ya 31 Ukuboza 2016, ni ibihumbi 10,000Rwf. Kizatangira guhera saa yine za mugitondo kugeza saa kumi n’ebyili z’umugoroba. Dj Karim, Dj Toxxyk, Dj Miller ndetse na Dj Diallo ni bamwe mu bazasusurutsa abantu.The Ben azitabira ikirori kizabera kuri Hotel Portofino i Remera’East African Party’ ni igitaramo ngaruka mwaka gitegurwa na Kompanyi y’ubucuruzi ya EAP ifatanyije n’uruganda rwa Bralirwa binyuze mu kinyobya cya ’Primus’. Mu myaka itambutse iyi kompanyi yagiye izana abahanzi batandukanye barimo Diamond ukomoka muri Tanzania ndetse na Koshens wo muri Jamaica.

UMWUKA WERA UTUMA TUGIRA IMBARAGA. 1-2. (a) Ni iki kidufasha kwihanganira ibibazo duhura na byo buri munsi? Sobanura. (b) Ni iki turi busuzume muri iki gice? ESE wigeze usubiza amaso inyuma ukibuka ikigeragezo wahuye na cyo, maze ukavuga uti: “Iyo Imana itamfasha sinari gushobora kwihangana”? Benshi muri twe byatubayeho. Birashoboka ko wari utekereje ukuntu washoboye kwihangana, igihe wari urwaye indwara ikomeye cyangwa igihe wapfushaga umuntu. Iyo ushubije amaso inyuma, ubona ko icyatumaga ushobora kwihangana umunsi ku wundi, ari uko Yehova yaguhaga umwuka wera, ugatuma ugira “imbaraga zirenze izisanzwe.”2 Kor 4:7-9. 2 Nanone dukeneye umwuka wera kugira ngo tudatwarwa n’iyi si mbi (1 Yoh 5:19). Uretse n’ibyo, dukeneye imbaraga zo kurwana n’“ingabo z’imyuka mibi” (Efe 6:12). Ni yo mpamvu tugiye gusuzuma uburyo bubiri umwuka wera udufasha, tukabasha guhangana n’ibyo bibazo byose. Hanyuma turi busuzume icyo twakora kugira ngo umwuka wera udufashe mu buryo bwuzuye. UMWUKA WERA UTUMA TUGIRA IMBARAGA 3. Yehova adufasha ate kwihanganira ibigeragezo? 3 Umwuka wera Yehova aduha utuma tubona imbaraga zo gusohoza inshingano zacu nubwo twaba duhanganye n’ibigeragezo. Intumwa Pawulo yabonaga ko icyatumaga ashobora gukomeza gukorera Imana nubwo yari ahanganye n’ibigeragezo, ari uko yishingikirizaga ku ‘mbaraga za Kristo’ (2 Kor 12:9). Mu rugendo rwe rwa kabiri rw’ubumisiyonari, yamaze igihe kinini abwiriza, ariko yanagombaga gukora akazi gasanzwe, kugira ngo abone ibimutunga. Yabaga i Korinto kwa Akwila na Purisikila bakoraga akazi ko kuboha amahema. Kubera ko Pawulo na we yari abizi, yagenaga iminsi runaka agakorana na bo  (Ibyak 18:1-4). Umwuka wera wahaye Pawulo imbaraga zo gukora akazi gasanzwe, agakora n’umurimo wo kubwiriza. 4. Dukurikije ibivugwa mu 2 Abakorinto 12:7b-9, ni ikihe kibazo Pawulo yari afite? 4 Soma mu 2 Abakorinto 12:7b-9. “Ihwa ryo mu mubiri” Pawulo yavuze muri iyi mirongo ryerekeza ku ki? Iyo ihwa rikujombye rikaguma mu mubiri, urababara cyane. Ubwo rero, Pawulo yavugaga ko na we yari afite ikigeragezo cyamubabazaga cyane. Icyo kigeragezo yakise ‘umumarayika wa Satani’ wakomezaga ‘kumukubita.’ Birashoboka ko Satani cyangwa abadayimoni atari bo batezaga Pawulo ibigeragezo, mbese nk’aho bamujombaga ihwa mu mubiri. Ariko igihe iyo myuka mibi yabonaga ikibazo Pawulo yagereranyije n’“ihwa,” ishobora kuba yaragerageje kumusonga, ikamera nk’irushaho gucengeza iryo hwa mu mubiri we. Pawulo yakoze iki? 5. Yehova yashubije ate amasengesho ya Pawulo? 5 Mu mizo ya mbere Pawulo yifuzaga ko iryo ‘hwa’ rimuvamo. Yaravuze ati: “Ninginze Umwami [Yehova] incuro eshatu zose nsaba ko rimvamo.” Nubwo Pawulo yasenze atitiriza, iryo hwa ryamugumyemo. Ese ibyo byaba bishatse kuvuga ko Yehova atashubije amasengesho ye? Oya rwose. Yarayashubije. Yehova ntiyamukuriyeho icyo kibazo, ariko yamuhaye imbaraga zo kukihanganira. Yehova yaramubwiye ati: ‘Imbaraga zanjye zirimo ziruzurira mu ntege nke’ (2 Kor 12:8, 9). Koko rero, Imana yafashije Pawulo akomeza kwishima no gutuza.Fili 4:4-7. 6. (a) Yehova ashobora gusubiza amasengesho yacu ate? (b) Amasezerano avugwa mu mirongo y’Ibyanditswe yatanzwe, agukomeza ate? 6 Ese kimwe na Pawulo, nawe wigeze kwinginga Yehova umusaba kugukuriraho ikigeragezo? Ese niba warasenze kenshi winginga ariko ikibazo wari ufite ntigikemuke cyangwa kikarushaho gukomera, byatumye uhangayika, utekereza wenda ko Yehova atakikwemera? Niba byarakubayeho, ibuka urugero rwa Pawulo. Nk’uko Yehova yashubije amasengesho ye, ni na ko azasubiza amasengesho yawe. Yehova ashobora kudakuraho ikibazo uhanganye na cyo. Ariko azaguha umwuka wera, ubone imbaraga zo kukihanganira (Zab 61:3, 4). Ushobora ‘gukubitwa hasi,’ ariko Yehova ntazagutererana.2 Kor 4:8, 9; Fili 4:13. UMWUKA WERA UDUFASHA GUKOMEZA GUKORERA YEHOVA 7-8. (a) Ni mu buhe buryo umwuka wera wagereranywa n’umuyaga? (b) Petero asobanura ate imikorere y’umwuka wera? 7 Ni mu buhe buryo bundi umwuka wera udufasha? Umwuka wera twawugereranya n’umuyaga. Ubwato bushobora kuyoborwa n’umuyaga uhuha ugana mu kerekezo bwerekejemo, bukagera aho bujya amahoro, nubwo mu nyanja haba harimo

Rwamagana: Mu bakurikiranyweho kwica Umunyeshuri harimo uwamusabye ko bakundana arabyanga. Tariki 8 Gashyantare 2017, Ikinyamakuru Umuryango twabagejejeho inkuru y’ Umwana w’ umukobwa witwa Uwase Claire wigaga mu ishuri ryisumbuye rya Bicumbi riherere mu kagari ka Bicumbi, Umurenge wa Mwurire ho mu karere ka Rwamagana wishwe n’ abagizi ba nabi.Amakuru mashya Umuryango wamenye ni uko muri batatu bakurikiranyweho urupfu rwa Uwase wari mu kigero cy’ imyaka 16 harimo uwigeze kumusaba ko bakundana akabimwangira.Umuvugizi wa Polisi y’ u Rwanda mu Ntara y’ Iburasirazuba IP Emmanuel (...)Tariki 8 Gashyantare 2017, Ikinyamakuru Umuryango twabagejejeho inkuru y’ Umwana w’ umukobwa witwa Uwase Claire wigaga mu ishuri ryisumbuye rya Bicumbi riherere mu kagari ka Bicumbi, Umurenge wa Mwurire ho mu karere ka Rwamagana wishwe n’ abagizi ba nabi.Amakuru mashya Umuryango wamenye ni uko muri batatu bakurikiranyweho urupfu rwa Uwase wari mu kigero cy’ imyaka 16 harimo uwigeze kumusaba ko bakundana akabimwangira.Umuvugizi wa Polisi y’ u Rwanda mu Ntara y’ Iburasirazuba IP Emmanuel Kayigi yabwiye Ikinyamakuru Umuryango ko aya makuru yatangajwe n’ umwe mu batawe muri yombi.Uyu mwana w’ umukobwa yishwe tariki ya 6 Gashyantare ubwo yari avuye kuvoma mu masaha ya saa moya z’ umugoroba. Uwase yahuye n’ abasore batatu baramufata bamujyanwa mu ikawa bamufata ku ngufu bimuviramo urupfu.Mu basore bamufashe ku ngufu babiri batawe muri yombi undi aracyashakishwa kuko yahise atoroka. IP Kayigi yabwiye Umuryango ko abasore babiri bafashwe bafungiye kuri Sitasiyo ya Kigabiro.Aba basore buri umwe afite imyaka 22 muri bo witwa Mvuyekure Charles niwe wabwiye polisi ko mugenzi we bafunganywe yigeze gusaba Uwase ko bakundana Uwase akabyanga bigatuma agambirira kuzamugirira nabi. Uvugwaho kuba yarasabye urukundo Uwase yari umukozi wo mu rugo iwabo wa Uwase.Aba basore babwiye polisi ko batamusambanyije bagambiriye kumwica, ngo banamusize mu ikawa batazi ko yapfuye.IP Kayigi yavuze ko ibisubizo byo kwa muganga bitaragaragaza icyateye urupfu rwa Nyakwigendera gusa ahamya ko yishwe no kubura umwuka bitewe n’ uko aba basore ubwo bamusambanyaga bamupfutse mu maso ngo atababona akabamenya kuko bari abaturanyi be. Ngo banamupfutse umunwa ngo atavuza induru ari nabyo IP Kayigi ashingiraho avuga ko yishwe no kubura umwuka.Nubwo Umuvugizi wa Polisi ahamya ko uyu mwana wishwe no kubura umwuka, ubuyobozi bw’ akarere ka Rwamagana bwo bwari bwatangarije Umuryango koUwase yaba yarishwe agoronzowe ijosi.Aba basore uko ari babiri babwiye polisi ko bemera icyaha bakoze. Polisi ikomeje gushakisha umusore wa gatatu watorotse.Umuvugizi wa Polisi IP Kayigi yavuze ko umurambo wa Nyakwigendera wamaze gushyingurwa.

kugira. (Soma muri 2 Petero 1:5-8.) ‘Nidushyiraho umwete wose tubikuye ku mutima’ kugira ngo tugire umuco wo kumenya kwifata, kwihangana, urukundo rwa kivandimwe n’indi mico myiza, tuzakomeza gukura mu buryo bw’umwuka. Jya wibaza uti: “Ni iki nagombye gukora uyu munsi kugira ngo nkure mu buryo bw’umwuka?” KURIKIZA AMAHAME YA BIBILIYA BURI MUNSI 14. Kuba umuntu uhoza ubwenge ku bintu by’umwuka byadufasha bite mu mibereho yacu? 14 Nitugira imitekerereze nk’iya Kristo, bizagaragarira mu myifatire tugira ku kazi, ku ishuri, mu byo tuvuga no mu myanzuro dufata. Iyo myanzuro ni yo igaragaza ko twihatira kuba abigishwa ba Kristo. Iyo dukuze mu buryo bw’umwuka, ntitwifuza ko hari ikintu cyakwangiza ubucuti dufitanye na Yehova. Iyo duhanganye n’ibishuko, imico ya gikristo idufasha kubitsinda. Iyo tugiye gufata imyanzuro tubanza gutekereza, tukibaza tuti: “Ni ayahe mahame yo muri Bibiliya azamfasha gufata umwanzuro? Mu bibazo nk’ibi, Kristo yakora iki? Ni iki cyashimisha Yehova?” Nimucyo dusuzume ibintu bishobora kubaho, kugira ngo twitoze gutekereza muri ubwo buryo. Muri buri rugero, turi burebe amahame yo mu Byanditswe yadufasha gufata umwanzuro mwiza. 15, 16. Tanga ingero zigaragaza ukuntu kugira imitekerereze nk’iya Kristo byadufasha mu gihe (a) duhitamo uwo tuzabana. (b) duhitamo inshuti. 15 Mu gihe duhitamo uwo tuzabana. Ihame ryadufasha riri mu 2 Abakorinto 6:14, 15. (Hasome.) Pawulo yagaragaje neza ko umuntu w’umwuka adashobora guhuza n’umuntu wa kamere. None se iryo hame ryadufasha rite guhitamo uwo tuzabana? 16 Mu gihe duhitamo inshuti. Ihame ryadufasha riri mu 1 Abakorinto 15:33. (Hasome.) Umuntu wubaha Imana azirinda inshuti zishobora gutuma ukwizera kwe gucogora. Ni ibihe bibazo byadufasha gukurikiza iryo hame? Urugero, iri hame warikurikiza ute mu gihe ushyikirana n’abandi ku mbuga nkoranyambaga? Ryagufasha rite mu gihe hari abantu utazi bagutumiriye gukina na bo imikino yo kuri mudasobwa? Ese imyanzuro mfata imfasha gukura mu buryo bw’umwuka? (Reba paragarafu ya 17) 17-19. Gukura mu buryo bw’umwuka bizagufasha bite (a) kwirinda ibintu bitagira umumaro? (b) kwishyiriraho intego? (c) kwitwara neza mu gihe habayeho ubwumvikane buke? 17 Ibikorwa byatuma tudakomeza gukura mu buryo bw’umwuka. Pawulo yahaye  Abakristo bagenzi be umuburo ukomeye cyane. (Soma mu Baheburayo 6:1.) Ni iyihe ‘mirimo ipfuye’ twagombye kwirinda? Ni ibintu byose bitagira icyo bitwungura mu buryo bw’umwuka. Iryo hame rishobora kudufasha gusubiza ibibazo nk’ibi ngo: “Ese iki gikorwa hari icyo kimariye? Ese nagombye kwifatanya muri uyu mushinga w’ubucuruzi? Kuki ntagomba kujya mu gatsiko k’abashaka impinduka muri iyi si?” Ese imyanzuro mfata imfasha kwishyiriraho intego? (Reba paragarafu ya 18) 18 Intego zo mu buryo bw’umwuka. Mu Kibwiriza cyo ku Musozi, Yesu yaduhaye inama nziza ku birebana no kwishyiriraho intego (Mat 6:33). Umuntu ukuze mu buryo bw’umwuka akurikirana intego zifitanye isano n’Ubwami bw’Imana. Kuzirikana iryo hame byadufasha gusubiza ibibazo nk’ibi ngo: “Ese nagombye kwiga kaminuza? Ese nakwemera aka kazi?” Ese imyanzuro mfata imfasha ‘guharanira amahoro’? (Reba paragarafu ya 19) 19 Mu gihe habayeho ubwumvikane buke. Mu gihe habayeho ubwumvikane buke, inama Pawulo yagiriye Abakristo b’i Roma yadufasha ite (Rom 12:18)? Twihatira ‘kubana amahoro n’abantu bose,’ kubera ko turi abigishwa ba Kristo. Twitwara dute iyo habayeho ubwumvikane buke? Ese kwemera ibitekerezo by’abandi biratugora? Ese tuzwiho ko turi abantu ‘baharanira amahoro’?Yak 3:18. 20. Kuki wifuza gukomeza kugira amajyambere mu buryo bw’umwuka? 20 Izo ni ingero nke gusa zigaragaza ukuntu amahame yo muri Bibiliya ashobora kudufasha gufata imyanzuro igaragaza ko tuyoborwa n’umwuka w’Imana. Iyo duhoza ubwenge ku bintu by’umwuka, turushaho kugira ibyishimo kandi tukanyurwa. Robert twavuze tugitangira agira ati: “Maze kugirana ubucuti na Yehova, ni bwo nabaye umugabo mwiza n’umubyeyi mwiza. Naranyuzwe kandi ndishima.” Nitwihatira kugira amajyambere yo mu buryo bw’umwuka, natwe tuzabona imigisha myinshi. Nituba abantu b’umwuka, tuzagira ubuzima bushimishije muri iki gihe kandi tuzagire “ubuzima nyakuri” mu gihe kizaza.1 Tim 6:19.

Kwiruka kw'Ikirere. Kwiruka kw'ikirere ni documentaire yerekana Robert Alstead na Joanna Clarke wo muri icycle.ca Productions Ltd. Iyi filime yibanze ku kwiyamamaza kw’amatora mu 2013 y’umuhanga mu bumenyi bw’ikirere Andrew J. Weaver nk’umunyamuryango wa mbere w’ishyaka rya Green Party mu Nteko ishinga amategeko muri Columbiya y’Ubwongereza, muri Kanada. "Kwiruka kw'ibihe" yerekanwe bwa mbere mu iserukiramuco rya Filime DOXA ryabereye i Vancouver muri Gicurasi 2015.

Perezida Tshisekedi yashyizeho umuyobozi mushya w’ikigo gishinzwe iperereza. Binyuze mu itangazo rya perezida ryasohotse ku wa gatanu,tariki 31 Gicurasi , Félix Tshisekedi yagize Justin Inzun Kakiak umuyobozi mukuru w’ikigo cy’igihugu gishinzwe iperereza (ANR).Justin Inzun Kakiak yigeze kuyobora uru rwego kuva muri Werurwe 2019 kugeza mu Ukuboza 2021, ubwo yagirwaga Ambasaderi udasanzwe wa RDC i Brazaville muri Repubulika ya Congo.Iri teka rya Perezida rishyira umunyamategeko Augustin Mulumba Nsabwa ku mwanya w’umuyobozi mukuru wungirije wa ANR.Asimbuye Daniel Lusadisu Kiambi, umusimbura wa Jean Hervé Mbelu ku buyobozi bwa ANR.Izi mpinduka mu buyobozi bwa ANR zije nyuma y’ibyumweru bibiri habaye"kugerageza guhirika ubutegetsi" byakozwe n’itsinda rya Christian Malanga.Nyuma yo kugaba ibitero mu rugo rwa Vital Kamerhe, uyu yaje gufata ingoro ya perezida mu minota mike, mbere yo kuraswa n’ingabo zirinda Perezida, ku cyumweru tariki ya 19 Gicurasi.

Banki Crane Rwanda. Banki Crane Rwanda yari banki y'ubucuruzi ikorera mu Rwanda, yemewe na Banki nkuru y’u Rwanda, nk’umuyobozi ushinzwe amabanki y’igihugu. Muri Kamena 2017, Banki y’ubucuruzi y'afurika yashyize umukono ku masezerano yo kugura umutungo muri Banki ya Crane y’u Rwanda, mu gihe hagitegerejwe ko byemezwa n’amabwiriza. Banki yatangiye gukora ku wa mbere 30 Kamena 2014, imaze kubona uruhushya rwa banki rutagira umupaka muri NBR, umwaka umwe mbere. Ikigereranyo cy’agaciro k’umutungo w’ikigo mu Kuboza 2014 cyari hafi miliyoni 13.7 z’amadolari y’Amerika, aho abanyamigabane bangana na miliyoni 8.6 US z'amadolari y'amerika. Igipimo cy’ivunjisha ryemewe ku ya 31 Ukuboza 2014 cyari USh 2.778 = n'idolari rimwe 1.00. Ownership. Banki Crane yu Rwanda yari ishami rya 100% rya Banki yu Crane , yari banki ya 3 nini y’ubucuruzi muri Uganda, banki nini y’ubucuruzi gakondo mu gihugu, ifite umutungo wa miliyoni 620 z’amadolari y’Amerika mu Kuboza 2014. Muri Gicurasi 2017, ikigo cy’imari iciriritse CBA Rwanda, cyatangaje ku mugaragaro umugambi wo kugura Crane Bank Rwanda, banki y’ubucuruzi, isosiyete y’ababyeyi muri Uganda yari yagurishijwe kandi abaguzi b’ababyeyi ntibifuzaga kugumana ishami ry’u Rwanda. Ku ya 15 Kamena 2017 Itsinda rya CBA ryasinyanye amasezerano yo kugurisha no kugura na Banki ya DFCU, ba nyiri Crane Banki yu Rwanda. Kugura byasabye kwemererwa n'amategeko mu Rwanda, Kenya na Uganda. Sale and acquisition. Muri Gashyantare 2018, nyuma yo kwemezwa na Banki nkuru y’u Rwanda, Banki Nkuru ya Kenya na Banki ya Uganda, Itsinda rya CBA ryigaruriye u Rwanda rwa Crane. Umutungo hamwe ninshingano byabonye, ​​harimo amashami atatu akorera muri Kigali, biteganijwe ko bizahuzwa nibikorwa bisanzwe by’imari iciriritse ya CBA Rwanda. Itsinda Ruparelia. Crane Bank u Rwanda yari umunyamuryango wa Groupe Ruparelia, ihuriro rikorera muri Uganda, ryarimo banki, amasosiyete y’ubwishingizi, ibiro by’ivunjisha, amashuri, amaradiyo, kaminuza, amahoteri na resitora. Mu Kwakira 2016, Banki ya Uganda yafashe ubuyobozi bwa Crane Bank n’ibigo biyishamikiyeho, kubera igishoro gike. Muri Mutarama 2017, Banki ya DFCU yaguze umutungo n'imyenda bya Crane Bank. Crane Bank Rwanda yagurishijwe muri Banki yubucuruzi ya Afrika Group muri Gashyantare 2018. Amashami. kuva muri Nyakanga 2015, CBR ikomeza amashami akurikira.

Leandre Essomba Willy Onana yasinyiye Simba SC. Aya makuru Kigai Today iyahamirijwe n’umwe mu bantu bahafi b’uyu rutahizimu ukomoka muri Cameroon. Ati"Yego,byarangiye. Yasinye amasezerano y’imyaka ibiri." Leandre Essomba Willy Onana yayoboye abatsinze ibitego byinshi mu Rwanda muri shampiyona ya 2022-2023 atsinze ibitego 16 atanze n’impira itanu yavuyemo ibitego byose yakoze mu mikino 23 yakinnye. Leandre Essomba Willy Onana yageze muri Rayon Sports mu mpeshyi ya 2021 akaba yari amaze imyaka ibiri ayikinira Umunyamakuru @UwimanaJeanJul1

Polisi y’u Rwanda yafunguriye amarembo abasore n’inkumi bifuza kuyinjiramo. Polisi y’igihugu iramenyesha abasore n’inkumi bose bashaka kwinjira muri Polisi y’igihugu ko guhera tariki ya 16 Kanama kugeza ku ya 3 Nzeri 2017 irikwandika ababyifuza.Nk’uko bigaragara mu itangazo, ryashyizweho umukono na ACP Felly Bahizi Rutagerura Komiseri ushizwe abakozi; Ababyifuza bagomba kuba bujuje ibi bikurikira:1. Kuba ari umunyarwanda;2. Kuba abishaka;3. Kuba afite imyaka iri hagati ya 18 na 25;4. Kuba afite impamyabushobozi yamashuri yisumbuye (A2);5. Kuba atarigeze (...)Polisi y’igihugu iramenyesha abasore n’inkumi bose bashaka kwinjira muri Polisi y’igihugu ko guhera tariki ya 16 Kanama kugeza ku ya 3 Nzeri 2017 irikwandika ababyifuza.Nk’uko bigaragara mu itangazo, ryashyizweho umukono na ACP Felly Bahizi Rutagerura Komiseri ushizwe abakozi; Ababyifuza bagomba kuba bujuje ibi bikurikira:1. Kuba ari umunyarwanda;2. Kuba abishaka;3. Kuba afite imyaka iri hagati ya 18 na 25;4. Kuba afite impamyabushobozi yamashuri yisumbuye (A2);5. Kuba atarigeze akatirwa igifungo kirengeje amezi atandatu cyangwa a tari gukurikiranwaho icyaha gikomeye;6. Kuba afite ubuzima buzira umuze;7. Kuba atarigeze yirukanwa mu mirimo ya leta;8. Kuba yiteguye gukorera ahariho hose.Abujuje ibisabwa baziyandikisha kubiro bya polisi byo kurwego rw’akarere (DPU) batuyemo bitwaje forumirere yujuje neza iboneka ku rubuga rwa internetwww.police.gov.rw, fotokopi y’impamyabushobozi yamashuli bize, fotokopi y’irangamuntu, n’ifoto imwe ngufi.Itangazo rikomeza rivuga ko ku bantu batazabona internet, Abatazabona internet bazakura forumirere ku biro bya polisi byo ku rwego rw’akarere.

Ntwari Fiacre ufitiye isezerano APR FC yerekeje muri Afurika y’Epfo. Uyu musore wari umaze imyaka ibiri akinira AS Kigali yahagurutse i Kigali mu rukerera rwo kuri uyu wa Gatatu Saa Saa na 45 (01:45) yerekeza muri Afurika y’Epfo, hamwe mu ho ashobora gukina n’ubwo ikipe itari yamenyekana kugeza ubu. Amakuru avuga ko Ntwari Fiacre afite ubutumire bw’amakipe arenze imwe ashobora kwerekezamo. Fiacre agiye ahaye isezerano APR FC Uyu munyezamu ubu ufatwa nk’uwa mbere mu ikipe y’igihugu y’u Rwanda yavuzwe mu makipe atandukanye akomeye hano mu Rwanda aho yifujwe n’amakipe atatu akomeye, iya mbere ni APR FC yegukanye igikombe cya shampiyona ya 2022-2023, yashakaga ko yazayifasha mu mikino ya CAF Champions League ifitemo intego zo kugera kure nibura mu matsinda. Amakuru agera kuri Kigali Today avuga ko Ntwari Fiacre atigeze ahakanira iyi kipe y’ingabo z’igihugu ahubwo yababwiye ko afite aho ashobora kubanza kugerageza hanze y’u Rwanda, akaba yazabakinira mu gihe byakwanga ko nta handi azakina mu Rwanda uretse muri APR FC kuri ubu inayobowe na Lt Col Richard Karasira wari umuyobozi w’ikipe ya Marine FC ubwo uyu munyezamu yari akiyirimo. Aya makuru akomeza avuga ko yewe nyuma yo kubwira iyi kipe gutya, APR FC yahise itangira gutekereza uko yabona undi munyezamu kuko babona izamu ryabo rikeneye imbaraga zirenze iza Ishimwe Pierre kugeza ubu wari umunyezamu wa mbere, ariko mu mwaka w’imikino wa 2023-2024 ushobora kuzaba ari umunyezamu wa kabiri yungirije Umunyamahanga mu gihe Ntwali Fiacre yaba agumye hanze y’u Rwanda. Police FC na Rayon Sports zaramwifuje Ntwari Fiacre kuva yava mu ikipe ya Marine mu 2021 muri AS Kigali yagize ibihe byiza byatumye amakipe menshi atekereza kuzamugura mu gihe yaba asoje amasezerano. Ikipe ya Police FC yo muri iyi mpeshyi byageze kure inavugwa ko yamaze kuyisinyira amasezerano y’imyaka ibiri iri mbere. Ntwari Fiacre ariko bivugwa ko yagiranye ibiganiro n’ikipe ya Police FC gusa ntibemeranye ku mafaranga agomba guhabwa kugira ngo ayisinyire aho iyi kipe yifuzaga kumuha miliyoni 15 Frw we akifuza mililiyoni 20 Frw. Rayon Sports ni indi kipe yifuje Ntwali Fiacre yewe nayo haba ibiganiro hagati y’impande zombi ariko nayo bitagenze neza ngo ashyire umukono ku masezerano. Ntwari Fiacre yazamukiye mu ishuri ry’umupira w’amaguru rya APR FC, akinira ikipe nkuru yayo guhera mu 2017 maze nyuma atizwa muri Marine FC mu mwaka wa 2019 ari yo yavuyemo yerekeza muri AS Kigali mu 2021. Umunyamakuru @UwimanaJeanJul1

NESA yatangaje igihe izashyirira hanze amanota y’ibizamini bya Leta. Ikigo cy’Igihugu gishinzwe Ibizamini n’Ubugenzuzi bw’Amashuri (NESA), cyashyize gitangaza igihe kizashyirira hanze amanota y’abanyeshuri bakoze ibizamini bya leta mu mashuri abanza no mu kiciro rusange.Amanota y’ibizamini bya Leta bisoza amashuri abanza n’ ibisoza icyiciro rusange cy’ amashuri yisumbuye azatangazwa ku wa kabiri tariki ya 27/09/2022 guhera saa 15:00 z’ amanywa.Iki kigo kibinyujije kuri Twitter cyagize kiti "NESA yishimiye kumenyesha abanyeshuri, ababyeyi, abarezi ndetse (...)Ikigo cy’Igihugu gishinzwe Ibizamini n’Ubugenzuzi bw’Amashuri (NESA), cyashyize gitangaza igihe kizashyirira hanze amanota y’abanyeshuri bakoze ibizamini bya leta mu mashuri abanza no mu kiciro rusange.Amanota y’ibizamini bya Leta bisoza amashuri abanza n’ ibisoza icyiciro rusange cy’ amashuri yisumbuye azatangazwa ku wa kabiri tariki ya 27/09/2022 guhera saa 15:00 z’ amanywa.Iki kigo kibinyujije kuri Twitter cyagize kiti "NESA yishimiye kumenyesha abanyeshuri, ababyeyi, abarezi ndetse n’abafatanyabikorwa mu burezi ko amanota y’ibizamini bya Leta bisoza amashuri abanza n’ibisoza icyiciro rusange cy’ amashuri yisumbuye azatangazwa ku wa kabiri tariki ya 27/09/2022 saa Cyenda (15h00)."Umwaka w’amashuri 2022/2023 uratangira kuri uyu wa Mbere,tariki ya 26 Nzeri 2022.Mu mwaka w’amashuri ushize,abanyeshuri biyandikishije ko bazakora ibizamini bisoza amashuri abanza bari 229,859.Mu cyiciro rusange abiyandikishije bari 127,869.

Assistive eating devices. Ibikoresho bifasha kurya birimo ibikoresho kuva mubikoresho bidafite tekinoroji kugeza kubikoresho byo kurya bya robo bifite tekinoroji. Ibikoresho bike byo kurya byikoranabuhanga birimo ibikoresho, amasahani hamwe n’ibikombe hamwe niminwa yorohereza ibiryo byoroshye. Igikombe hamwe nudukapu, ndetse nicyatsi gisanzwe gishobora gukoreshwa nkibikoresho bifasha kunywa. Bakoreshwa nabantu mugihe bafite ikibazo cyo kurya cyangwa kunywa bigenga. Ibi bikoresho mubisanzwe bikoreshwa kubantu bafite ubumuga, ariko birashobora no gukoreshwa kubana cyangwa abantu bafite buke. Barashobora kwimakaza ubwigenge mugihe c'ifunguro, ariko mubihe byinshi birashobora kandi kugabanya akazi k'abarezi mugihe cyo kurya. "Ibikoresho bifasha kurya birashobora kongera kwiyitaho, kongera kwihesha agaciro bijyanye no kongera ubwigenge, kongera umutekano mu gihe cyo kurya, kandi igihe cyo kurya kikaba cyiza ku bakozi bashinzwe kurera…". Ubuhanga buhanitse cyane, busanzwe busobanurwa nkibikoresho byubuhanga buhanitse, buraboneka kandi kugirango abantu babone ibyo bakeneye bafite imbogamizi zikomeye mubushobozi bwabo bwo kurya no kunywa badafashijwe nundi muntu. Ku bantu barwaye quadriplegia, Amyotrophique Lateral Sclerose (ALS, izwi kandi ku ndwara ya Lou Gehrig), ubumuga bwubwonko, imitsi yumugongo (SMA), nibindi bintu byinshi, igikoresho gikoresha imbaraga gishobora koroshya amaboko kurya kubuntu. Kubafite ubwoba, cyangwa imitsi idakomeye, ituma kurya muburyo gakondo bigoye, cyangwa bidashoboka, igikoresho cyo kugaburira gifasha gishobora kuba gifite agaciro. Ibyokurya bihinduka. Iki cyiciro kirimo n'ibikombe bitazemerera ibiryo kugwa cyangwa gusohoka muri kontineri kandi ntibizanyerera. Bimwe muri ibyo bikoresho biroroshye nka clip ku izamu ifata isahani isanzwe cyangwa igikombe Hariho amasahani menshi nayo afite umunwa ku nkombe ibuza ibiryo gusunikwa ku isahani igihe irimo gukubitwa. Ibindi byahinduwe cyangwa bikozwe muburyo budasanzwe kugirango bidatembera kumeza. Inzira ebyiri zisanzwe zo kubika amasahani n'ibikombe kumeza ni matel hamwe no gufata hasi. Ariko, niba umuntu uvugwa afite , noneho ibishingwe bishobora gukoreshwa. Hano hari ibikombe bidasanzwe hamwe namasahani afite bizomeka kumeza. Uru rufatiro ruzarinda ibyokurya bidashobora gukomanga mugihe ikintu cyangwa ameza byatewe. Ibikoresho bifasha. , ibyuma n' birashobora gukenera guhuzwa kugirango abantu babikoreshe Umuntu ku giti cye ashobora guhangana nigitigiri cyangwa ingendo yo gufungura no gufunga ukuboko cyangwa kuzamura ukuboko kugirango agaburire yigenga. Ibikoresho byahujwe bishobora kuba igisubizo kuri aba bantu. Byinshi nkibikapu biremereye kugirango bifashe guhinda umushyitsi, ibikoresho biremereye birashobora kugabanya guhinda umushyitsi. Ubu bwoko bwibikoresho birashobora kugurwa byumwihariko, ariko imigereka irashobora kandi kugurwa kugirango uhuze ibikoresho bigezweho mubikoresho bifasha. Iyi migereka irashobora gushiramo ikintu cyo kunyerera hejuru yikiganza kiremereye cyangwa gishobora kuba kinini cyangwa gikozwe mu kugira ngo gifate kandi kibuze ibikoresho kugwa mu ntoki. Amashusho n'imishumi nabyo birashobora gukoreshwa mugihe umuntu adashoboye gufata ikiganza na gito. Ibikoresho byo kugaburira intoki. Ibikoresho byo kugaburira intoki cyangwa kwikorera byateguwe kugirango umuntu yemererwe guhinda umushyitsi, cyangwa udafite ukuboko no guhuza amaboko kugenzura ibikoresho cyangwa kugenzura ibikoresho bya robo kugirango abone ibiryo hanyuma abizamure mu kanwa kandi yigaburire. Ibikoresho bimwe bihindura gusa ukuboko kwabakoresha. Ibindi bikoresho bitanga ukuboko kuremereye kugabanya umuvuduko udasanzwe. Ibikoresho byinshi bihanitse byemerera uyikoresha guhitamo ibiryo bifuza kurya no kugenzura umuvuduko barya. Ibi bikoresho byinshi cyane birashobora kwakira ubumuga bwinshi. Rimwe na rimwe, igikoresho gisaba uyikoresha gukoresha igikoresho kugirango ikiyiko gifate ibiryo hanyuma cyimure ikiyiko kumunwa, bityo bisaba urwego runaka rwubushobozi bwikiganza cyumukoresha (nukuvuga, bikoreshwa nabakoresha. imitsi). Mugihe cyibikoresho byinshi bihanitse bikoreshwa nuburyo butandukanye bwo guhinduranya intoki, inzira zose zo gufata no gutanga ibiryo bikorwa na mashini. Ibikoresho byo kugaburira. Ibikoresho byo kugaburira bikoresha byemerera abantu badashobora kwigaburira bakoresheje ubundi bwoko bwa tekinoroji ifasha kurya, kurya wenyine. Mubisanzwe, ibyo bikoresho bikora ukoresheje imbaraga ziva muri bateri yumuriro (kubishobora). Umukoresha agenzura igikoresho ukoresheje tablet ya ecran ya ecran cyangwa guhinduranya ibintu kugirango uhindure ibikorwa bitandukanye igikoresho cyihariye gitanga. Kwisi yose, hariho ibikoresho bike byo kugaburira bifite imbaraga mubucuruzi. Ibishushanyo nuburyo bakoramo biratandukanye cyane. Bamwe batanga isahani cyangwa isahani yoroshye ibiryo batangirwamo, mugihe abandi batanga ibyokurya bigabanijwe cyangwa ibikombe byinshi bituma ubwoko butandukanye bwibiribwa butandukana, kugirango birinde kuvanga ibiryo. Byinshi mubikoresho byo kugaburira hakiri kare byashushanyaga byari imashini gusa. Ibikombe bifasha hamwe na mugs. birashobora guhuzwa cyangwa kugurwa kugirango bifashe mubuzima bwa buri munsi. Ibikoresho bifasha cyane kunywa ni . Ibi ntibihendutse kandi bituma umukoresha adakenera gufata igikombe na gato. Amahame amwe yo gufasha ifunguro rya nimugoroba arashobora no gukoreshwa mugikombe cyangwa ibikombe. Ibice bitanyerera birasanzwe kuburyo bitanyerera kumeza, mugihe bikoreshwa kugirango babuze igikombe gukomanga. Mugihe igikombe gikomanze, wameneka ushobora gukoreshwa. Ibikombe bimwe bigurishwa nipfundikizo, ariko hariho nipfundikizo zishobora gukoreshwa muburyo butandukanye bwibikombe hamwe na mugiga. Ibikapu biremereye nabyo birasanzwe kubantu bafite ubwoba. Kubantu bafite ubumuga bugabanya ikoreshwa ryintwaro na / cyangwa amaboko, ibicuruzwa byo kunywa kubuntu nabyo birahari. Ihuza ryo hanze. https://feedingthedisabled.com/the-benefits-of-independent-eating-2/

Urujijo i Gasogi “KNC yanditse ibaruwa ivana Gasogi mu marushanwa. Icyifuzo cy’umuyobozi wa Gasogi United Kakooza Nkuriza Charles uzwi nka KNC cyo gusezera  mu marushanwa ya FERWAFA Cyashyizwe mu bikorwa kuko ubu ibaruwa isezera yamaze kugezwa mu nzego zibishinzwe. Ku mugoroba wo kuri uyu wa 29 mutarama 2024, umuyobozi wa Gasogi United yaraye ashyikirije  FERWAFA  ibaruwa   isezera  mu marushwa ategurwa  n’ishyirahamwe ry’umupira w’amaguru mu Rwanda anamenyesha  Rwanda Premier League, ariko hari urujijo ruhari  nuko amakuru agera kuri Ukweltimes avuga ko ikipe ya Gasogi United yazindukiye  mu myitozo. Nk’uko byemejwe n’umuyobozi wa Rwanda Premier League bwana hadji  Yusuf Mudaheranwa, yabwiye Radio Flash ko bamaze kwakira ibaruwa Yanditswe  n’umuyobozi wa Gasogi United, ikaba ari ibaruwa iri mo icyifuzo  cy’ikipe ya Gasogi United cyo gusezera mu marushanwa ya FERWAFA. Umuyobozi wa Rwanda Premier League akaba yatangaje ko  batarasubiza ino baruwa  gusa nyuma yo kuyisoma nta kintu kigaragara cyatumye  ino ikipe isezera. Uyu muyobozi kandi yavuze ko gusezera ku ikipe mu marushanwa bigira ingaruka nyinshi mu marushanwa  ikipe iba irimo cyane cyane mu mikino iba yarakinnye ndetse n’imikino iba igomba  gukina mu marushanwa atandukanye. Iki kibazo cyatangiye nyuma y’umukino wahuje  Gasogi United na AS Kigali ku wa 27 Mutarama 2024 kuri Kigali Pele Stadium, umukino uza kurangira Gasogi itsinzwe igitego kimwe ku busa. Nyuma y’umukino, umuyobozi wa Gasogi United yaje gutangaza ko agiye   gusesa  ikipe ya Gasogi United, agasezera mu marushanwa ya FERWAFA. Ibi yabitangaje avuga ko atishimiye imisifurire  yaranze uwo mukino , akavuga ko atakomeza guta umwanya mubyo we yise “umwanda”. Abakurikiranira hafi umupira w’amaguru   ntibemeranyijwe n’icyemezo cy’umuyobozi wa Gasogi kuko nta  kintu kidasanzwe cyagaragaye muri  uwo mukino. KNC asanzwe ari umutaripfana, kuko mu myaka yashize yigeze guhanwa kubera amagambo yatangaje atarishimiwe n’ishyirahamwe ry’umupira w’amaguru mu Rwanda.

U Bwongereza: Inzu yubakiwe guhungishirizwamo abayobozi yatahuwemo umurima munini w’ urumogi(AMAFOTO). Mu gihugu cy’ u Bwongereza mu nzu yubakiwe guhungishirizwamo abayozi, hatahuwe umurima w’ urumogi rufite agaciro ka amadorali y’ Amerika miliyoni n’ ibihumbi 200.Iyo nyubako yasanzwemo uyu murima w’ urumogi yubatswe munsi y’ ubutaka mu 1985, yubakwa na Minisiteri y’ ingabo y’ igihugu cy’ Ubwongereza. Iyo nyubako yubakiwe guhungishirizwamo abayobozi n’ abandi banyacyubahiro mu gihe haba habaye igitero gikomeye cy’ abiyahuzi, ifite ibyuma 20.Polisi yo muri Wiltshire yatangaje kuri uyu wa Kane ko (...)Mu gihugu cy’ u Bwongereza mu nzu yubakiwe guhungishirizwamo abayozi, hatahuwe umurima w’ urumogi rufite agaciro ka amadorali y’ Amerika miliyoni n’ ibihumbi 200.Iyo nyubako yasanzwemo uyu murima w’ urumogi yubatswe munsi y’ ubutaka mu 1985, yubakwa na Minisiteri y’ ingabo y’ igihugu cy’ Ubwongereza. Iyo nyubako yubakiwe guhungishirizwamo abayobozi n’ abandi banyacyubahiro mu gihe haba habaye igitero gikomeye cy’ abiyahuzi, ifite ibyuma 20.Polisi yo muri Wiltshire yatangaje kuri uyu wa Kane ko yataye muri yombi abantu batandatu mu mukwabu yakoze mu kigo cya RGHQ Chilmark (Regional Government Headquarters), cyubatswe munsi y’ubutaka mu 1985, kigenewe kurengera abayobozi muri guverinoma n’abandi bantu bakomeye muri ako gace mu gihe cy’ibitero by’intwaro z’ubumara.Gusa icyo kigo cyahagaritse imirimo mu 1992 nyuma y’Intambara y’Ubutita, kiza kugurishwa mu 1997.Dail mail yatangaje ko nubwo icyo kigo kitakibarizwa mu maboko ya Minisiteri y’Ingabo, kicyubatse ndetse n’inzugi zacyo zitapfa kwangizwa n’ikintu kibonetse cyose ziracyariho.Polisi ivuga ko nyuma yo kumenya amakuru y’ibikorerwa muri iyo nyubako, yategerereje hanze abakozi bayo kuko inzu zaho zitapfa kumeneka, hasohokamo abantu batatu ihita ibata muri yombi, maze yifashisha imfunguzo zabo mu kwinjira.Mu kugera imbere polisi ivuga ko yasanzemo abantu benshi bisa n’aho bakora mu busitani, n’ibiti byinshi by’urumogi kandi biri ku kigero gitandukanye mu gukura.Paul Franklin ukuriye Ishami rikurikirana ibyaha, mu itangazo yashyize ahagaragara yagize ati“Harimo ibyumba bigera kuri 20, bigabanyije mu nyubako ebyiri zigerekeranye, buri kimwe gifite uburebure bwa metero 60.9 n’ubugari bwa metero 21.3,”"Hafi buri cyumba cyahinduwe aho gukorera ibiti by’urumogi kandi hari n’ibimenyetso byinshi bigaragaza ko mbere rwahasaruwe.”Ubu abagabo batanu n’umwana umwe w’umuhungu ufite imyaka 15 bafashwe na Polisi y’u Bwongereza, yanatangaje ko uyu ushobora kuba ari wo murima munini w’urumogi utahuwe mu gihugu.

Perezida Nyusi arishimira ko iterabwoba ryagabanutse muri Cabo Delgado. Ibyo yabitangaje ubwo yari imbere y’Inteko Ishinga Amategeko y’icyo gihugu, aho Perezida Nyusi yavuze ko ibikorwa byo kurwanya iterabwoba byatumye abarikora batabwa muri yombi, aho abagera kuri 245 bakekwako iterabwoba bafashwe, hicwa abandi 200 barimo n’abayobozi babo 10. N’ubwo hari ibitero bya hato na hato bigikorwa mu ngo z’abasivili, Perezida Nyusi yabwiye abagize Inteko Ishinga Amategeko, ko aho ibintu biri kugeza uyu munsi bishimishije. Intara ya Cabo Delgado ikize kuri Gaz, ni yo yakomeje kwibasirwa n’ibitero by’umutwe w’iterabwoba wa Leta ya kisilamu kuva mu 2017, ibyo bitero bikaba bimaze guhitana abagera ku 3.340 na ho abarenga 800.000 bakurwa mu byabo. Uretse Ingabo z’u Rwanda, kuva muri Nyakanga uyu mwaka, ingabo 3.100 zaturutse mu bindi bihugu birimo ibyo muri Africa y’Amajyepfo, hari kandi iz’u Burayi na Amerika zoherejwe muri Cabo Delgado, iherereye mu Majyaruguru ya Mozambique, kujya gutanga ubufasha bwo guhagarika ibikorwa by’iterabwoba. Umunyamakuru @RuzindanaJunior

Abafana ba Rayon Sports bakoze akarasisi mbere yo kwakira Al Hilal SC Benghazi (Amafoto). Ni umukino wo kwishyura nyuma y’umukino ubanza wabaye tariki 24 Nzeri 2023 kuri Kigali Pelé Stadium ariko amakipe yombi akanganya 1-1. Kuri iyi stade n’ubundi ni ho hagiye kubera umukino wo kwishyura witabiriwe n’abakunzi ba Rayon Sports bafite icyizere cyo gusubiramo amateka bakoze mu 2018. Isaha imwe mbere yo gutangira k’umukino, stade yari imaze kuzura ku kigero cya 90% dore ko amatike y’ibihumbi 5 Frw ndetse n’ibihumbi 10 Frw yari yamaze gushira ariko bakaba batangiye kuhagera mu masaha ya kare mu birango by’ikipe yabo, nk’uko bigaragara muri aya mafoto. Amafoto: Moise Niyonzima Umunyamakuru @UwimanaJeanJul1

Muri iyo minsi abantu benshi bongera guterana ariko nta mpamba bafite. Nuko Yezu ahamagara abigishwa be arababwira ati: “Aba bantu barambabaje, dore uyu munsi ni uwa gatatu turi kumwe kandi ntibagifite icyo bafungura. Nimbasezerera badafunguye inzara irabatsinda ku nzira, kuko bamwe muri bo baturutse kure.” Abigishwa be baramubaza bati: “Twakura he ibyahaza aba bantu, ko aha hantu hadatuwe?” Yezu arababaza ati: “Mufite imigati ingahe?” Bati: “Dufite irindwi.” Nuko ategeka abantu kwicara hasi maze afata iyo migati uko ari irindwi, ashimira Imana, arayimanyura, ayiha abigishwa be ngo bayikwize abantu, barayitanga. Bari bafite n'udufi duke, na two adushimira Imana, ategeka ko badukwiza abantu. Bararya barahaga, bateranya ibisagutse byuzura ibitebo birindwi. Abariye bari ibihumbi bine. Nuko Yezu arabasezerera, aherako ajya mu bwato hamwe n'abigishwa be, bagera mu karere ka Dalimanuta. Abafarizayi baraza batangira kugisha Yezu impaka. Bamusaba ikimenyetso cyo kubemeza ko yatumwe n'Imana, ariko ari umutego bamutega. Maze asuhuza umutima ababaye aravuga ati: “Abantu b'iki gihe bashakira iki ikimenyetso? Ndababwira nkomeje ko nta kimenyetso bazahabwa.” Nuko abasiga aho yurira ubwato asubira hakurya. Abigishwa ba Yezu bari bibagiwe kujyana imigati, bari bafite umwe gusa mu bwato. Yezu arabihanangiriza ati: “Muramenye mujye mwirinda umusemburo w'Abafarizayi n'umusemburo wa Herodi!” Bo rero baravugana bati: “Ubanza ari uko tudafite imigati!” Yezu amenye ibyo bavugana arababaza ati: “Ni iki gituma mujya impaka ngo nta migati mufite? Mbese n'ubu nta cyo muriyumvisha? Ese ntimurasobanukirwa? Mbese imitima yanyu iracyahumye? Ese mugira amaso ntimubone, mukagira amatwi ntimwumve? Mbese ntabwo mwibuka igihe namanyuraga imigati itanu, tukayikwiza ba bagabo ibihumbi bitanu? Ese ibyasagutse mwabiteranyirije mu nkangara zingahe?” Baramusubiza bati: “Zari cumi n'ebyiri.” Arababaza ati: “Naho se igihe namanyuraga n'imigati irindwi tukayikwiza abantu ibihumbi bine, ibyasagutse mwabiteranyirije mu bitebo bingahe?” Baramusubiza bati: “Byari birindwi.” Arababwira ati: “None se ntimurasobanukirwa?” Bageze i Betsayida abantu bazanira Yezu umugabo w'impumyi, baramwinginga ngo amukoreho. Yezu amufata ukuboko amujyana ahitaruye ingo, amusīga amacandwe ku maso, amurambikaho ibiganza, aramubaza ati: “Hari icyo ubona?” Uwo muntu arakanura ati: “Ndabona abantu bagenda, ariko wagira ngo ni ibiti.” Yezu yongera kumurambika ibiganza ku maso. Noneho arambura amaso cyane arahumuka, abona ibintu byose uko biri. Nuko Yezu aramubwira ati: “Itahire ntusubire muri ziriya ngo.” Nyuma Yezu ajyana n'abigishwa be mu mirenge yo hafi y'i Kayizariya ya Filipo. Bakiri mu nzira abaza abigishwa be ati: “Abantu bavuga ko ndi nde?” Baramusubiza bati: “Bamwe bavuga ko uri Yohani Mubatiza, abandi ngo uri Eliya, naho abandi ngo uri umwe mu bahanuzi.” Nuko Yezu arababaza ati: “Mwebwe se muvuga ko ndi nde?” Petero aramusubiza ati: “Uri Kristo.” Yezu arabihanangiriza ngo be kugira uwo bahingukiriza ibye. Yezu atangira kwigisha abigishwa be ko ari ngombwa ko Umwana w'umuntu ababazwa cyane, akangwa n'abakuru b'imiryango n'abakuru bo mu batambyi n'abigishamategeko, bakamwica maze iminsi itatu yashira akazuka. Ayo magambo Yezu yayavugaga yeruye. Nuko Petero aramwihererana, atangira kumuhana. Yezu arahindukira areba abigishwa be, maze acyaha Petero ati: “Mva iruhande Satani, kuko ibitekerezo byawe bitavuye ku Mana, ahubwo ari iby'abantu.” Noneho Yezu ahamagara rubanda n'abigishwa be, arababwira ati: “Ushaka kunyoboka wese nareke kwiyitaho, ahubwo atware umusaraba we ankurikire. Ushaka gukiza ubuzima bwe azabubura, naho uhara ubuzima bwe ari jye ahōrwa kandi ahōrwa Ubutumwa bwiza, azaba abukijije. Mbese umuntu byamumarira iki kwigarurira isi yose, ariko akaba yivukije ubugingo bwe? Cyangwa se ubugingo bw'umuntu yabugurana iki? Umuntu wese ugira isoni zo kunyemera no kwemera inyigisho zanjye imbere y'abantu b'iki gihe b'abasambanyi n'abagizi ba nabi, Umwana w'umuntu na we azagira isoni zo kumwemera igihe azaba aje afite ikuzo rya Se, ashagawe n'abamarayika baziranenge.”

Amajyaruguru: Ibiza byishe umugore n’umwana. Mu butabazi bwihuse bwakozwe n’ubuyobozi bufatanyije n’abaturage, babakuyeho ibitaka byari byabarenze hejuru, basanga uwo mugore witwa Nikobamporeye Constance w’imyaka 40 yamaze gushiramo umwuka, mu gihe abana be babiri barimo umukobwa w’imyaka 18 n’undi w’imyaka itanu basanze ari bazima ariko bakomeretse, bagezwa mu Kigo Nderabuzima cya Murandi aho bari kwitabwaho n’abaganga. Nubwo iyo nzu yari yarayemo abantu batatu, ariko uwo muryango ugizwe n’abantu batanu, aho umugabo yari yaragiye i Kigali gushaka imibereho, mu gihe undi mwana yari yaraye mu nshuti z’uwo muryango, nk’uko Umunyamabanga Nshingwabikorwa w’Umurenge wa Remera, Barihuta Assiel, yabibwiye Kigali Today. Ati “Umuryango ugizwe n’abantu batanu ariko umugabo n’undi mwana ntibari bahari. Igitengu cyamanutse kigwira inzu noneho hakorwa ubutabazi, abahageze mbere batiyura igitaka bakuramo abo cyari cyagwiriye, ariko basanga umubyeyi yamaze kwitaba Imana naho abana bakiri bazima. Abana bahise bagezwa mu Kigo Nderabuzima cya Murandi aho bari kwitabwaho n’abaganga. Umuhango wo gushyingura uraba kuri iki Cyumweru, umugabo twabimumenyesheje yamaze kutugeraho”. Uwo muyobozi yavuze ko mu butabazi bwihuse, bahise bimura indi miryango ituye muri ako gace ahashobora gushyira ubuzima mu kaga, mu rwego rwo kwirinda ko ibyo biza bikomeza gutwara ubuzima bw’abaturage. Ati “Tumaze gukorana inama n’abaturage tunareba niba hari abandi batuye ahashyira ubuzima bwabo mu kaga, hari ingo ebyiri zari zegeranye n’urwo rugo, dushakiye aho zijya gucumbika kugira ngo bave muri izo nzu, kuko na zo tuba dufite impungenge z’uko mu gihe imvura yaba yongeye kugwa byateza ikibazo”. Yongeyeho ati “Ejo hashize twari twimuye n’indi miryango umunani, mu rwego rwo kwirinda ko yazagerwaho n’ibiza, ariko uyu muryango wasenyewe n’ibiza ntabwo wari mu yo twimuye kuko twabonaga ahantu bari tutahakekaga nk’ahashobora guteza ibibazo, wabonaga n’inzu yabo ikomeye, rwose biradutunguye, ariko nk’ubuyobozi twahageze dukora ubutabazi bw’ibanze, turacyakurikirana mu murenge wose ngo turebe ko hari ahandi ibiza byaba byateje ibibazo”. Uretse uwo mubyeyi wahitanywe n’ibiza muri uwo Murenge wa Remera, mu Kagari ka Runoga Umurenge wa Gitovu mu Karere ka Burera, na ho imvura yaraye iguye yateje inkangu yahitanye umwana w’umukobwa w’imyaka umunani wari kumwe n’ababyeyi be mu nzu, abo babyeyi bo bararokoka, ubu bakaba bari gushakirwa aho bacumbika hamwe n’indi miryango yasenyewe n’ibiza muri ako gace. Umunyamakuru @ mutuyiserv

Karongi : Umushinga wa plage warahagaritswe kubera utubahirije amabwiriza y’ibidukikije. Uwo mushinga wakorwaga na rwiyemezamirimo Ngarambe Vedaste, yari yawutangiye mu mpera z’umwaka wa 2011, ariko umwaka wose wa 2012 warangiye atarabasha kuwusoza kubera ibibazo bitandukanye yagiye ahura na byo nk’uko yagiye abisobanura mu bihe bitandukanye. Bimwe muri ibyo bibazo nk’uko Vedaste yabivugaga, ni ukutabona amafaranga ahagije kubera ubwinshi bw’imirimo byasabaga, dore ko aho bagombaga gushyira umwaro muhimbano (plage artificielle), mbere hari igishanga bisaba ko babanza kuhakora bakahamena umucanga. Ikindi nuko iruhande rw’uwo mwaro, hari umugezi wisuka mu kivu kandi ufite amazi yanduye, bityo bikaba byaramusabaga kuwuyobya cyangwa akareba ukundi yabigenza amazi akajya yisuka mu Kivu asa neza, ariko ibyo byose byarananiranye. Akarere ka Karongi gafatanyije n’urwego rushinzwe guteza imbere ubukerarugendo muri RDB, bahasuye inshuro nyinshi banahafatira ibyemezo bitari bike kugira ngo harangire vuba bityo hatahwe ku mugaragaro na Ministre w’Intebe. RDB nayo yavugaga ko ifite gahunda yo kuhatangiza ubukerarugendo bwo mu mazi, ariko uwo mushinga byaje kurangira utabonye izuba, ahubwo REMA isaba ko n’ibyari bimaze kubakwa byose bisenywa kuko batari barubahirije amabwiriza avuga ko nta bikorwa cyangwa inyubako bigomba gushyirwa muri metero 50 ku nkengero z’ikiyaga cyangwa imigezi, ahubwo bigomba gushyirwa hanze ya metero 50. Ubu rero aho bari barubatse inzu y’ibiti yagombaga kuba restaurant na bar, byamaze gusenywa n’ubwo hakiri ibiti bishinze mu mazi, ibibambasi by’amatafari nabyo biracyahagaze. Umucanga wo kuri plage wo uzahaguma kuko n’ubusanzwe akarere kajya kahakorera ibirori bitandukanye, cyangwa hakabera amamurika n’ibindi bikorwa bihuza abantu benshi nka beach volley, koga, kubyina n’ibindi. Ubu bahise izina rya Sambaza Beach kuko hegereye umushinga w’uburobyo (Projet Pêche Kibuye) uroba isambaza mu Kivu mu karere ka Karongi na Rutsiro. Gasana Marcellin

Kirehe: Abaturage bifuza gutunganyirizwa igishanga cya Cyunuzi cya 100 Ha. Bamwe mu baturage batuye mu Kagari ka Cyunuzi mu Murenge wa Gatore, mu Karere ka Kirehe babangamiwe no kuba nta butaka buhagije bwo guhinga bafite, kandi hari igishanga cya Cyunuzi II gifite Hegitari 100 gipfa ubusa ntigikoreshwe. Abaturage batuye mu Kagari ka Cyunuzi mu Murenge wa Gatore bifuza ko igishanga cya Cyunuzi II cyatunganywa bakabona aho bahinga kuko kuri ubu hatunganyijwe igice kimwe ari nacyo bakoreramo ubuhinzi bw’umuceri. Abahinzi batangarije Imvaho Nshya bifuza ko hakagurwa bakabona igishanga cyo guhingamo umuceri n’ibindi bihingwa kuko ngo byabateza imbere bitewe nuko bafite ubutaka buto. Ndahayo Eloi yagize ati: “Iki gishanga kiri gupfa ubusa kuko ni igifunzo kandi natwe dukeneye ubutaka bwo guhinga, twifuza ko hatunganywa tukahabyaza umusaruro n’amafaranga ndetse n’ibyo kurya bihagije tukanasagurira amasoko.” Mukankusi Louise yagize ati: “Duhinga mu nkuka ahantu hato kuko nk’ubu dusaruyemo ibigori, ahantu duhinga ni hato cyane kandi imbaraga zacu ntizashobora kugitunganya bitewe n’amazi menshi arimo. Dusaba ko hatunganywa tukabona ubuso bunini bwo guhingaho kuko mu gishanga hahingwa igihe cyose.” Ibi kandi bishimangirwa na Nyiramavugo Beatrice, yagize ati: “Igice kimwe cy’igishanga cya Cyunuzi ya mbere n’icyo gihingwamo umuceri. Twibaza impamvu Cyunuzi ya kabiri isigaye hadatungunywa kandi hadufasha nk’abaturage tukabona aho duhinga tugatunga imiryango yacu.” Umuyobozi w’Akarere ka Kirehe, Rangira Bruno yavuze ko hari gahunda yo gutunganya igishanga cya Cyunuzi cyasigaye kugira ngo hahingwe umuceri ariko bikiri gusuzumwa n’inzego zitandukanye ngo byemezwe. Yagize ati: “Dufite gahunda yo gutunganya ibice byari bisigaye mu gishanga cya Cyunuzi kirimo gihingwamo umuceri cyane cyane dukoranye n’amakoperative ku bufatanye n’uruganda rwa Kirehe Rice Company; gusa ubu turacyari ku rwego rwo gusaba uburenganzira bwo gukoresha iki gishanga biciye muri Minisiteri y’Ubuhinzi n’Ubworozi hamwe na Minisiteri y’Ibidukikije, ku buryo nibaduha uburenganzira hazahita hatunganywa hagahingwamo umuceri.” Ubuyobozi bw’Akarere ka Kirehe butangaza ko igishanga cya Cyunuzi ya kabiri kizatunganywa ku buso bungana na Hegitari 100 ziziyongera ku zindi Hegitari zirenga 900 zihingwamo umuceri ku bahinzi baturuka mu Turere twa Kirehe na Ngoma.

Minisitiri Kamanzi arasaba ko nta butaka bupfa ubusa cyangwa ngo bukoreshwe nabi. Minisitiri Kamanzi avuga ko n’ibishanga byose bihari byagakwiye kuba bibyazwa umusaruro aho kugirango bibe aho ntacyo bikora kandi ngo ubuyobozi bukwiye kubigiramo uruhare rukomeye. Mu nama yagiranye n’abayobozi b’intara y’Amajyepfo, uturere tugize iyi ntara, ingabo na polisi mu turere, abashinzwe ibidukikije n’abandi kuri uyu wa 06/11/2012, Minisitiri Kamanzi yagize ati: “ubutaka budahingwa bwagakwiye kuba buteyeho amashyamba, nta mpamvu yo kugirango hakomeze kuba ubutaka butabyazwa umusaruro”. Yatanze urugero ku gihugu cya koreya y’Amajyepfo nayo ifite imisozi myinshi kimwe n’u Rwanda kandi ikaba yari ituye kimwe n’u Rwanda ariko ikibazo cy’ubutaka cyakemuwe mu gihe gito kuko buri munyagihugu yumvise ko ikibazo cy’ubutaka n’imiturire kimureba. Kamanzi akomeza avuga ko muri iki gihugu bashyizeho gahunda yo gutura hamwe nk’uko mu Rwanda bari gushyiraho gahunda y’imidugudu, ibishanga byose biha gahunda yo kubihinga byose uko biri ndetse n’imisozi harahingwa ahadahinze hose haterwa amashyamba. Akaba asaba ko u Rwanda rwafatira urugero kuri iki gihugu kugirango rwihute muri iki gikorwa. Umuyobozi w’intara y’Amajyepfo, Munyantwali Alphonse, avuga ko muri iyi ntara ayoboye hakiri ikibazo cy’ahantu hitwa ko hateye amashyamba ariko ugasanga hakiri imyanya migari itariho ishyamba. Munyantwali ati: “usanga hari ahantu hitwa ko ari ishyamba ariko ugasanga igiti kimwe kiri aha kindi kiri hariya, ahagenewe amashyamba haterwe birangire”. Minisitiri Kamanzi nawe akomeza avuga ko Abanyarwanda batarahagurukira kubungabunga ibidukikije kuko hari aho usanga ahenshi bataramenya no kurwanya isuri ku butaka bwabo. Gerard GITOLI Mbabazi

Victor Rukotana yashyize hanze EP nshya yise “Rukotana I”. Uyu muhanziyashyize hanze iyi EP yise ‘Rukotana I’ ku wa Gatanu tariki 04 Kanama 2023, ikaba ikubiyeho indirimbo eshatu zirimo Akayama, Tubahige ndetse na Temba. Ubwo yari mu kiganiro Sato Concord cya KT Radio, ku wa Gatandatu tariki 05 Kanama, yavuze ko impamvu yahisemo gukora EP ‘Rukotana I’ ari uko yifuza gukora indirimbo akazishyira mu miryango mbere y’uko ashyira hanze Album. Yagize ati: “Iki ni ikintu natekereje nko gukora indirimbo nzishyira mu ma ‘Famille’ [Imiryango], nk’ubu haje Rukotana I, bazumva na Rukotana II, hanyuma noneho bazumve Rukotana muri rusange ije nka Album. Ni muri ubwo buryo nabitekereje, nta yindi mpamvu yihariye ibyihishe inyuma.” Victor Rukotana, ashyize hanze iyi EP nyuma yo gusohora indirimbo zirimo ‘Igipfunsi yakoranye na Uncle Austin wamufashaga mu bikorwa bye bya gihanzi ndetse n’iyo yose ‘Umudamazera’. Uyu muhanzi wamaze kubona indi nzu imufasha mu muziki yitwa I Entertainment yatangarije Kt Radio ko ubu agiye gushyira imbaraga zidasanzwe mu muziki gakondo, kuko yasanze aricyo kintu agomba kugira umwihariko no gutuma u Rwanda umuziki warwo ugira ikiwuranga nk’uko n’ibindi bihugu bimeze. Ati: “Hari igihe nzahitamo no kugira umuziki wange gakondo mu buryo bwuzuye ntawuvangiye ibindi, kubera ko ibintu turimo, ubyange cyangwa ubyemere iyo udafite ikikuranga kigutandukanya n’abandi biragoye ko cya cyubahiro dushaka mu muziki mpuzamahanga tuzakibona. Ibindi bihugu duturanye ndetse no ku mugabane wa Afurika muri rusange bikora umuziki ariko ukabasha kumva ko ufite ikiwutandukanya n’uwahandi.” Rukotana yagarutse ku kuba abakunzi be batarabashaga kumwumva no kumubona nk’uko bikwiye, avuga ko byaterwaga n’ubushobozi nk’inzitizi zatumaga adakora umuziki nk’uko bikwiye. Ati: “Indirimbo mba nzifite kandi nyinshi, ariko ibyo byose ni abantu babigufashamo ariko iyo uri wenyine n’ibintu bigoranye, bajye banyihanganira kuko kubura kwange si ibintu binturukaho.” Yakomeje avuga ko nubwo yigeze kugira inzu imufasha mu bikorwa bye, ariko nayo itamufashaga nk’uko bikwiye gukora ibyo yifuza guha abakunzi be. Ariko abizeza ko uyu munsi hamwe n’inzu nshya bari gukorana hari byinshi bazagaragariza abafana be. Uyu muhanzi yahishuye ko mu mpeshyi y’umwaka utaha, aribwo ateganya gushyira hanze album ye ya mbere ndetse ko ibikorwa byo kuyitunganya yamaze kubitangira. Ndetse asaba abakunzi be kumwitegaho kugarukana imbaraga zidasanzwe cyane ko bamwe mu bantu bari kumufasha harimo na Ras Kayaga wamenyekanye mu itsinda Holy Jah Doves ryamamaye mu ndirimbo ‘Maguru’. Rukotana winjiye mu muziki mu 2017, afashwa n’inzu ya Uncle Austin ifasha abahanzi, yitwaga The Management Ent, icyo gihe yaje abisikana na Marina nyuma yo kwerekeza mu biganza bya The Mane Music Label ya Bad Rama. 2019, byaje kuvugwa ko uyu muhanzi wari ukizamuka mu muziki w’u Rwanda yaje gutandukana na The Management Ent nyuma y’imyaka ibiri imufasha mu rugendo rwe rwa muzika. Mupera za 2022, nibwo Uncle Austin yahinduye izina rya sosiyete yakoreshaga mu gufasha abahanzi ‘The Management’ ayita ‘Uncles Empire’ ndetse atangaza ko agiye gutangira gufasha umuhanzikazi Linda Montez ndetse agasubirana na Victor Rukotana bigeze gukorana. Victor Rukotana uzwi cyane mu ndirimbo nka; ‘Warumagaye’, ‘Promise’ ‘Umubavu’, ‘Romance’ n’izindi nyinshi yatangarije Kt Radio ko uyu mwaka uzarangira we n’itsinda bari gukorana batangiye ibitaramo bihoraho byo gususurutsa abakunzi b’umuziki gakondo. Ni ibitaramo avuga ko bizajya bibera muri Mundi Center Rwandex, gusa byinshi kuri byo bakazabitangaza mu minsi irimbere. Umunyamakuru @RuzindanaJunior

Imyuga yatumye batangira gukorera amafaranga bakiri ku ishuri. Rwabitangaje ubwo rwahabwaga impamyabushobozi n’iki kigo tariki 28 Gashyantare 2019, ariko rukagira impungenge z’uko kuzabona ibikoresho byo kwifashisha muri iyi myuga bitazoroha. Sabine Ishimwe wize ibijyanye no kuboha imipira, za napero n’utwenda tw’abana, yarangije ari uwa mbere n’amanota 99%. Ashobora gukora imipira abanyeshuri bigana ine ku munsi, n’iy’abantu bakuru bakunze kwita amashweta atatu ku munsi. Akuyemo igishoro aba yatanze ku budodo, buri mupira awukuramo byibura amafaranga 1500 y’inyungu. Ni ukuvuga ko ku munsi ashobora kubona inyungu iri hagati y’amafaraga 4500 n’6000 aramutse abonye ibiraka bihagije. Nyamara ngo iyo ataza kwiga ntiyari kuyabona, dore ko ngo yari amaze imyaka ine ahagaritse kwiga nyuma yo kurangiza icyiciro cya mbere cy’amashuri yisumbuye, kubera ko nyina atari kumubonera amafaranga y’ishuri. Kugeza ubu ngo iyo abonye ibiraka aza kuri YEGO Center bakamutiza imashini agakora. Kugira ngo abashe gukora yisanzuye bisaba ko yibonera imashini ye, ariko kuyibona ntibyoroshye kuko ihenda. Agira ati “Ahantu ntuye ibiraka biraboneka. N’ejo navuye hano kuri YEGO Center gukora imipira. Gusa kuzabasha kwigurira imashini ntibizanyorohera kuko igura ibihumbi 200.” Kubera ko abana ubwabo batabasha kwibonera ibikoresho, umuyobozi w’Akarere ka Gisagara, Clémence Gasengayire, asaba ababyeyi kubibafashamo kugira ngo boye gupfusha ubusa amezi atanu bamaze bajya kwiga, bataguma mu rugo ngo babafashe imirimo. Yabibasabye muri aya magambo “Mu myaka weza, ushakishemo imashini uzifashisha. Mwiba ba bandi batekereza ngo akarere karabigishije nikabagurire n’imashini. Twatekereje kubigisha, ariko namwe nimubashakire ibikoresho.” Icyakora, uru rubyiruko ruvuga ko bitazorohera ababyeyi kubona izo mashini kuko abenshi ari abo mu cyiciro cya mbere n’icya kabiri cy’ubudehe. Yemwe ngo n’imyumvire ya benshi ntiyatuma bumva ko bagomba kubafasha gufata inguzanyo, nk’uko bivugwa na Claudine Uwimana wakoraga urugendo rw’amasaha atanu ajya anava kwiga kudoda. Agira ati “Inguzanyo biciye ku babyeyi ntabwo byadukundira, kuko bamwe na bamwe baba batanifashije. Nkanjye kereka wenda ninishakashakira ubushobozi nkagira n’ababimfashamo.” Visi Meya Gasengayire anavuga ko n’ubwo basabye ababyeyi gukora uko bashoboye bakababonera ibikoresho, na bo bazaguma kubakurikirana. Anatekereza ko nibibumbira mu makoperative nk’uko babibasabye, hari igihe bazababonera inkunga nk’uko byagendekeye 59 barangije mu cyiciro giheruka babonewe imashini zo kudoda n’urwego rw’abagore (CNF). Bibaye ku nshuro ya gatatu YEGO Center ya Gisagara itanga impamyabushobozi ku rubyiruko rwahize imyuga. Muri 75 bazihawe tariki 28 Gashyantare 2019 harimo abahungu 8 gusa. Bose hamwe bize ari 76, umwe muri bo wagize amanota 40 gusa we yasabwe gusibira.

Umunyamabanga Mukuru wa RPF yaganirije urubyiruko ruba hanze. Kuri uyu wa 28 Nyakanga 2024, Umunyamabanga Mukuru w’Umuryango FPR Inkotanyi, Gasamagera Wellars ari kugirana ibiganiro n’urubyiruko rw’Abanyarwanda baba mu mahanga, bamaze iminsi mu rugendo rwo kwiga amateka y’Igihugu cyabo no kukibakundisha. Ni abaturutse mu bihugu birimo u Bubiligi, Australia, Canada, Côte d’Ivoire, Uganda, Leta Zunze Ubumwe za Amerika, u Bwongereza n’ahandi. z

Ukwezi kwahariwe ibikorwa by’Ingabo na Polisi gusize ibifite agaciro ka miliyari zisaga 2Frw. Ni mu rwego rwo gushimangira, ubufatanye hagati y’abaturage n’inzego z’umutekano, by’umwihariko Ingabo na Polisi. Ku itariki ya 01 Werurwe 2024, nibwo hirya no hino mu gihugu, Ingabo na Polisi batangije gahunda y’ukwezi kwahariwe ibikorwa byo gufasha abaturage mu bice bitandukanye by’igihugu. Ni mu nsanganyamatsiko igira iti, “Imyaka 30 yo Kwibohora, ku bufatanye bw’Ingabo z’Igihugu, Inzego z’Umutekano n’Abaturage mu iterambere ry’u Rwanda”. Ibikorwaremezo byubatswe ndetse n’imirimo yakozwe, byatwaye asaga miliyari ebyiri z’amafaranga y’u Rwanda, bibarwa ariko hatarimo ibyakozwe binyuze mu mirimo y’amaboko n’umuganda, nk’uko Umuvugizi wa Polisi ku rwego rw’Igihugu, ACP Boniface Rutikanga yabitangarije Kigali Today. Yagize ati “Ibikorwa byose hamwe, ndavuga iby’Ingabo na Polisi byakozwe mu gihugu hose mu mezi atatu ashize, bifite agaciro karenga miliyari ebyiri z’amafaranga y’u Rwanda”. Arongera ati “Icyo giciro ntabwo kirimo ikiguzi cy’imirimo y’amaboko, aho abaganga batanze service zo kubaga, aho abaganga bavuye n’ibindi bikorwa bitandukanye, ibyo ntabwo biri muri icyo kiguzi, bivuze ko byakabaye ari ikiguzi kirenze, ariko ubwo ndavuga ikiguzi cy’amaboko kiramutse kibazwe byakwikuba izindi nshuro zitari nkeya”. Mu bikorwa binini byakozwe muri rusange, hubatswe inzu z’abatishoboye 31 zifite agaciro karenze miliyoni 440 FRW, hubakwa imiyoboro y’amazi ibiri n’imashini zo kuyazamura, ifite agaciro ka miliyoni zirenga 320 FRW. Hubatswe ibiraro 13 bihuza imirenge utugari, mu rwego rwo kunoza ubuhahirane, bifite agaciro ka miliyoni zirenga 78 Frw, hubakwa ingo mbonezamikurire 15 zifite agaciro ka miliyoni zirenga 431 Frw. Ibikorwa by’ubuvuzi byageze ku bantu barenga ibihumbi 72, abagera ku bihumbi 12 muri bo bahabwa ubuvuzi bujyanye no kubagwa, aho byatwaye asaga miliyoni 113 Frw. Ingo zagejejweho amashanyarazi yifashishwa imirasire y’izuba ni 327, mu gaciro k’amafaranga arenga miliyoni 34 Frw, mu biyaga bya Burera na Ruhondo hatangwa ubwato bubiri bwo gutwara abantu bw’agaciro ka Miliyoni 20 Frw. Abaturage borojwe amatungo magufi 800 afite agaciro ka miliyoni zirenga 121 Frw, ibyo byose biherekezwa n’ibindi bikorwa birimo gutera inkunga amakoperative atandukanye, aho urubyiruko rw’abasore n’inkumi rwari mu byaha rugahinduka rwihangiye imirimo, ruhabwa inkunga ifite agaciro ka miliyoni 452 Frw. Muri iyo nkunga yatanzwe mu makoperative y’urubyiruko, irimo kugurira ibikoresho abakora umwuga w’ububaji, abahuriye muri Koperative y’abatwara amagare n’ayabatwara abagenzi kuri moto, hatangwa imodoka ku bakoze neza mu bikorwa by’isuku n’umutekano. Hari n’abubakiwe ubuhunikiro cyane cyane ab’Iburasirazuba, abakora uburobyi, abakora ubuhinzi bwa kijyambere, hari n’abahawe inkunga zo gutangiza amakoperative y’ubucukuzi bw’amabuye y’agaciro bw’umwuga mu Karere ka Burera. Muri ibyo bikorwa bitandukanye byakozwe mu gihugu, kuwa gatatu tariki 19 Kamena 2024, mu gusoza ukwezi kwahariwe ibyo bikorwa by’Ingabo na Polisi, hatashye ibikorwa bitandukanye mu ma site umunani hirya no hino mu gihugu. Kigali Today yabakoreye icyegeranyo kigaragaza uko ibikorwa byakorewe abaturage muri buri Ntara n’umujyi wa Kigali, mu kwezi kwahariwe ibikorwa by’Ingabo na Polisi. Ibyakozwe n’Ingabo na Police mu Ntara y’Amajyaruguru ibirori byo gusoza ukwezi kwahariwe ibikorwa by’Ingabo na Polisi ku rwego rw’Intara y’Amajyaruguru, byabereye mu Murenge wa Rwaza mu Karere ka Musanze, byitabiriwe n’Abayobozi batandukanye, barimo Umuyobozi Mukuru wa Polisi y’u Rwanda CG Félix Namuhoranye, Guverineri w’Intara y’Amajyaruguru, Mugabowagahunde Maurice, Umuyobozi Mukuru wa NCDA Ingabire Assumpta, Umuvugizi wa Polisi y’u Rwanda, ACP Boniface Rutikanga n’abandi. Nyuma yo gutaha ku mugaragaro ibyo bikorwa birimo

U Butaliyani: Abimukira 41 barohamye barapfa. Muri rusange ubwato bwarohamye ngo bwari butwaye abantu 45, ariko abagabo batatu n’umugore umwe bakomoka mu bihugu bya Côte d’Ivoire na Guinée ni bo barokotse iyo mpanuka, batabarwa n’abashinzwe kurinda umutekano ku nkombe z’amazi aho ku Kirwa cya Lampedusa hafi ya Sicile. Abo barokotse, babajijwe n’abasirikare bashinzwe kurinda inkombe z’amazi ngo bavuze ko bahagurutse ahitwa Sfax muri Tunisia, ku itariki 3 Kanama 2023, bakaba barahagurutse aria bantu 45 harimo abana batatu. Itangazamakuru rya ‘Ansa’ ryatangaje mu gihe abo bimukira bari bamaze amasaha atandatu batangiye urugendo, ubwato bwagize ikibazo butangira kurohama, ariko abo bantu bane barokotse ngo ni abari bambaye amakote arinda kurohama ‘gilet de sauvetage’ nyuma baza kubona ubundi bwato burimo ubusa babujyamo, nyuma ubwo bwato bari barimo buza kubonwa n’indege y’umuryango w’abagiraneza utari uwa Leta witwa ‘Sea-Watch’. Inkuru dukesha Ikinyamakuru ‘Le Parisien’ ivuga ko abashinzwe kurinda umutekano ku nkombe (garde-côtes) mu Butaliyani, ku Cyumweru tariki 6 Kanama 2023, bari batangaje ko hari abantu nibura 30 baburiwe irengero nyuma y’uko hari ubwato bubiri bwarohamye. Ku ruhande rwa Tunisia, ku wa mbere tariki 7 Kanama 2023, abayobozi bari batangaje ko hari imirambo 11 yabonetse mu bwato bunini hafi y’ahitwa Sfax mu gihe hari abimukira 44 baburiwe irengero. Umuryango w’Abibumbye ‘ONU’ utangaza ko abantu bagera ku 1800 bapfuye barohamye mu Nyanja ya Méditerranée muri uyu mwaka wa 2023, uwo mubare ukaba ukubye kabiri abaguye muri iyo Nyanja mu 2022. Imibare itangwa na Minisiteri y’umutekano w’imbere mu gihugu u Butaliyani, ivuga ko abimukira 94 000 ari bamaze kugera ku butaka bw’icyo gihugu kuva umwaka wa 2023 utangiye, kandi umwaka ushize wa 2022 bakiriye umubare ukubye uwo kabiri. Umunyamakuru @ umureremedia

agomba kwishyurira, bigahita bikurikirwa no kugabanuka kwa cya kibatsi. Muri psychanalyse byitwa (jouissance), bimutera kumva yongeye kuba we wese, muri uko kunyurwa kuri we bisa nkaho ar’ubudahangarwa ndetse cyane agakeka ko bikagira icyo byongera kuko asanzwe agaragara». Akomeza agira ati «Kuko gahunda y’imbere muri we nawe adasobanukirwa si ugutunga ibyo yaguze ahubwo ni ukugura gusa kenshi kisubiramo.Iyo ahashye akanyurwa (jouissance) rero ntahagararira aho kuko, ni ibintu byisubiramo kandi kesnhi, kuko iyo amaze guhaha aricuza cyane agafatwa n’agahinda k’umurengera (déprime igana muri Dépression) kuko za ngufu zamusunikaga zihita zishira. Ni bwo yongera gupanga uburyo yakongera kujya guhaha vuba na bwangu kugirango yongere abe muri cya kibatsi cy’umunyenga kibanziriza guhaha by’indwara navuze hejuru bigakomeza gutyo gutyo, ariko mu ibanga rikomeye ntawubimenya wundi bikagaragara yarakennye yaragurishije utwe twose. Albert Gakwaya avuga ko bihinduka indwara igihe cya gitekerezo cyo guhaha kigenda gahoro gahoro gifata bugwate ibitekerezo bya muntu, intego zuwo byafashe bugwate ibitekerezo bye ikaba guhaha umunsi wose, nta kindi atekereza. Bitangira kwitwa indwara iyo nyir’ukubigira abisubiramo cyane agahaha agasubirayo, ku buryo byica ubuzima bwe mu bandi, akazi akakica, akaba ari ku kazi abaza aho iki n’iki bihahwa, akajya kuri interineti gushaka amaduka, kunyura mu maduka agahaha, gutoroka akazi akajya guhaha, akazarangiza asigaye nta n’urumiya yibitseho, ‘comptes’ ze byararangiye, yaragurishije yaramaririje utwe twose, ari mu myenda ndenga kamere kandi rwihishwa. Avuga ko ibimenyetso bimugaragaraho ari “Iryo haha ry’uburwayi rikorwa nawe wenyine mu ibanga rikomeye, abandi bakabimenya yararengeje igaruriro,Kuba ubona nawe atazi ibyarimo,Gutangira gucika mu bantu,Kwanga ibyo yakundaga bindi, Kwunva atajya ku kazi kari kamutunze, n’ibindi.” Hari impamvu zatuma umuntu ashobora kuzibasirwa n’ubukene akazabwita inyatsi Albert Gakwaya avuga hari ibintu bikunze kuba nyirabayazana y’iyo mihahire ishobora kuzaganisha ku bizitwa inyatsi, nk’igihe mu bwana bwawe cyane cyane mu mezi atandatu kuzamura kugeza kuri 18 waragiye ugira ingorane zo kwitabwaho bikwiriye n’umubyeyi wawe cyangwa undi ubishinzwe, ibyibanze nkenerwa (ibifungurwa, n’ibindi bikenerwa) ukabibona wahogoye, igihe na none mu bwana bwawe ibyo wahawe utabikeneye,ugahabwa ibyangombwa by’umurengera, ibyibanze nkenerwa mu bwana bwawe cyane cyane muri ya mezi atandatu kuzamura, bikozwe n’umubyeyi wawe ufite umuhangayiko udasanzwe, (angoissé cg anxieuse) uko kubihatirwa, umwana atarabikenera, bikaba byakuremamo kuzinukwa byihishe (inconsciemment) bikazajya bihora bigukomanga utazi aho bituruka. Ati “Iyo indwara y’agahinda gakomeye (Dépression) yagufashe ariko mu buryo bwihishe, kuko habaho iyihishe (Dépression masquée) ari nayo rwica ruhoze, ukumva warazahaye, ubuzima bwarakubihiye, maze cya gitekerezo cyakuzamo ukumva ufashwa na cya kibatsi cy’ingufu ziganisha mu munyenga wo guhaha, bikaba aribyo bigushuka ko umerewe neza” Albert Gakwaya agira ati “Hari abagerageza gufata imiti itandukanye cyane cyane irimo ibifasha cyane kuzamura akanyamuneza, kuko iyo miti akenshi iba yifitemo ubushobozi bwo kuzengurutsa cyangwa gutembereza icyo bita ‘sérotonine’ igira uruhare mu gutera akanyamuneza, bikagabanya ka gahinda gakabije , ari nako bigabanya kwa gushaka guhaha cyane bigaturukaho.” Asoza agira ati “ Murazi mwese ko ukubwira ngo afite inyatsi aba avuga ati ntako mba nta gize ngo mpahe bike ngure ibidahenze, nizirike umukanada ariko shwi.Ariko akiyibagiza ko ajya muri ‘restaurant’ agafungura, cyangwa akagura ibindi bintu yasize iwe cyangwa yakoresha abikuye ahadahenze, cyangwa se na none gutanga bitunguranye bikica gahunda zisanzwe mu buzima ugasanga ubaye ‘dépensier’ udakabije, ari we w’ inyatsi uko iwacu ivugwa. Kandi ubwo tutavuze n’utundi tuntu aba yiherereye akagura tukamumaraho ubushobozi.” Albert Gakwaya avuga ko Iyo uri ‘petit dépensier’, ugatangira guseserwa n’imyumvire ko ugira inyatsi. Iyo udafashijwe ushobora kwisanga muri babandi bahaha by’indwara kuko uba ubihembere , bikaba bibi kuko ubikora rwihishwa bikazamenyekana

U Rwanda mu bihugu 30 bya mbere ku isi byoroshya ishoramari. Clare Akamanzi, Umuyobozi Mukuru w’Urwego rw’Igihugu rw’Iterambere (RDB) yavuze ko uyu mwaka u Rwanda rwaje ku mwanya wa 29 mu koroshya ishoramari ku isi mu gihe nyamara mu myaka 10 ishize u Rwanda rwari ku mwanya w’158. Ati “bivuze ko mu myaka 10 ishize hari byinshi byakozwe na Guverinoma yacu, n’abayobozi bacu kugira ngo ibi bishoboke, twanakoranye n’abacuruzi kugira ngo batubwire aho bashaka ko tugenda tunoza.” Uwo muyobozi avuga ko u Rwanda rwihaye imihigo kugira ngo muri raporo itaha ruzarusheho kuza ruhagaze neza. Kimwe mu bigiye gukorwa ngo ni ukureba aho u Rwanda rudahagaze neza nko mu gutanga icyemezo cyo kubaka bigakosorwa. Ati “Uruhande rwa mbere ni ukugira ngo aho twakoze nabi tumenye impamvu kugira ngo dukore neza kurushaho. Ahantu h’ingenzi tugomba kunoza ni uburyo icyemezo cyo kubaka gitangwa kuko turi inyuma ku mwanya w’106 ku isi yose. Icyo tugiye gukora ni ugukuraho amafaranga asabwa kugira ngo umuntu abone icyemezo cyo kubaka.” Mu bindi u Rwanda ruhagazemo neza harimo guhindura ibyangombwa by’umuntu waguze ubutaka, u Rwanda rukaba ari urwa kabiri ku isi yose mu koroshya uko guhererekanya ubutaka no guhindura ibyangombwa Uburyo bwo gutanga amakuru ku bantu basaba inguzanyo muri banki na ho u Rwanda ni u rwa gatatu ku isi yose. Umuyobozi Mukuru w’Urwego rw’Igihugu rw’Iterambere (RDB), Clare Akamanzi ati “Aho duhagaze neza tuzaharanira kudasubira inyuma.” U Rwanda rukurikira Mauritius iza ku mwanya wa mbere muri Afurika mu koroshya ishoramari, mu gihe igihugu cya mbere ku isi mu koroshya ishoramari ari New Zealand. Umunyamakuru @ h_malachie

III. IBIKORWA BYA KOMISIYO MU MWAKA W’INGENGO Y’IMARI W’2014-2015 3.1. GUTEZA IMBERE UBURENGANZIRA BWA MUNTU Mu rwego rwo Kwigisha no Gukangurira abaturarwanda ibijyanye n’uburenganzira bwa Muntu, nk’uko biri mu nshingano zayo ziteganywa mu ngingo ya 5 (1) y’Itegeko no 19/2013 ryo ku wa 25/03/2013 rigena inshingano, imiterere n’imikorere bya Komisiyo y’Igihugu y’Uburenganzira bwa Muntu, kuva muri Nyakanga 2014 kugeza muri Kamena 2015, Komisiyo yatanze amahugurwa n’ibiganiro ku byiciro binyuranye harimo by’umwihariko Inzego z’Ibanze n’iz’Umutekano, abagize Komite z’Ibigo Nderabuzima, Abahagarariye amakoperative n’indi miryango itari iya Leta n’ibindi byiciro bisaba Komisiyo amahugurwa ajyanye n’uburenganzira bwa Muntu. Amahugurwa n’ibiganiro byari bigamije guha cyangwa kongerera ubumenyi abahuguwe kugira ngo abafata ibyemezo n’abagira inama abaturage barusheho kwisunga amategeko n’amahame y’uburenganzira bwa Muntu. Muri rusange amahugurwa n’ibiganiro ku burenganzira bwa Muntu bifasha mu gukumira ihohoterwa no kubaka umuco w’uburenganzira bwa Muntu mu Gihugu. Hari kandi ibindi byiciro byahuguwe bifite uruhare runini mu guteza imbere no kurengera uburenganzira bwa Muntu, akaba ari yo mpamvu Komisiyo ibyibandaho. Aha twavuga abanyamadini, abari mu Nzego z’Ibanze, abagize Komite z’Ibigo Nderabuzima, n’abari mu rwego rw’Ubucamanza. Amahugurwa yatanzwe mu mwaka w’2014-2015 yari agenewe abakurikira: • Abayobozi bo mu Nzego z’Ibanze Abayobozi bo mu Nzego z’Ibanze bafite mu nshingano zabo za buri munsi gukemura ibibazo by’abaturage, no kubakangurira gahunda za Leta zijyanye n’imibereho myiza yabo. Bakeneye ubumenyi buhagije mu bijyanye n’uburenganzira bwa Muntu, kugira ngo bashobore kuzuza neza inshingano zabo, nk’uko ziteganywa mu ngingo ya 10 y’Itegeko Nshinga rya Repubulika y’u Rwanda ryo ku wa 4 Kamena 2013, nk’uko ryavuguruwe kugeza ubu. Ni muri urwo rwego Komisiyo yahuguye Abanyamabanga Nshingwabikorwa b’Imirenge, Abayobozi b’Uturere bungirije bashinzwe Imibereho Myiza, n’abagize Njyanama z’Uturere. • Abanyamabanga Nshingwabikorwa b’Imirenge yose Ku bufatanye n’Ishami ry’Umuryango w’Abibumbye Ritsura Amajyambere (PNUD), Komisiyo yahuguye Abanyamabanga Nshingwabikorwa 378 barimo abagore 47 n’abagabo 331, bo mu Ntara y’Amajyepfo, iy’Iburasirazuba, iy’Iburengerazuba n’iy’Amajyaruguru. Insanganyamatsiko z’ibiganiro - Inshingano, imiterere n’imikorere bya Komisiyo y’Igihugu y’Uburenganzira bwa Muntu; - Amahame remezo y’uburenganzira bwa Muntu; - Uburyo bwo kurengera uburenganzira bwa Muntu mu Masezerano Mpuzamahanga no mu mategeko y’u Rwanda; - Uburenganzira bwa Muntu n’imiyoborere myiza: uruhare rw’abayobozi b’Inzego z’Ibanze mu gute za imbere no kurengera uburenganzira bwa Muntu; - Itegeko rigenga Abahesha b’inkiko batari ab’umwuga. Nyuma y’ibiganiro biyemeje: - Kwegera abaturage babakangurira uburenganzira bwabo; - Guha abaturage serivisi nziza bubahiriza amategeko ; - Kurushaho gukorana n’imiryango irengera uburenganzira bwa Muntu. • Abayobozi b’Uturere bungirije bashinzwe Imibereho Myiza Ku bufatanye n’Ishami ry’Umuryango w’Abibumbye Ritsura Amajyambere (PNUD), kuva ku wa 4 kugeza ku wa 5 Nzeri 2014, muri Nobleza Hotel iherereye mu Karere ka Kicukiro, Umujyi wa Kigali, Komisiyo yahuguye Abayobozi b’Uturere bungirije bashinzwe Imibereho Myiza bo mu Turere twose tw’u Rwanda, barimo abagore 24 n’abagabo 6. Ayo mahugurwa yibanze ku nsanganyamatsiko zikurikira: - Inshingano, imiterere n’imikorere bya Komisiyo y’Igihugu y’Uburenganzira bwa Muntu; - Amahame remezo y‘uburenganzira bwa Muntu ; - Imiyoborere myiza n’uburenganzira bwa Muntu ; - Inzego zikurikirana ishyirwa mu bikorwa ry’Amasezerano Mpuzamahanga n’inshingano za Leta ; - Iterambere rishingiye ku burenganzira bwa Muntu; - Isuzuma ngarukagihe ry’iyubahirizwa ry’uburenganzira bwa Muntu; - Ihohoterwa ry’uburenganzira bwa Muntu, impamvu n’ingaruka byaryo. Abahuguwe biyemeje ibikurikira : - Kujya bashingira ku mategeko mu byemezo byose bafata; - Guteza imbere imiyoborere myiza barushaho kubahiriza uburenganzira bwa Muntu mu mirimo yabo ya buri munsi. • Njyanama z’Uturere Kuva ku wa 3 kugeza ku wa 4 Werurwe 2015, muri "Centre St André" iherereye mu Karere ka Muhanga, no kuva ku wa 21 kugeza ku wa 22 Gicurasi 2015, muri "Centre Mère du Verbe" iherereye mu Karere ka Huye, Komisiyo yahahuguriye abagize Njyanama 99,

Rayon Sports yakoze umwiherero wafatiwemo imyanzuro ikomeye. Kugirira icyizere Umutoza Julien Mette uzongererwa amasezerano akagira uruhare mu igurwa ry’abakinnyi bashya no gukorera Rayon Sports Day idasanzwe kuri Stade Amahoro, biri mu byaganiriweho mu mwiherero wahuje ubuyobozi bwa Rayon Sports n’ubw’Uruganda rwa Skol ku wa Kane, tariki ya 21 Werurwe 2024.Uyu mwiherero watangiye saa Tatu, ugasozwa hafi saa Kumi, wabereye mu Karumuna aho Ikipe ya Rayon Sports isanzwe ikorera umwiherero yitegura imikino itandukanye.Mu ngingo zari ku murongo w’ibyigwa harimo kureba ibyo impande zombi zakwibandaho mu mwaka w’imikino uri imbere no mu gihe gisigaye ngo uwa 2023/24 urangire, icyakorwa ngo amakipe ya Rayon Sports arusheho gukomera no guteganya ibindi bikorwa bihuza impande zombi.Perezida wa Rayon Sports, Uwayezu Jean Fidèle, yavuze ko uyu mwiherero wibanze cyane ku myaka 10 ishize bakorana n’uruganda rwa Skol kuva mu 2014, aho harebwe ibyagenze neza ndetse n’ahakwiye gushyirwa imbaraga mu myaka isigaye y’imikoranire impande zombi zifitanye.Ati "Uyu mwaka turizihiza imyaka 10 y’imikoranire, twasanze ari byiza ko twakwicara tukaganira, tukareba uko byagenze, ni ibiki bitagenze neza, ni ibiki byagenze? Twakosora iki, twishimire iki? Hanyuma tunategure ngo noneho imikoranire mu myaka igiye kuza tuzakore iki? Turifuza ko Rayon Sports nk’ikipe yahagarara ite? Ese ko dufite inshingano zo gufasha Skol mu bucuruzi bwayo byagenda gute?"Yakomeje avuga ko mu byo bishimira harimo uruhare rugaragara Uruganda rwa Skol rwagize mu mibereho ya Rayon Sports muri iki gihe cy’imyaka 10, ndetse Gikundiro yifuza kuba yarushaho kurugaragaza binyuze mu bafana bayo benshi.Ati "Icya mbere twakwishimira ni uko Rayon Sports yagize uruhare runini cyane mu mibereho ya Rayon Sports, cyane cyane mu buryo bw’ubukungu. Usanga amakipe yo mu Rwanda yirya akirama, muri iyo myaka 10 Skol yagize uruhare mu kuduha amafaranga. Na bo kandi bishimira ko muri iyo myaka, Rayon Sports yabagaraje, ituma Skol imenyekana kuko ifite abakunzi benshi mu Rwanda no hanze ariko twifuza ko twarushaho noneho, bikaba byakuba inshuro ebyiri."Ku ruhande rwa Skol, Emmanuel Laumonier ushinzwe Ubucuruzi yavuze ko bishimira ubufatanye bw’impande zombi mu myaka 10 ishize ndetse akaba ari yo mpamvu bicara bagategura n’ahazaza.Ati "Umubano dufitanye na Rayon Sports washinze imizi, ni uw’ingenzi kandi urenga ubufatanye, akaba ari yo mpamvu twicarana tukareba ahazaza habwo ku mpande zombi. Ni umwaka w’ingenzi kuri twe kuko hashize imyaka 10 dukorana na Rayon Sports, twabonye impande zombi zizamukira hamwe kandi hari icyo zungutse ku buryo tugomba gutegura n’ibihe bizaza."Kuri ubu, amasezerano Rayon Sports ifitanye na Skol azageza mu 2026.Kwegukana Igikombe cy’Amahoro biri mu ntego za Rayon SportsIkipe ya Rayon Sports y’Abagore irasabwa intsinzi imwe mu mikino ibiri isigaye kugira ngo yegukane Igikombe cya Shampiyona y’Icyiciro cya Mbere iri gukina bwa mbere. Ni mu gihe kandi ikiri no mu Gikombe cy’Amahoro.Mu bagabo, Rayon Sports irasa n’iyamaze gukura amaso kuri Shampiyona aho irushwa amanota 13 na APR FC. Uwayezu Jean Fidèle yavuze ko intego ari ukwegukana Igikombe cy’Amahoro kandi bizeye ko bazabigeraho.Ati "Muri Peace Cup tugeze muri 1/2, tuzakina na Bugesera FC imikino ibiri, hanyuma ku mukino wa nyuma twizera ko tuzageraho, tuzakine hagati ya Police FC cyangwa Gasogi United. Turashyiramo ibishoboka byose haba ku buyobozi bwa Rayon Sports, ari abakinnyi, ari abatoza ndetse n’umufatanyabikorwa wacu Skol kuko intsinzi yacu ni iyabo."Yakomeje agira ati "Turimo turakora ibishoboka byose ngo ibikombe byombi by’Amahoro haba mu bahungu n’abakobwa tuzabitware. Icya Shampiyona [y’Abagore] dusigaje imikino, dutsinze umwe twaba tugitwaye. Na cyo twacyivuzeho ko tugomba gufatanya, tugakora ibishoboka byose ibyo bikombe tunabizane."Skol izongera kugira uruhare mu bikorwa bya Rayon Sports birimo no kugura abakinnyiAmakuru IGIHE yamenye ni uko nta gihindutse, Umutoza Julien Mette watangiye gutoza Rayon Sports muri Mutarama uyu mwaka, azongererwa amasezerano kuko yari yasinye ay’igihe gito.IGIHE dukesha iyi nkuru yamenye kandi ko mu byaganiriweho mu nama yahuje Rayon Sports na Skol harimo uburyo amakipe yombi mu bagabo n’abagore yaziyubaka, uru ruganda rukazakomeza kugira uruhare mu igurwa ry’abakinnyi aho ruzakomeza gutanga amafaranga, Umutoza Mette akagirirwa icyizere mu kubarambagiza.Rayon Sports yatangiye kandi gutekereza ku bakinnyi ishobora kuzongerera amasezerano dore ko abenshi mu bayirimo bazayasoza ku mpera z’uyu mwaka w’imikino.Mu bindi byaganiriweho mu mwiherero wabaye harimo gutegura ibikorwa birimo Rayon Sports Day ya 2024, aho hatanzwe igitekerezo ko yazabera muri Stade Amahoro nshya izajya yakira abantu ibihumbi 45 bicaye neza, ariko ibyo bikazaterwa n’uko yaba yaratangiye kwifashishwa, aho kuri ubu imirimo yo kuyagura iri kugana ku musozo.Hateganywa ko kandi impande zombi zizafatanya gutegura ibirori byo kwishimira Igikombe cya Shampiyona y’Abagore gishobora kwegukanwa Rayon Sports WFC muri uku kwezi.Ku wa Kane kandi, Skol yashyikirije Rayon Sports ibikoresho bitandukanye birimo n’imyambaro byifashishwa mu myitozo no hanze y’ikibuga. Hahembwe kandi abakinnyi b’amakipe ya Gikundiro bitwaye neza muri Gashyantare.IVOMO:IGIHE

Amateka y’umuhanzi Buhigiro Jacques waririmbye ‘Yuda’ nyuma yo gupfusha umwana. Buhigiro Jacques ni we uvura abakinnyi b’amakipe y’igihugu mu mikino itandukanye (Football, Volleyball, Basketball, Taekwondo, Karate…) umwuga amazemo imyaka 51 ubariyemo n’iyo yakoze muri Congo Kinshasa no mu Burundi, akaba ndetse n’umwe mu bashinze ikigo cyita ku bana bafite ubumuga i Gitega mu Burundi. Usibye kuba ari impuguke mu buvuzi bw’ingingo zimugaye akaba n’umuhanzi, Buhigiro Jacques yigeze no gukina kuri ruhago ahagana mu 1960, ndetse akemeza ko ari we munyezamu wa mbere w’ikipe ya Rayons Sports. Bikurikire mu kiganiro yigeze kugirana na Kigali Today muri Gicurasi 2021: Indirimbo ye yise ‘Urwabitoki’ (ivuga ku bibi by’urwagwa), yayihimbye akora mu kigo cyita ku bafite ubumuga cya Gatagara ku ngoma ya Grégoire Kayibanda ahagana mu 1960, ariko abayobozi baketse ko yashakaga kunnyega Kayibanda ngo wakundaga urwagwa cyane, maze bamutegeka kutazongera kuyicuranga ukundi. Kuva icyo gihe Buhigiro yagabanyije gucurangira mu ruhame kugeza mu 1973, ahita ajya i Burundi avayo yerekeza muri Congo agaruka mu Rwanda mu 1996 mu kazi ko kugorora ingingo zimugaye kuri Stade Amahoro kugeza na n’ubu. Indirimbo za Buhigiro Jacques ahanini zibandaga ku buzima bwe bwite, urugero nk’iyitwa ‘Yuda Isikariyoti’ (si wowe wagambanye), yayihimbye amaze kubura umwana we w’imyaka itatu (3) wapfuye atarwaye, abantu bagakeka ko iyo ndirimbo yashakaga kuvugamo ko atakemera Imana kubera agahinda. Amateka yose ya Buhigiro Jacques, urayasanga muri iki kiganiro ‘Nyiringanzo’ we ubwe yagiranye na KT Radio: Umunyamakuru @ Gasana_M

Uganda:Abaturage bakwiye kuba maso bari mu kivunge kubera ibitero by’ibyihebe. Perezida Yoweri Museveni yasabye abaturage b’Igihugu cye kuba maso cyane kuko ngo bugarijwe n’ibyihebe bishaka kubivugana .Umukuru w’Igihugu yategetse ko Abasura Uganda bose bagomba kujya basakwa mu bushishozi bukomeye mbere y’uko binjira mu Gihugu ,cyane aba bagiye mu biterane by’amasengesho no mu byanya by’imyidagaduro itandukanye.Ni impuruza yatanzwe binyuze kuri Televiziyo y’Igihugu kuri uyu wa 4 ku mugoroba, aho Perezida Museveni yasabye abaturage kwirinda kandi bagatanga ku gihe amakuru y’icyo bakeka cyangwa uwo bakeka wese igihe bari mu nsengero cyangwa mu misigiti bakamenyesha Polisi y’Igihugu.Ati” Nti mukemerere uwo ariwe wese mutazi kwinjira mu rusengero rwanyu cyangwa Umusigiti. Nta mubisha ukwiye kubinjirana mu nsengero . mukwiye ku mubaza, mu kamwitaza ndetse mu kamutanga no kuri Polisi”“ku bijyanye na Hoteli n’inzu z’Amacumbi , ni mwite ku kumenya neza uwaje gucumbika. Kandi mwizere neza ko yaberetse ibyangombwa bye birimo Irangamuntu ifite ifoto imugaragaza neza”Perezida Museveni kandi yasabye abaturage kwitonda cyane kuko ibyihebe biri kubatera bifite aho bihuriye n’inyeshyamba za ADF zisanzwe zirwanya igihugu cya Uganda. Icyakora ngo abashinzwe umutekano bakomeje kubahiga bukware.Uganda yakajije umutekano cyane nyuma y’ibitero by’abarwanyi ba ADFUbutumwa bwa Perezida Museveni ku baturage be buje nyuma y’aho Polise ivumburiye igakapu kirimo Bomb yatezwe iruhande rw’Urusengero mu murwa mukuru wa Kampala ku cyumweru gishize, byakurikiwe n’ibindi biturika bigera kuri 5 byavumbuwe ku munsi ukurikiyeho.